Vakive Dhiyayas -3| Vaahaka\nމޮންސްޓާ December 22, 2019\t4 Comments\nViews: 3987\t55\n"ރިފްޝާން... ދެ ކިޑްނީ ވެސް ފެއިލްވެފަ!." ލިބުނު ކުއްލި ޝޮކާއި އެކު އަހަރެން ދުއްވައިގަތީމެވެ. އެ ހުރި ގޮތަށެވެ. ލައިގެން ހުރި ނިދާހެދުމުގައެވެ.\nހޮސްޕިޓަލަށް ދެވުނު އިރު މަންމަ ރޮއެ ހޭރެނީއެވެ. މުއީން، މަންމަ މަސްލަސް ކުރެވޭތޯ އުޅެއެވެ. އަހަރެން އިތުރު ކަމެއް ކުރާކަށް ނުހަދަމެވެ. ގޮސް މަޑުކޮށްލީ ރިސެޕްޝަން ކައިރީއެވެ.\n"ކިހާވަރެއް؟ ކިހާވަރެއްހޭ ޑައިލަސިސް ހަދަން ބޭނުންވަނީ؟" ރުޅިވެރި ކަމާއި އެކު އަހަރެންނަށް އަހާލެވުނީ ހުރި އެންމެ ބާރު އަޑުންނެވެ. އެއިއިރުވެސް ހުއްޓުމެއް ނެތި ކަރުނަ އަންނަމުން ދިޔައެވެ.\n"މިވަރުން ވާނެތަ؟" ފައިސާ ބޮނޑި ނަގާ، މޭޒުމަތީ އަހަރެން ބާއްވާލީމެވެ. އެއަށް ބަލައިލާފައި އިތުރަށް ބޭނުން ވާނެ ވަރު، އެތާ ތިބި މީހުން ބުނެދިނެވެ.\nއިތުރު ވިސްނުމެއް ނައުމުން އަހަރެން ދުއްވައިގަތީމެވެ. ބޭރަށެވެ. އެއިރު މުއީން ކޮންމެވެސް އެއްޗެކޭ ކީކަން އަހަރެންނަށް އެނގުނެވެ. ނަމަވެސް އެވަގުތަށް އަހަރެންނަށް މުހިންމުވީ ކޮއްކޮއެވެ.\n"ހިމްޔާން!" ހިމްޔާން އުޅޭ ގޭގެ ދޮރުގައި ގޮށްމުށް ކަވާ ޖަހަމުން އަހަރެން އަޑުގެ ނެތް ކޮޅަށް ގޮވާލީމެވެ. ކައިރި ގޭތަކުން ފަތިސް ނަމާދަށް ނިކުމެ އުޅޭ މުސްކުޅި އުމުރުގެ މީހުން ވަރަށް ބެލިއެވެ.\nދޮރު ހުޅުވީ ހިމްޔާންގެ ދައްތަ ހަމްރާއެވެ. އަހަރެން ހުރި ގޮތުން ވަންނާށޭ ބުނެލިއެވެ. ވަގުތު ތަކެއް ބޭކާރު ނުކޮށް އަހަރެން ވަނީ ސީދާ ހިމްޔާންގެ ކޮޓަރިއަށެވެ.\n"ރިފް؟!" އަތުގައި އޮތް ސިނގިރޭޓު ތިރިއަށް ވައްޓާލަމުން ހިމްޔާން ބުނެލިއެވެ. ހައިރާންވެފައި ހުރި ވަރު އަޑުންވެސް އެނގިގެން ދިޔައެވެ.\nހިމްޔާން ކުރަން ހުރި ކަންތަކަށް އަހަރެންގެ ފަރުވާލެއް ނެތެވެ. ފުން ނޭވާތަކެއް ލައިފައި އަހަރެންގެ އެދުން ހާމަ ކުރީމެވެ. މުޅި ދުނިޔޭގައިވެސް އެ ނޫނީ، އަހަރެންނަށް ހެޔޮ އެދޭ ރައްޓެއްސަކު ނެތް ކަމަށް ދެކިގެންނެވެ.\n"ހިމްޔާން.. މަގޭ ކޮއްކޮ. ކޮއްކޮ ދެ ކިޑްނިވެސް ފެއިލްވެފަ؟ ޑައިލަސިސް ނުހަދައިފިއްޔާ މަރުވާނެ. ޕްލީސް... ދީ ލޯނެއް. މަ ކައެމެން ބުނާ ކޮންމެ ކަމެއްވެސް ކޮށްދޭނަން.." ހާސްވެފައި ހުރި ވަރުން އަހަރެން ބުނެލީމެވެ.\n"ކޮންމެ ކަމެއްވެސް؟" ހިމްޔާން ސުވާލު ކުރުމުން ބޮލަށް ރުޅި ސަވާރުވާން ފެށްޓެވެ. އަހަރެންގެ ކޮއްކޮ މަރުގެ ތުންފަތްމަތީ އޮތް އިރު ކޮންހާ ސުވާލެއް ކުރާކަށްހެއްޔެވެ؟ އާނ އެކޭ ކަލޭ ބީރުހޭވެސް ބުނެލީމެވެ. އަހަރެން ހުރި ހާލަތު ފެނިފައި ހިމްޔާން، ކޮންމެވެސް ދޭތެރެއަކުން ރުފިޔާ ބޮޑިއެއް ނެރުނެވެ. އަހަރެންގެ އަތަށް ދެމުން ފަހުން ގުޅާށޭ ބުނެލިއެވެ. ޝުކުރު އަދާ ކޮށްފައި އަހަރެން އަނެއްކާވެސް ދުއްވައިގަތީ ހޮސްޕިޓަލާއި ދިމާއަށެވެ. ކޮއްކޮ ދުނިޔޭގައި ހުރި ކަމެއް ނެތް ކަމެއްވެސް ނޭނގެއެވެ.\nރަށުން ޑައިލެސިސް ނުހެއްދޭކަން އެގުނު ހިނދު އަނެއްކާވެސް އަހަރެން ހާސްވިއެވެ. ކައިރި ރަށަކުން ހެދޭކަން އެނގުނު ހިނދު، ދިއުން އެމީހުން ހަމަ ޖައްސައިދިނެވެ. މުއީނާއި މަންމެގެ ފައިގާ ހިފައި އަހަރެން ރޮއުނީމެވެ. އަހަރެން ގެންދަން ދެކޮޅު ހެދުމުންނެވެ. ނަމަވެސް އެމީހުން އެއްގޮތަކަށްވެސް އަހަރެން ގެންދާކަށް އެއްބަހެއް ނުވިޔެވެ. ސަބަބު އެނގޭނި ހަމަ މުއީނަށެވެ.\nޖެހިގެން އައި ދުވަހު އަހަރެން ސްކޫލަކަށް ނުދަމެވެ. މުޅި ދުވަހު ކޮޓަރީގައި ރޯލަ ރޯލާ އޮތީއެވެ. ގުޅައިގެން، ވީ ވަރަކުން ކޮއްކޮގެ ޙާލު ބެލީމެވެ.\nއެމީހުން ރަށަށް އައީ ހަވީރުގެ ވަގުތެއްގައެވެ. ރީތި ވެލައިގެން އަހަރެން ދިޔައީ ހޮސްޕިޓަލަށެވެ. ކޮއްކޮއަށް އެންމެ މީރު ޗޮކްލެޓު ހިފައިގެންނެވެ.\n"ދައްތިގެ ޝޯން.." މަޑުމަޑުން ގޮވާލީމެވެ. ގަދަ ކަމުން ކޮއްކޮ ހިނިތުންވެލިއެވެ. އަހަރެންނަށް ކަރުނަތައް ހިފާއްޓާލުންވީ އުނދަގޫ ކަމަކަށެވެ. ބޮލަށްވެސް ހުރީ ކޮންމެވެސް ގޮތެއް ވެފައެވެ. ކޮއްކޮ އަތަށް ޗޮކުލެޓު ކޮތަޅު ދީފައި އަހަރެން އެބުރިލީ މަންމައާ ދިމާއަށެވެ.\n"ކޮބާ ރިޕޯރޓު؟" އެހީމެވެ.\n"ބައްޕަ އަތުގަ ވީ. އޭގައި ރިފް ބަލަން ޖެހޭ އެއްޗެއް ނޯންނާނެއްނު." މަޑުމައިތިރި ކަމާއި އެކު ބުނެލި ނަމަވެސް އެ އަޑުގައިވީ މާޔޫސްކަމެވެ.\n"މަ ބަލަން ޖެހޭ އެއްޗެއް ނޯންނާނެޔޭ؟ މަގޭ ކޮއްކޮއޭ. މުއީނަށްވުރެ މޮޅަށް އޭގަ އޮތް އެއްޗެއް މަށަށް އެނގޭނެ.." އަހަރެން ހަޅޭއް ލަވައިގަތީމެވެ. އެއީ އެފަދަ ގޮތަކަށް އަހަރެން، އުމުރުގައިވެސް ވާހަކަ ދެއްކި ފުރަތަމަ ފަހަރެވެ. އަހަރެން ރުޅިއައުންވެސް ހައްޤު ނޫންހެވެ؟ ހުއްދަ ނޫން އެތައް މަސައްކަތެއް ކޮށްގެން އަހަރެން ހާދަ ފައިސާއެއް ހޯދައިދިފީމެވެ. އަދިވެސް ބޭރު ޤައުމަކަށް ދެވޭވަރު ވާކަމަކަށް ނުވެއެވެ.\nއައި ސިނގުރުޅީގައި އަހަރެން ބޭރަށްދާން ހިނގައިގަތީމެވެ. ކުޑަ ގޭންގް މީޓިންއެއް އޮންނާނެޔޭ ހިމްޔާން ބުނި ހަނދާން ވުމާއިވެސް އެކުއެވެ. ޓްރާންސްޕްލާންޓް ހެދޭ ވަރަށް ރުފިޔާ ނުލިބޭ ހާ ހިނދަކު ޑައިލަސިސް ހެދުމަށްވެސް ރުފިޔާޖެހޭނީ ހޯދާށެވެ. އަނެއްކޮޅުން ރޭ ނެގި ލޯނަށް ވާވަރަށް މަސައްކަތް ކޮށްދޭންވެސް ޖެހެއެވެ.\n"ކޮންމެ ކަމެއްވެސް ކުރާނަމޭ ބުނީމެއްނު.." އިފްޝޮޓް އަހަރެންނާއި ގާތަށް ޖެހިލާ ސީދާ އަހަރެންގެ ލޮލަށް ބަލައިލިއެވެ. "ޖެހޭނީ އަހަރެމެންނާއި އެކު މާލެ ދާން. ދެދުވަސް ތެރޭ އާދެވޭނެ. އެކަމު ގޮސް ކުރަން ޖެހޭ ކަންތައް ކުޑައެއް ނުވާނެ.."\nދެކޮޅު ހެދުމެއް ނެތި އަހަރެން ބޯ ޖަހާލީމެވެ. އެނޫން ގޮތެއް ނުވެސް އޮންނާނެތީއެވެ. އެހެން ނޫނަސް އަހަރެންގެ ބޮލަށް އެއިރުވެސް ހުރީ ފާޑެއްގެ ރުޅިއެއް ސަވާރުވެފައެވެ. މުއީން ރިސޯޓުން ހޯދާ ލާރިޔާ، އަހަރެން މިކަމުން ހޯދާ ލާރިން ދެކޮޅު ނުޖެހޭތީއެވެ. އަހަރެންގެ ހިތާއި ސިކުނޑި ވީ ޝައްކާއި ވަހުމް ތަކުން ފުރާލެވިފައެވެ.\nގެއަށް ގޮސް ތައްޔާރުވެލީމެވެ. ދަބަހަށް އަންނައުނު ކޮޅަކާއި ރީތިވާ ސާމާނު އެޅީމެވެ. އަތުގައި ހުރި މަދު ފައިސާކޮޅު ވެސް ލުމަށްފަހު ދަބަސް ކޮނޑުގައި އަޅުވާލައިގެން ނުކުތީމެވެ. މަޑުމަޑުންނެވެ.\nދިހައެއްޖެހި ތަނާހެން ހިމްޔާނާއި އިފްޝޮޓާއި އެކު ފުރީމެވެ. ކުޑަ ކުޑަ ލޯންޗެއްގައެވެ. ކަނޑު ގަދައެއް ނޫނެވެ. ނަމަވެސް ރޭގަނޑުގެ ވަގުތަށް ވުމާއި އެކު އަހަރެން ހުރީ ފުދޭވަރަކަށް ބިރުންނެވެ.\n"ކިހާ ވަރެއް ދައްކަން ޖެހޭގޮތަށް އޮތީ؟" ހިމްޔާނާއި އިފްޝޮޓް ދައްކަމުން ދިޔަ ވާހަކަތަކަށް ސަމާލުކަން ދެވުނެވެ.\n"ފަންސަވީސް ހާސް އަށްސަތޭކަ.." އެމީހުންވެސް އަހަރެން ހުރީތީ އެ ދެއްކި ވާހަކައެއް ނުދައްކާކަށް ނޫޅުނެވެ. އެއްގޮތަކީ އެ ވާހަކަތައް އަހަރެންނަށް އެނގުން މައްސަލައަކަށް ނުވުމެވެ. އަނެއް ގޮތަކީ އެ މީހުން އެ ދައްކާ ވާހަކަ އަހަރެންނަށް ފަހުމް ނުވާނެކަން އެމީހުނަށް އެނގުމެވެ.\n"އަހަރެމެންނަށް ކިހާ ވަރެއްގެ ފައިދާއެއް ކުރާނެ؟" ސުވާލު ކުރަމުން ދިޔައީ ހިމްޔާނެވެ.\n"އަހަރެމެން ބޭނުންވާ ވަރަށް ނަގާފަ، ތިން ގުނަ ބޮޑު ކޮށްލާފަ ވިއްކާނީ.. އޭރުންވެސް ފަންސާސް ހާސްވަރު އަރާނެ." ދައްކަމުން ދިޔައީ ކޮންމެވެސް ވިޔަފާރީގެ ވާހަކައެއްކަން އަހަރެންނަށް ޔަގީންވިއެވެ. ނަމަވެސް ކޮން އެއްޗެއްކަން އެނގޭނީ ކިހިނަކުން ހެއްޔެވެ؟\nލޯންޗު، މާލެއާ ގާތް ކުރިއިރު ދަންވަރު އެކެއްވެސް ޖަހައިފިއެވެ. ފޭބި އިރު އަހަރެމެން ބަލައި، ތިން ސައިކަލުގައި އައިސް ތިން މީހުން ތިއްބެވެ. ހުޑީ ރަނގަޅުކޮށްލަމުން އަހަރެންވެސް އެތަނުން އެކަކު ފަހަތަށް އެރީމެވެ.\nކުޑަ ދަތުރަކަށް ފަހު އެމީހުން މަޑުކޮށްލީ، ހަނި ގޯޅިއެއްގައި ހުރި ގެއެއްގެ ކުރިމައްޗަށެވެ. އިފްޝޮޓްމެން ކަންތައް ކުރި ފަދައިން އެތެރެއަށް ވަނީމެވެ. މާލޭން ފެންނަން ޖެހޭ ވަރުގެ ތަރައްޤީގެ ކުލަތަކެއް އެތަނުގައި ނެތެވެ. ހަމަ އެކަނި މައްޗަށް ނަގާލާފައި ހުރި ކަމާއި ސެކިޔުރިޓީގެ ވަރުގަދަ ކަމެވެ.\nއަހަރެމެން އެރި ފްލޯގައި އިތުރު ހައެއްކަ މީހުން ތިއްބެވެ. ހުސްވެސް ފިރިހެނުންނެވެ. އަހަރެންގެ ހިތަށް ނުތަނަވަސްކަން ވެރިވާން ފެށްޓެވެ. ދެދުވަސް ވަންދެން އަހަރެން ކެތް ކުރަންވީ މިތަނުގައި ހެއްޔެވެ؟\n"މާދަމާ ހަވީރު ރާވާނީ. މާދަމާ ރެއަކަށްނު ޕްލޭން ކުރެވިފަ އޮތީ.." އިފްޝޮޓް ނިކަން ހަމަ ޖެހިލާފައި، ހުސްކޮށް ހުރި ސޯފާއަށް ވެއްޓިގަތެވެ. ހީވާ ގޮތުން އެ އުޅެނީ ނިދާށެވެ. އަހަރެން ނިދަންވެސް ޖެހޭނީ މިތަނުގައި ހެއްޔެވެ؟\nހިމްޔާން ދާން އުޅެން ފެށުމުން، އަހަރެން އަތުގައި ހިފާ ހުއްޓުވީމެވެ. އެނބުރިފައި ހިމްޔާން އަހަރެންގެ މޫނަށް ބަލައިލިއެވެ. ސިކުނޑީގައި އޮތް އެއްޗެއް ދޭހަވީ ކަންނޭނގެއެވެ. ހިނިތުންވެލާފައި ވާހަކަ ދެއްކިއެވެ.\n"ތިރީގަ ވެއްޖެ ޑެލް ބިޓު. އޭނަޔާއެއްކޮށް އޭނަ ގެއަށް ފޮނުވާލާ..." އެހެން އޮވެގެން އިފްޝޮޓް ބުނެލިއެވެ. ހިމްޔާން ހިނގާށޭ ބުނުމުން އޭނަގެ ފަހަތުން އަހަރެން ދިޔައީމެވެ.\n"އައިމް ރަހާ. ކޮންނަމެއް ކިޔަނީ؟" ތިރީ ފްލޯރ ގައި ހުރި އަންހެން ކުއްޖާއާއެކު އޭނާގެ ގެއަށް ދިޔަ މަގުމަތީ، ރަހާ އަހާލިއެވެ.\n"ރިފާޝާ." އަހަރެން ހިނިތުންވެލީމެވެ.\n"މަ ކިޔާނީ ރިފް އެނގޭ.." ހީވާ ގޮތުން، ހިތްހެޔޮ އެކުވެރި ކުއްޖެކެވެ. މާދުރު ނޫން ހިސާބެއްގައި ހުރި ރަހާގެ ގެޔަށް ވަނީމެވެ. މާލޭގެ ހަގީގީ ކުލަތައް ފެންނަން ފެށީ އެހިސާބުންނެވެ. ޖާގަ މާ ތަނަވަސް ނޫނަސް، ފެންވަރުގެ ގޮތުން މޮޅެވެ. އަހަރެންގެ ހަނދާންތައް ފީނާލީ ކުޑައިރުގެ އުފާވެރި ދިރިއުޅުމަށެވެ. ވިލިނގިލީގައި އުޅެމުންވެސް ދޭތެރެއަކުން މާލެ އައިސް އުޅެމެވެ.\n"އެއީ ރަހާގެ މަމްމެން ރޫމް. ދެން އެހެރީ ރަހާގެ. ހުސްކޮށް އެހެރީ ރަހާގެ ދޮންތަ ރޫމް. ފްރެންޑަކާ އެއްކޮށް ބެންކޮކަށް ގޮސްވީ. ރިފްއަށް އޯކޭ ދޯ އެތަން؟... ވަރަށް ޓަޔަރޑް ދޯ. ސައިބޮއިގެން ދޭ ނިދާލަން." ބަދިގެއަށް ވަންނަމުން ރަހާ އަހަރެންނަށް ކިޔައިދިނެވެ. ކޮޓަރި ޝެއަރ ކުރަން ނުޖެހުމުން ހިތަށް ހަމަޖެހުމެއް ލިބުނެވެ. ސައިބޮއިގެން ރަހާގެ މެހެމާނު ދާރީއަށް ޝުކުރު އަދާކޮށްފައި ކޮޓަރިއަށް ވަދެލީމެވެ.\nކޮޓަރިތެރެވެސް މާ ބޮޑެއް ނޫނެވެ. ނަމަވެސް ހިތްފަސޭހައެވެ. ދަބަސް އެނދުމައްޗަށް ދޫކޮށްލަމުން އޮށޯވެލީމެވެ. ބޮލަށް ބަރުވާން ފެށުމުން، ފެންވަރާލައި، އެއްޗެހި ބަދަލުކޮށްލައިގެން އޮށޯތީ ނިދާށެވެ.\nދޮރުގައި ޓަކި ޖަހާ އަޑަށް އަރާމު ނިންޖެއްގައި އޮވެފައި ހޭލެވުނެވެ. ފުރަތަމަވެސް ބަލައިލެވުނީ ގަޑިއަށެވެ. މެންދުރު ދޭއްޖެހީއެވެ. ގޮސް ކޮޓަރި ދޮރު ހުޅުވާލި އިރު ރަހާއެވެ.\n"ހިނގާ ކާން.." ރަހާގެ ޖުމުލަ އިވުމުން، ބަނޑުހައިކަން އިހުސާސް ވިއެވެ. ރީތިވެލައިގެން މިދަނީ ކަމުގައި ބުނީމެވެ.\nފެންވަރާލައިގެން، އަހަރެން ލީ، ނޫ ކުލައިގެ ހުޑީއެކެވެ. ބޯ ހިއްކާލުމަށްފަހު އިސްތަށިގަނޑު ފުނާއަޅާލާފައި ފަހަތަށް ދޫކޮށްލާފައި ބޭއްވީއެވެ.\nކައިގެން އަހަރެން، ރަހާއާއިއެކު ވާހަކަ ދައްކާލަން އިރުކޮޅަކު މަޑުކޮށްލީމެވެ. ދިހައެއް ނިންމާލުމަށްފަހު ޔުނިވާރސިޓީގައި ކިޔަވަމުންދާއިރު ރަހާގެ އުމުރަކީ ސޯޅައެވެ. އަހަރެންނަށްވުރެ އެއް އަހަރު ކުޑައެވެ.\nއަސްރު ނަމާދުކޮށްލައިގެން، އަހަރެމެން ދިޔައީ ރެސްޓޯރެންޓަކަށެވެ. ހިމްޔާންމެން ކައިރިއަށް ދިޔުމުގެ ކުރިން މާލެތެރެ ބަލައިލުމުގެ ނިޔަތާއި ވެސް އެކުއެވެ. ކުރިން އަހަރެންނަށް ފެނިފައި އޮތް މާލެ އޮތީ ފުދޭ ވަރަކަށް ބަދަލުވެފައެވެ. އެންމެ ބޮޑަށް ފާހަގަ ކުރެވުނު ކަމަކީ ކުރިއަށްވުރެވެސް ކާރޫބާރޫ ބޮޑުކަމާއި ޤަވާއިދުތައް ނެތިފައިވާ ކަމެވެ. ނުވަތަ ޢަމަލު ނުކުރާކަމެވެ.\n"ހޭ ރަހާ.." އަހަރެމެން ވާހަކައިގައި، ސައިބޯން ތިއްބާ، ކުއްޖަކު އައިސް ކައިރީގައި އިށީނެވެ. އުމުރުން އަށާރައަށްވުރެ ބޮޑުނުވާނެ ފިރިހެން ކުއްޖެކެވެ. އިސްތަށިގަނޑު ހުރީ، މާ ތުނި ނޫންވަރަކަށް ކޮށާފައެވެ. އަހަރެން ދަންނަ ގިނަ ފިރިހެނުންނާ ޚިލާފަށް އެއްވެސް ގަހަނާއެއް އަޅާފައި ނެތް އިރު ފެންނަފެނުމަށް އޮފިޝަލް ގޮތެއް ހުއްޓެވެ.\n"ހޭ.. ރިފް، މީ މާހިލް. ރަހާގެ ކްލާސްމޭޓެއް. މީ ރިފާޝާ އިނގޭ މާހިލް. ޑެލްގެ ފްރެންޑެއްގެ ފްރެންޑެއް.." ރަހާ އަހަރެމެން ތަޢާރަފުކޮށްދިނެވެ. އަހަރެމެން އެކަކު އަނެކަކަށް ހިނިތުންވެލީމެވެ. އެ މޫނުގައި ދަންނަ ގޮތެއް ހުރިހެން އަހަރެންނަށް ހީވިއެވެ. ނަމަވެސް ހަމައެކަނި ހީއެކެވެ.\n"ރިފާޝާ. މަގޭ ކަސިންއެއްވެސް ހުންނާނެ ރިފާޝާ ކިޔާ. ހަމަ ތިހާކަށްވަރު ވާނީ. އެކަމް ކެނެޑާގަ ވީ." މާހިލް ބުނެލި އެއްޗަކުން އަހަރެންނަށް ލިބުނީ ކުއްލި ޝޮކެކެވެ. އަހަރެންވެސް މާހިލެއް ދަންނަމެވެ. ބައްޕަގެ ކޮއްކޮއެއްގެ ދަރިފުޅެވެ. އަހަރެންނަށް ވުރެ ހަގުވާނީ އެންމެ އަހަރެކެވެ. އަނެއްކޮޅުން ކެނެޑާގައި އަހަރެން އުޅެންވެސް އުޅުނީމެވެ.\n"އޮވްހް. ތި ރިފާޝާއަކާ ބައްދަލުކޮށްލަން އެހެންވިއްޔާ ވަރަށް މަޖާވާނެ." މޫނު މަތީ ކުލަވަރު ފޮރުވާލަމުން، އަހަރެން ފޭކު ހިނިތުންވުމެއް ގެނައީމެވެ.\n"ޔާހ.. އެކަމު ދިޔަ ގޮތަށް ދެން ފާޑަކަށް ގެއްލިފަ ވީ. އެމީހުން ބައްޕަ މަރުވި ފަހުން، އަނެއްހެން އެއްވެސް ގުޅުމެއް ނޯވެ. ބައްޕަމެންވެސް ދޭތެރެއަކުން ކިޔާނެ މިސްވާ ވާހަކަ." މާހިލްގެ ވާހަކައިން އަހަރެންގެ ހީ ޔަގީނަށް ބަދަލުވިއެވެ. އަހަރެންގެ ކުރިމަތީ މީނީ އަހަރެންގެ ބައްޕައަށް ބޮޑުބެ ކިޔާ ކުއްޖެކެވެ. ހިތުގައި ބިރުވެރިކަމެއްވެސް ފެތުރިގަތެވެ.\n"ބައްޕަގެ ވާހަކަ ދައްކާއިރު، އެއޮތް އައީ މާހިލްގެ ޑޭޑްއޭ.." ރަހާ ބުނެލި ޖުމުލައިން، ދޮރާ ދިމާއަށް އަހަރެމެން ދެމީހުންނަށް ބަލައިލެވުނީ އެކުއެކީއެވެ. ހިތް ތެޅިގަތެވެ. ބޮޑުވެފައި ހުރި މާހިލް އަހަރުތަކެއް ފަހުން ފެނުމުން ނޭނގުނަސް، ރަފީންބެ އަހަރެންނަކަށް އޮޅުވައެއްނުލެވޭނެއެވެ. އެއީ ހަމަ ރަފީންބެއެވެ. އަހަރެންގެ ބައްޕަގެ ކޮއްކޮއެވެ.\n"ދަނީ އެނގޭ.." މާހިލް، ރަފީންބެ އައުމުން ޖެހިގެން އިން މޭޒަށް ދިޔައެވެ. އެތަނުން އަހަރެންނަށް ރީތިކޮށް ރަފީންބެގެ މޫނު ފެނެއެވެ. ރަފީންބެއަށް ފެނި އަހަރެން އެނގިދާނެތީ އަހަރެން އިނީ ބިރުން ވިރިވިރިއެވެ. ރަހާއަށް ނޭނގޭނެހެން ހިމްޔާނަށް ގުޅާލީމެވެ. އަދި ފޯނު ނެގުމުގެ ކުރިން ކަނޑާލީ އަލުން ގުޅާނޭ ކަމަށް ޔަގީންކޮށްފައެވެ.\n"ކުއްލިއަކަށް ހާދަ މޫޑީވީ؟" ރަހާއަށްވެސް އަހަރެންގެ މޫނުމަތިން އެވަރު ފާހަގަވީއެވެ. އަހަރެން ބޯކަހާލަމުން ކަމެއް ނުވާކަމަށް ބުނެލީމެވެ.\n"މާހިލް ބައްޕަޔަކީ ލޯޔަރެއްތަ؟" އަހަރެން ދެންވެސް ބޭނުންވީ ޔަގީން ކުރާށެވެ. ރަހާ ކައިރީ އަހާލިއްޔާ ރަހާއަށް އެނގޭނީ ކޯޗެއް ހެއްޔެވެ؟\n"އާން. ދަންނަންތަ ރަފީން؟" އަހަރެންގެ އަތްފައި އަނެއްކާވެސް ފިނިވެގެން ދިޔައެވެ. މާލެ އައި ދަތުރުވެސް މި ދިމާވަނީ އެންމެ ނުރަނގަޅު މީހުނާއެވެ.\n"ޔާހ. މަދުމަދުން ދެކެން ސޯޝަލް މީޑިއާގަ އުޅޭއިރު." އަހަރެން ވާހަކަ ހަދާލީމެވެ. ރަހާ މަޑުމަޑުން ބޯ ޖަހާލިއެވެ.\n"އޯހް މިއޮތް ގުޅަނީ ހިމްޔާން. ދާން ލަސްވެގެން ކަންނޭނގެ.." އަހަރެން ފޯނުގެ ޑިސްޕްލޭ ދައްކާލަމުން، ތެދުވީމެވެ. އަވަސްއަވަހަށް ހިނގައިގަތީ، ރަހާ އެއްޗެކޭ ބުނުމުގެވެސް ކުރިންނެވެ.\n"އޭތް ހިމްޔާން.." ބޭރަށް ނިކުމެވުމާއި އެކު އަހަރެން ވަރަށް ހާސްވެ ހުރެ ގޮވާލީމެވެ.\n"އޯތް، ކިހިނެއް ވީތަ؟" އެ އަޑުގައިވީ އަބަދުވެސް ހުންނަ ސަކަ ގޮތްގަނޑެވެ.\n"މަ ރަހާ އެއްކޮށް ރެސްޓްރޯންޓްއަކަށް ވަނީ. މިތާ ތެރޭ އެބަ އުޅޭ މަގޭ ބޮޑުބެއެއްވެސް. އަވަސް އާދެބަ ބަލައި. އެމީހުނަށް ފެނިދާނެ..." އަހަރެން އެއް ނޭވާއިން ފައްޗަކަށް ދަމާލީމެވެ. ހިމްޔާންވެސް ވަގުތުން ސީރިޔަސް ވިއެވެ. ދާންވީ ކޮންތާކަށްތޯ އެހުމުން ހުރި ތަނުގެ ނަން އަހަރެން ބުނެލީމެވެ. ރަހާއަށް އާދެވުނި އެވަގުތެވެ.\n"ހިމްޔާން އެބަ އާދެ ބަލާ... ދާން ވެގެން ލަސްވަނީޔޯ.." އަހަރެން ކުޑަވަރެއްގެ ދޮގެއް ހަދާލީމެވެ. އެނޫން ގޮތެއް ނެތިގެންނެވެ. ރަހާއަށް އަހަރެންގެ ޙަގީގަތް އެނގިއްޖިއްޔާ ރަނގަޅެއް ނުވާނެއެވެ.\n"އޯހް. އޯކޭ. އެހެންވިއްޔާ ރަހާ މި ދަނީ ގެއަށް ދާން އިނގެ.. ކަމެއް ބޭނުން ވެއްޖިއްޔާ ގުޅާލާތި.." ހިތް ހެޔޮ ކަމާއި އެކު ބުނަމުން ރަހާ ހިނގައިގަތެވެ. އެކަނި އެތާ ހުރި ވަގުތު، މާހިލް ނޫނީ ރަފީންބެ ނިކުމެދާނެތީ އަހަރެން ހުރީ ތުރުތުރު އަޅައަޅައެވެ.\n"ކިހިނެކޭ ވީ؟" ސައިކަލުގައި ދިޔަ ވަގުތު ހިމްޔާން އެއްސެވެ. އަހަރެން އަކުރުން އަކުރަށް ވީގޮތް ކިޔައިދިނީމެވެ. ހިމްޔާންވެސް އިރުޝާދު ދިނީ މާހިލްއަށް ނުފެނި އުޅުމަށެވެ. އަހަރެން ފިލައިގެން މާލެ އައިސް އުޅޭކަން އެނގިއްޖިއްޔާ ނިކުންނާނެ ނަތީޖާ ރަނގަޅު ނުވާނެތީއެވެ.\nއާދައިގެ މަތިން އެމީހުންގެ މަޝްވަރާގައި ދެއްކި ގިނަ ވާހަކަތައް އަހަރެންނަށް ކުޑަކޮށްވެސް އެނގޭގޮތެއް ނުވިޔެވެ. އަހަރެންނަކީ ނަމަކަށް އެތަނުގައި ބަހައްޓާ މީހެއް ކަހަލައެވެ. އެ ބުނާ ޑީލެއް ހަދަން ދާ މީހުންގެ ނަންތައް ކީ އިރުވެސް އަހަރެންގެ ނަމެއް ނުކިޔައެވެ. ދެން އަހަރެން މިތަނަށް ގެނައީވެސް ކީތްކުރަންހެއްޔެވެ.\nމަޝްވަރާ ނިމި އެހެން މީހުން ދިޔުމުން ހިމްޔާނާއި އިފްޝޮޓާއި އަހަރެން އެކަނިވީއެވެ. އެހިސާބުން، ވަރަށް ސާފުކޮށް އިފްޝޮޓް އަހަރެންގެ މަސައްކަތް ކިޔައިދިނެވެ.\n"ކޮންމެ ގޭންގަކުންވެސް ދާން އެއްބަސްވެފައި އޮތީ ފަސް މެންބަރުން. ރިފާޝާ ދާނީ ހަވަނަ މެންބަރެއްގެ ގޮތުގަ. މާނައަކީ ރިފާޝާ ދާކަން އަނެއް ގޭންގު މީހުނަކަށް ނޭނގޭނޭ. އަހަރެމެން މިދަނީ ވަރަށް ނުރައްކާތެރި ކަމެއް ކުރަން. އަހަރެމެން ޑީލް ހަދާ ނިމުމުން، އެތަނުގަ ތަޅާފޮޅުމެއް ހިނގާނެ. ރިފާޝާ، ފިލައިގެން ހުންނަ ތަނުން ނިކުންނާނީ އެވަގުތު.." އިފްޝޮޓްގެ ވާހަކައަށް އަހަރެން ބޯޖަހާލަ ޖަހާލާ ހުރީމެވެ.\n"އުންމީދުކުރަން ދެވުންހާ ޓްރެއިނިންއެއްގެ ބޭނުން ރަނގަޅުގޮތުގަ ހިފާނެކަމަށް. އެމީހުންގެ މީހަކަށް ކޮންމެ ކަމެއް ކުރަން ޖެހުނަސް ފަސް ނުޖެހޭތި. ރިފް ފަހު ވަގުތު ގޯހެއް ހަދައިފިއްޔާ އަހަރެމެންގެ މީހެއްގެ ފުރާނައަށްވެސް ގެއްލުން ވެދާނެ.." އިފްޝޮޓްގެ އަޑުގައި ވީ ނިމުމެއްނެތް ސީރިއަސް ކަމެވެ. ހިމްޔާން ގެ މޫނުގައިވެސްމެއެވެ. އެހެންކަމުން އަހަރެންގެ ހިތަށް ބިރުވެރިކަން ވެރިވެގަތެވެ.\nރަހާގެ ގެއަށްގޮސް، އަހަރެން ތައްޔާރުވެލީމެވެ. އެމީހުން އެދުނު ފަދައިން، ކަޅު ލެގިންސަކާއި އެކު، ލީ ކަޅު ކުލައިގެ ހުޑީއެކެވެ. ހެދުމާއި ގުޅުވައިގެން އަހަރެން އެރީވެސް ކަޅު ސްނިކާސްއަކަށެވެ. ދަބަހަށް ގެނައި ހުރިހާއެއްޗެއް އަޅައިގެން ނިކުމެ ރަހާއާ ވަދާޢުގެ ސަލާމް ކޮށްލީމެވެ. އެބުނާ ޑީލެއް ހަދާފައި އަންނަ ގޮތަށް ފުރަން ހަމަޖެހިފައިވާތީއެވެ.\nއަހަރެންނަށް ދެވުނު އިރު އެހެންމީހުން ތައްޔާރުވުމައިގެން އުޅެއެވެ. އަހަރެން ދިޔުމުން ކަޅު ފޮތިގަނޑެއް ދިއްކޮށްލިއެވެ. ނޭފަތުން ފެށިގެން ތިރި ނިވާވާ ގޮތަށް، އޭތި އައްސާލީމެވެ.\nއިފްޝޮޓް ނޫން ބާކީ މީހުން ތިބީ، ހަމައެކަނި ލޯ ކަނޑާފައިވާ ކަޅު މާސްކެއް އަޅައިގެންނެވެ. ރިވަރޑޭލްއިން ބްލެކް ހުޑްތަކެއް ފެންނަ ފަދައެވެ.\nއެމީހުން އަހަރެންނަށް ހަތިޔާރު ފޯރުކޮށްދިނެވެ. ދެއަތަށް، ދެ ވަޅި ލައްވާލީމެވެ. އެނަގާފައި ހަމަލާ ދޭން، ވަނީ ވަރަށް ރަނގަޅަށް ތައްޔާރުވެވިފައެވެ. ބޫޓުގައިވެސް ވަޅިއެއް ހަރުކުރީ، ފައިން ވަކި ގޮތަކަށް ޖަހައިފި ނަމަ އެ ވަޅި ހެރޭނެ ގޮތަށެވެ. ޕޮކެޓުތެރެއަށް އެމީހުން ދިން ސްޕްރޭއެއް ޖަހާފައި އޮތް ރުމާލެއް ލީމެވެ. އެއިން ކުރާނެ ކަންތައްވެސް ކިޔައިދިނެވެ.\n"އިތުރު ޚަބަރު އެބަހުއްޓޭ.." އެންމެންނަށް ތައްޔާރުވެވުމުން އިފްޝޮޓް ބުނެލިއެވެ. "އެބަހުރި އެމީހުންގެ ފަރާތުން އަންނަމީހުންގެ ނަންތައް ދީފަ." ފޯނު ހުޅުވާލަމުން އިފްޝޮޓް އެނަންތައް ކިޔަމުން ދިޔައެވެ. އެންމެންނަށްވެސް އެނަންތައް އިނގެއެވެ. އަހަރެން ނޫނީއެވެ.\n"ވަޓް؟ ތާނިމްވެސްތަ؟" ހިމްޔާން ސުވާލެއް ކުރުމުން އަހަރެން އެދިމާއަށް ބަލައިލީމެވެ. އެއިރު ހިމްޔާންވެސް ބަލަހައްޓައިގެން ހުރީ އަހަރެންނަށެވެ.\n"އާން... އަހަރެމެން ރަށުގަ އުޅޭ ސޮރެއްދޯ." އިފްޝޮޓް ބުނެލިއެވެ. އެމީހުން ދައްކާ ވާހަކައެއް ނޭނގޭނެތީ އަހަރެން ހުރީ އަޅާނުލާން ނިންމައިގެންނެވެ. ހިމްޔާނާއި އިފްޝޮޓާއި ދެމެދު ލޮލުގެ މެސެޖުތަކެއް ބަދަލުކުރެވުނެވެ. އެދެއްކި ވާހަކައެއްގައި އަހަރެން ހިމެނޭކަން އަހަރެންނަށް އެނގުނެވެ. ނަމަވެސް ކަމަކަށް ނުހަދާ އަހަރެން އެކަން ދޫކޮށްލީއެވެ.\nއަހަރެމެން ދަތުރު ފެށީ މާސްކުތައް ނަގައިގެންނެވެ. ބަޔަކަށްފެނި ޝައްކެއް ކޮށްފާނެތީއެވެ. ލޯންޗުގައި ވިލިނގިއްޔަށް ގޮސް، ދާން ޖެހޭ ގެއާއި ކައިރިވުމުން، އަނެއްކާވެސް މޫނު ނިވާކޮށްލީމެވެ.\nއެކަހެރި ކޮށްލެވިފައިވާ ފަޅު ގެއެކެވެ. އަހަރެމެން ދިޔައީ ދާން ވީ ވަގުތުގެ ކުރިން ކަމުން އަނެއް ގޭންގު މީހުނެއް އެއިރަކު ނާދެއެވެ. އަހަރެންނަށް ފިލަން ރަނގަޅު ތަނެއް ހޯދުނެވެ. އެމީހުން އެ ޑީލެއް ހަދާ ކޮޓަރިއާއި ޖެހިގެން ހުރި ކޮޓަރީގެ ފާރު ކައިރީ ސީލިންއިން ހަލާކުވެފައި އިން ކުޑަކުޑަ ބާގަނޑެކެވެ. އަހަރެންނަށް ވެދެވޭ ވަރަށް އެތަންކޮޅު ހަލާކުކޮށްލީމެވެ.\nމައްޗަށް އެރިއިރު ފުރާޅާއި ދެމެދު އޮށޯވެ އޮވެވޭހާ ވަރުގެ ތަންއޮތެވެ. ޖެހިގެން އޮތް ކޮޓަރީ ސީލިންއަށް ބަރުވެ ނުވެއްޓޭނެ ފަދަ ގޮތަކަށް އޮށޯވެވުމުން އަހަރެން، ތިރީގައި ތިބި މީހުނަށް އެކަން އަންގާލީމެވެ.\nއަނެއް ގޭންގު މީހުން އައީ އޭގެ ފަނަރަވަރަކަށް މިނިޓުފަހުންނެވެ. މަންޟަރު ވަރަށް ސާފުކޮށް އަހަރެންނަށް ފެނެއެވެ. އެމީހުން ގޭންގު އިސްމީހާ ފިޔަވާ އެންމެންވެސް މޫނު ނިވާކޮށްގެން ތިބީ އަހަރެން ނިވާކޮށްގެން ހުރި ގޮތަށެވެ.\n"އިތުރު މީހަކު ގެނައިން؟" މޫނު ނިވާ ނުކޮށް ހުރި، އެމީހުންގެ އިސްމީހާ އަހާލިއެވެ. އަހަރެންނަށް އެނގިފައިވާ ގޮތުންނަމަ އުޒެއިރެވެ. އިފްޝޮޓް ދެފަރާތަށް އަތް ހިއްލާލީ ކަލޭމެން ބަލާށޭ ބުނާ ފަދަ ގޮތަކަށެވެ. ކަމުގެ ޘަޤާފަތް އޮތް ގޮތް ކަންނޭނގެއެވެ. އެހިނދު އެމީހުންގެ ދެމީހަކު ކައިރި ހިސާބުތައް ހޯދާލިއެވެ. އަހަރެންނަށް ފިލާ އޮވެވުނީ ފެންނަ ކަހަލަ ތަނަކު ނޫނެވެ.\nވާހަކަތަކެއް ދެއްކުމަށްފަހު އުޒެއިރު ނޫން ހަތަރު މީހުންގޮސް، އައީ ބޮޑު ދެ ފޮށިގަނޑު ހިފައިގެންނެވެ. އެއިން ކޮންމެ އެއްޗަކަށް އަހަރެން ވަރުގެ ދެމީހުން ލެވޭ ވަރުވާނެއެވެ. ދެމީހުން ދެފަރާތުގައި ހިފައިގެން ގެނައި އިރު، އެއް ފޮށިގަނޑު ވަރަށް ބަރު ހެން ހީވެއެވެ.\nދެފޮށިގަނޑުވެސް އެމީހުން ހުޅުވާލިއެވެ. އެކަތީގައި ހުރީ ފާޑެއްގެ ޕެކެޓުތަކެކެވެ. އަނެއް ފޮށީގައި ހުރީ ދިޔާ އެއްޗެއް ހުރި ފުޅިތަކެކެވެ. ބަރުވީ އޭތި ތާއެވެ. އެއީ ކޯޗެއްކަންވެސް ޝައްކެތް ނެތް މިންވަރަށް އެނގެއެވެ. ކުރިންވެސް ހިމްޔާންމެން މި ވިޔަފާރީގައި އުޅޭކަންވެސް އެނގެއެވެ. ނަމަވެސް އަހަރެން ހަމަ ލޮލުން ދެކޭ މިއީ ފުރަތަމަ ފަހަރެވެ.\nއަހަރެމެންގެ ގޭންގު ތިން މީހުން ވެގެން، އެ ފުޅިތައް ހުރި ފޮށި ގެންދިޔައެވެ. ހީވާ ގޮތުން ކާރަށެވެ. އެވަގުތު ބާކީ ތިބީ ހިމްޔާނާއި އިފްޝޮޓް އެކަންޏެވެ. އެ ފޮށި ލައިފައި އައިސް ދެވަނަ ފޮށި ގެންދަން ދިޔައީ ދެމީހުނެވެ. އެހެންކަމުން އެކޮޓަރީގައި އެވަގުތު ތިބީ އަހަރެމެންގެ ގޭންގު ތިން މީހުނާއި އެމީހުންގެ ފަސްމީހުނެވެ.\n"ފައިސާ؟!" އުޒެއިރު އަތް ދިއްކޮށްލަމުން އިފްޝޮޓަށް ބުނެލިއެވެ. އިފްޝޮޓް އޭނާގެ ދަބަސް ނަގާ، އެމީހާއަށް އެއްލިއެވެ. އެވަގުތު ހިމްޔާން އަހަރެންނާއި ދިމާއަށް ބަލައިލިތަން ފެނުނެވެ. އެ ލިބުނީ ސިގުނަލެއް ކަމަށް ބަލާ އަހަރެން ތައްޔާރުވެލީމެވެ.\n"މި ކޯޗެއް؟ ކަރުދާސް؟!" ދަބަހުން ނެގި ރުފިޔާތަކަށް ބަލަމުން، ރުޅިވެރިކަމާއި އެކު އެމީހާ ބުނެލިއެވެ. ވަގުތުން ބާކީ ތިބި ހަތަރު މީހުންމެ ދުއްވައިގަތީ، އެފޮށިތައް ނެރުނު ދިމާއަށެވެ. ހިމްޔާނާއި އިފްޝޮޓް އަދި ދެން ހުރި މީހާ އެމީހުން ދިޔަ ނުދީ ހިފާއްޓާލިއެވެ. އެވަގުތު ކާރު ސްޓަރޓްކޮށްލި އަޑު އިވުނެވެ. އަހަރެމެން ބައި ދެމީހުން އެތިކޮޅު ހިފައިގެން ދަނީއެވެ.\nތަންވަޅު ބަލާފައި އުޒެއިރު، ފަހަތު ދޮރުން ނިކުންނަން އުޅެގަތެވެ. އަހަރެންނާއި ކައިރި ދޮރުންނެވެ. ބަލަން ނުހުރެ އަހަރެން ފުންމާލީމެވެ. ގެނައި ކުއްލި ހަރަކާތުން، އޭނަޔަށް ލިބުނީ ޝޮކެކެވެ. ނަމަވެސް އަހަރެންނަކީ އަންހެން ކުއްޖެއްކަން އެނގުނު ހިނދު ލާނެއް ގޮތަކަށް ހީލާފައި އުޒެއިރުވެސް ހަމަލާތަކައިގެން ކުރިއަށް ދިޔައެވެ. އެމީހާ އަހަރެންގެ ފެންވަރު ނުދަތީކަން ޔަގީނެވެ. އިފްޝޮޓާއި ހިމްޔާނާއި އެކު ފަސްފިރިހެނުން ބަލި ކޮށްލެވޭ އިރު، އެކަކު ބަލިކޮށްލުން އަހަރެންނަށް އެއްވެސް ކަމަކަށް ވާނެ ހެއްޔެވެ. އަހަރެންނަކީ ހަމަ އެކަނި މިކަމަށް ޚާއްސަކޮށް ތައްޔާރު ކޮށްފައި ހުރި މީހަކީމެވެ.\nހުރިހާ ގޮތަކުންވެސް މޮޅުވަމުން ދިޔައީ އަހަރެންނެވެ. އޭނަ ނެގި ވަޅިންވެސް ވީ ފައިދާއެއް ނެތެވެ. ލައިގެން ހުރި ހުޑީގެ ވާގަނޑު، އަހަރެންނެގީމެވެ. އަދި، ކުޅަދާނަ ކަމާއި އެކު، ދެއަތް ފުރަގަހަށް ލާ ބަނދެލީމެވެ. އަންހެނަކަށް ވީތީ އެފަދަ ކަމެއް ނުވާނެޔޭ މީހުން ބުނާނެއެވެ. ނޫނެކެވެ. ހަމައެކަނި މިކަމަށް ތައްޔާރުވާތާ، ކިތަންމެ ދުވަހެކެވެ.\nޖީބުގައި އޮތް ރުމާ ނަގާ އެމީހާގެ ނޭފަތް މަތީ އަޅާލީމެވެ. އަތް އައްސާފައި ވުމާއި އެކު، އަހަރެންގެ ކަކުލުން ދިން ހަމަލާއެއްގެ ސަބަބުން، އެސޮރު އިނީ ނުތެދުވެވޭ ވަރު ވެފައެވެ. ފިރިހެނުންގެ ބަލިފަޔެވެ.\nއަހަރެން އެމީހުންގެ ލީޑަރަށް ހަދަމުން ދިޔަ ގޮތް ފެނިފައި، ހިމްޔާންމެން ކައިރިން ރެކިގަނެ ދެމީހަކު އަހަރެންނާއި ދިމާއަށް އަޔެވެ. ހޭނެތި ނެތި އޮތް އުޒެއިރު ދޫކޮށްލަން އަހަރެންގެ ހިތެއް ނޭދުނެވެ. އެހެންކަމުން، ވީ ވަރަކުން، ފައިން ހަމަލާ ދެވޭތޯ އުޅުނީމެވެ.\nހިމްޔާނާއި އިފްޝޮޓް، ދެންތިބި ދެމީހުން މަތަ ކުރަން ދޫކޮށްލާފައި އަހަރެންނާއި ދިމާކުރަން އައި ދެމީހުނާ ދިމާކުރަން، ބާކީ ހުރި އަހަރެމެން ބައި މީހާ އައެވެ. އަހަރެން އެކަމާ ހިތްހަމަ ނުޖެހި ހަޅޭއް ލަވަން ފެށުމުން، އޭނަ އަހަރެން ބުނި ބަސް އެހިއެވެ. އަހަރެމެން ދެމީހުންގެ މަޤާމު ބަދަލުކޮށްލީއެވެ.\nއޭނަ އައިސް، އެ ރުމާގައި ހިފުމުން، އަހަރެން ހަށިދަމާލާ، ދިމާކުރަން ޖެހޭ ދެމީހުނަށް ބަލައިލީމެވެ. މިއީ އަހަރެން އެންމެ ގިނައިން ޓްރެއިނިން ހެދި ކަންތަކެވެ. ދެމީހުނާ އެއްފަހަރާ ދިމާކުރުމެވެ. ޓްރެއިނިންގައި ހަދާހެން، އެކަކުގެ ނޭފަތަށް ހަމަލަ ދިނިއްޔާ، ހިފަނީ އަނެކަކުގެ ފައިގައެވެ. އެހެން އުޅެމުން، އެކަކު، ބިންމައްޗަށް ވައްޓާލެވުމުން، ބުރަކަށީގައި ފައިންޖަހާ، ފާރަށް ގަންނުވާލީމެވެ. ބާކީ ހުރީ އެންމެ މީހެކެވެ. އަހަރެމެންގެ ގޭންގު އެންމެންމެ އުޅުނީ ހޭނެއްތުމުގެ މަސައްކަތުގައެވެ. އުޒެއިރު ބިމަށް ދެމުމުން، އެކަން ކުރި މީހާ، އަހަރެން ފާރަށް ގަންނުވާލި މީހާއާއި ހަވާލުވިއެވެ.\nއެހިނދު އަހަރެންނަށް ކުރިމަތީ ހުރި މީހާއަށް ރަނގަޅަށް ބަލައިލެވުނެވެ. އެ ހަށިގަނޑުގައި ދަންނަ ގޮތެއް އެބަހުއްޓެވެ. އެ އިސްކޮޅާއި ފަލަ މިނެވެ. އިސްތަށިގަނޑެވެ. އަޅައިގެން ހުރި ފަށްވެސްމެއެވެ. ކާކުތޯ ވިސްނަމުން، ހަމަލާ ދޭން އަހަރެންނަކަށް ފަސޭހައެއް ނުވިއެވެ. އިރުކޮޅެއްގެ ތެރޭ، އެމީހާ، އަހަރެން ފާރާއި ދިމާއަށް ކޮއްޕާލިއެވެ. ޖެހުނު ގޮތަކުން، ދެން އިތުރު ހަރަކާތެއް ގެންނަން އުނދަގޫވީ އެރި ތަދަކުންނެވެ.\nއެއިރު އޭނަ، އަހަރެންނާއި ދިމާއަށް އާދެއެވެ. އަތުގައި ވަޅިއެއްވެސް އޮތެވެ. އަހަރެންގެ ނަޟަރު ހުއްޓުނީ އެމީހާގެ ލޮލަށެވެ. އެއީ ހަމަ އެ ލޮލެވެ.\nOMG….nice stry babe?m waiting impatiently ngey?btw can u say meh that hw can I contact ya?\nކޮމެންޓް ސެކްޝަން ގަ ޕްރައިވެޓް ވާހަކަ ހާމަ ކުރަން ވެދާނެތަ؟؟؟\nރީތި ވާހަކެއް އިނގޭ މޮންސްޓާ..


Arab League badhdhaluvumugai Qatar aai coalition koalhumakah | Mihaaru\nއަރަބް ލީގުގެ ބައްދަލުވުމުގެ ގަތަރުގެ މަންދޫބާއި ކޯލިޝަނުގެ ގައުމުތަކުގެ މަންދޫބުން ވަނީ ހޫނު ޒުވާބެއް ކޮށްފައި. --ފޮޓޯ:އޭޕީ\nއަރަބް ލީގުގެ ބައްދަލުވުމުގައި ގަތަރާއި ކޯލިޝަން ކޯޅުމަކަށް\n13 ސެޕްޓެމްބަރ 2017 - 14:504comments\nގާހިރާ (ސެޕްޓެމްބަރު 13) - މިސްރުގެ ގާހިރާގައި ކުރިއަށްދާ އަރަބް ލީގުގެ ބައްދަލުވުމުގައި ގަތަރާއި އެ ގައުމާ ދެކޮޅަށް ދަތިކުރުމުގެ ފިޔަވަޅު އެޅި ހަތަރު ގައުމުގެ ކޯލިޝަނުގެ ޑިޕްލޮމެޓުން ވަރުގަދަ ބަހުގެ ހަމަލާތަކެއް ބަދަލުކޮށްފި އެވެ.\nމިދިޔަ ޖޫން މަހު5ވަނަ ދުވަހު ގަތަރާ ސިޔާސީ ގުޅުން ކަނޑާލި ހަތަރު ގައުމުގެ ކޯލިޝަނުގައި ހިމެނެނީ ސައުދީ އަރަބިއާ އާއި ބަހުރޭން، ޔޫއޭއީ އަދި މިސްރެވެ. މި ގައުމުތަކުން ބުނެފައި ވަނީ ގަތަރުން ޓެރަރިޒަމަށް ވާގިވެރިވާ ކަމަށެވެ. އަދި އީރާންއާ ގަތަރުން ގުޅުން ބާއްވާތީ ވެސް ކޯލިޝަނުގެ ގައުމުތަކުން ނުރުހުންވެ އެވެ.\nއަރަބް ލީގުގެ ބައްދަލުވުމުގައި ގަތަރުގެ ސްޓޭޓް މިނިސްޓަ ފޯ ފޮރިން އެފެއާޒް ސުލްތާން ބިން ސާދު އަލް މުރައިޚީ ވަނީ އީރާން އަކީ "ޝަރަފުވެރި ގައުމެއް" ވިދާޅުވެފަ އެވެ. އަދި ގަތަރަށް ދަތިކުރުމުގެ ފިޔަވަޅު އެޅި ފަހުން އީރާނާ އިތުރަށް ގުޅުން ރަނގަޅުކޮށްފައިވާ ކަމަށް އޭނާ ވިދާޅުވި އެވެ.\nގަތަރުގެ ވަޒީރަށް ރައްދު ދެއްވަމުން އަރަބް ލީގަށް ކަނޑައަޅާފައި ހުންނަ ސައުދީގެ މަންދޫބު އަހުމަދު އަލް ކައްތާން ވަނީ "މަރުހަބާ އީރާން" ވިދާޅުވެފަ އެވެ. އަދި މާތްﷲ އިރާދަކުރެއްވިއްޔާ އެކަމާ ގަތަރުން ހިތާމަ ކުރަން ޖެހޭނެ ކަމަށް އޭނާ ވިދާޅުވި އެވެ.\n"އީރާނާ ގުޅުން ބަދަހިކޮށްގެން ގަތަރު މީހުންނަށް ފައިދާވާނެ ކަމަށް ހީވަންޏާ، އަޅުގަނޑު ދަންނަވާނީ އެއީ ކުށްހީއެކޭ. މި ނިންމުމުގެ ޒިންމާ ގަތަރުން އުފުލަން ޖެހޭނެ،" ސައުދީ މަންދޫބު ވިދާޅުވި އެވެ.\nޔޫއޭއީގެ ސްޓޭޓް މިނިސްޓަ ފޯ ފޮރިން އެފެއާޒް އަންވަރު ގާގާޝް ވިދާޅުވީ ގަލްފުގެ މައްސަލަގަނޑު ކުރިއަށް ދަނީ ގަތަރުން ސުލްހަ އަށް އިސްކަން ދޭން ބޭނުން ނުވުމުން ކަމަށެވެ.\nއޭނާ އަށް ރައްދު ދެއްވަމުން ގަތަރުގެ ވަޒީރު ވިދާޅުވީ މައްސަލަ އުފެދުނީ ޔޫއޭއީގެ މަދަދު ފޯރުކޮށްދިން ހެކަރުންތަކެއް ގަތަރު ނިއުސް އެޖެންސީ ހެކްކޮށް ދޮގު ޚަބަރު ފެތުރުމުން ކަމަށެވެ.\nއެންމެ ފަހުން ޒުވާބު ހޫނުވެ ސައުދީގެ މަންދޫބު ވަނީ ގަތަރުގެ އަމީރު ބަދަލު ކުރެވޭނެ ގޮތްތަކަށް ބަލަމުންދާ ކަމަށް ވިދާޅުވެފަ އެވެ.\nމިސްރުގެ ފޮރިން މިނިސްޓަރު ސާމިހު ޝުކުރީ ވިދާޅުވީ ގަތަރަކީ ޓެރަރިޒަމަށް ވާގިވެރިވުމުގެ ތާރީޚެއް އޮތް ގައުމެއް ކަމަށެވެ. އަދި ސީރިއާ އާއި ލީބިޔާ، ޔަމަނަށް ގަތަރުން ހަތިޔާރާއި ފައިސާ ދޭކަމަށް އޭނާ ވިދާޅުވި އެވެ.\nއިތުރު ލިޔުންތައް ސައޫދީ އަރަބިއްޔާ ގަތަރު އަރަބި ލީގު


COLUMN Asaa: Rayyithun kanubande 30 million Rufiya kolhugohorah! | ThePress\nކޮލަމް އަސާ: ރައްޔިތުން ކަނު ބަނދެ 30 މިލިއަން ރުފިޔާ ކޮޅުގޮހޮރަށް!\n25 March 2021, 23:47\nކޮވިޑަށް ފަރުވާ ހޯދަމުން ދާ މީޙެއް. އޭނާ އެއޮތީ ރާއްޖޭގައި ހުރި ވެންޓިލޭޓަރެއްގެ އެހީގައި / ފޮޓޯ: އެޗްއީއޯސީ\nރައްޔިތުން ކަނު ބަނދެ ކޮވިޑް ތެރޭގައި ސަރުކާރުން ކުރަމުން ދިޔައީ ވައްކަމޭ އިދިކޮޅުން ކިޔާތާ ކިތަންމެ ދުވަހެކެވެ. އިދިކޮޅުގެ އެވާހަކަތަކަށް އާންމުން މާ ބޮޑު ސަމާލުކަމެއް ނުދެނީ، ހުސެން ޝަހީމް (އަނދުން ހުސެން) ވިދާޅުވާހެން އިދިކޮޅުން ވެރިކަމުގައި އޮތް އިރުވެސް "ކޮޅުގޮހޮރަށް" ކައިފައި އޮތީމައެވެ.\nރާއްޖޭގެ ފަހުގެ ތާރީހުގައި ހިންގާފައި އޮތް އެންމެ ބޮޑު ވައްކަމަކީ ނުވަތަ ކޮރަޕްޝަނަކީ އެމްއެމްޕީއާރުސީގެ ހިޔާނާތެވެ. ދައުލަތަށް ލިބެން ޖެހޭ4ބިލިއަން ރުފިޔާ "ކާލި" ބޮޑު ވައްކަމެވެ. އެ4ބިލިއަން ރުފިޔާ އަކީ ޤާނޫނީ އިމުން ބޭރުން ކުއްޔަށް ދިން 37 ރަށަޖާއި 12 ފަޅެއްގެ ހަމަ އަގު ކަމަށް އެސެޓް ރިކަވަރީ ކޮމިޝަނުން އޮތީ ބުނެފައެވެ.\nއެ ބޮޑު ވައްކަން ހިންގިތާ އަހަރުތަކެއް ވެ، ވައްކަމުން މަންފާ ލިބުނު މީހުން އިންޓަރެސްޓް ކޮޅުން ދިރުޅޭތާވެސް އެތައް އަހަރެއް ފާއިތު ވި އިރު އަދިއަދަށް ދާންދެންވެސް ޝަރުއީ ކޯޓެއްގެ އޮޅިގަނޑުން ހިޔާނާތުގެ ބައިވެރިއަކު ނުވައްދައެވެ. އެއީ، އެ ހިޔާނާތުގެ މަންފާ ލިބުނު މީހުންގެ ތެރޭގައި ކޯޓުތަކުގެ އޭރުގެ ބައެއް ފަނޑިޔާރުންވެސް ހިމެނިފައި ވުމާއި، މަޖިލީހުގެ ބައެއް މެންބަރުންނާއި، ސިފައިންނާއި ފުލުހުންގެ ތެރެއިން ބައެއް މީހުންނާއި، އަދި ބައެއް ވަޒީރުން ހިމެނިފައި ވުމުންތޯ ސުވާލު ކުރަން ޖެހެއެވެ.\nއެމްއެމްޕީއާރުސީ ވައްކަމުގެ ވާހަކަ އެކަނި ދައްކާފައި ނިމިދިޔަ ސަރުކާރުގެ ބައި ބާއްވާނަމެވެ.\nޒީރޯ ޓޮލަރެންސްގެ ބޯޑު އަޅުވައިގެން އައި މި ސަރުކާރުގެ ވާހަކަ ދައްކަމާ ހިނގާށެވެ. "ކޮރަޕްޝަނަށް ޒީރޯ ޓޮލަރެންސް"ގެ ދަށުން ރައީސް އިބްރާހިމް މުހައްމަަދު ސޯލިހު ދެއްވާ ސަމާލުކަން ދާދިފަހުންވެސް ފެނިއްޖެއެވެ. ފެނަކައިގެ ކޮރަޕްޝަނުގެ މައްސަލަތަކެއް އޭސީސީން ތަހުގީގު ކުރަމުން ދާ ދިއުމާއެކު ރައީސް ވިދާޅުވީ، ފެނަކައިގެ ކޮރަޕްޝަނުގެ ކަންކަން ހައްލުކުރަން އެކުންފުންޏަށް ވަގުތުކޮޅެއް ދެއްވާނެ ކަމަށެވެ.\nކޮވިޑާ ގުޅިގެން ދައުލަތުގެ ބަޖެޓުން ހަރަދު ކުރި އަދަދުތައް4ބިލިއަން ފަހަނައަޅާ ގޮސްފައި ވާއިރު، މިހާރު އަރަތަކަށް ވެފައި ވަނީވެސް ކޮވިޑްގެ ތެރޭގައި ކޮށްފައި އޮތް މިލިއަން މިލިއަން ރުފިޔާގެ ހަރަދެކެވެ. ދެން ހުރި ކަންކަމުގެ ވާހަކަ ފަހަށް ބާއްވާނަމެވެ.\nމިތާގައި ދައްކާނީ ކޮވިޑްގައި ހާލު ބޮޑުވެ ވެންޓިލޭޓަރަށް ލާން ޖެހޭ މީހުންނަށް ގެންނަން ބުނި ވެންޓިލޭޓަރުތަކަށް ކުރި ހަރަދުގެ ވާހަކައެވެ. މަދު އަދަދެއް ނޫނެވެ. 75 ވެންޓިލޭޓަރޭ ކިޔާ، 34 މިލިއަން ރުފިޔާގެ ތެރެއިން އެޑްވާންސަށް ދިން 30.9 މިލިއަން ރުފިޔާ އެވެ. ބައެެއް މީހުން ކިޔަނީ އެ ފައިސާ ދިނީ ކަރުދާސް ކުންފުންޏަކަށް ކަމަށެވެ. ފިނޭންސުން ބުނަނީ އެހަރަދުތައް ކޮށްފައި އޮތީ އުސޫލުގެ ތެރެއިން ކަމަށެވެ.\nސުވާލަކީ އުސޫލުގެ ތެރެއިން ކޮށްފައި އޮތް ކަމެއް ކަމުގައި ވާ ނަމަ، ވެންޓިލޭޓަރުތައް ނުލިބެނީ ކީއްވެތޯއެވެ. ވެންޓިލޭޓަރުތައް ނުލިބެންޏާ އެ ފައިސާ އަނބުރާ ނުލިބެނީ ކީއްވެތޯއެވެ ސަރުކާރުގެ އޮފިޝަންގެ ރާގު ހުރި ގޮތުން ގަބޫލު ކުރެވެނީ، އެ ވެންޓިލޭޓަރުތައްވެސް އަދި އެފައިސާވެސް ލިބެން ނެތް ކަމެވެ. އެހެންވިއްޔާ އެ މުއާމަލާތް ހިންގާފައި އޮތީ އެ ބުނާ އުސޫލުގެ ތެރެއިން ކަމާމެދު ސުވާލު އުފެދެއެވެ. އުސޫލަކުން ހިންގާ ކަމެއްގައި ސާބިތު ލިޔެކިޔުން ހުންނާނެއެވެ. މުއާމަލާތުގެ ދެފަރާތުން ކުރެ ފަރާތަކުން އެ މުއާމަލާތަކަށް އިހުތިރާމް ނުކޮށްފި ނަމަ ކަޑައްތު ކުރެވޭނެ މަރުހަލާތައް ހުންނާނެއެވެ. އެއިން އެއްވެސް ކަމެއް ފެންނަން ނެތި އަދި ދަރުވާ ކުރެވޭނެ ހެކިވެސް ނެތުމަކީ ދެން ބޮޑު ޖޯކެކެވެ.\nއޭސީސީއާއި، ރައްތިރުންގެ މަޖިލީހާއި، ޕީޖީއިން އެ މައްސަލައިގައި ވަގުތު ބޭކާރު ކުރަނީ ދެން ކީއްކުރަންބާއޭ ވެސް ހިތައް އަރައެވެ. ފައިސާއާއި ވަގުތު ހިނގަމުން ދާ އިރު ނަތީޖާއެއް ނުނެރެ ވެއެވެ. އޭސީސީން ބުނަނީ ވަރަށް ފުރިހަމަ ތަހުގީގެއް ކުރި ކަމަށާއި ދައުވާވެސް ކުރެވޭނެ ކަަމަށެވެ. ޕީޖީން ބުނަނީ އޭސީސީން ދައުވާ ކުރަން ފޮނުވި މައްސަލައިގެ މައްޗަށް ދައުވާ ކޮށްފިއްޔާ "ގޮވާނީ އަތަށް" ކަމަށެވެ. ދައުވާއެއް ކޮށްގެން ކަމެއް ސާބިތުވާ ވަރުގެ ނުވަތަ ސާބިތު ކޮށްދޭން ޖެހޭ އުންސުރުތައް ސާބިތު ކޮށްދެވިދާނެ ކަމަށް ނުފެންނަ ކަމަށެވެ.\nމަޖިލީހުން ކުރާ ކަމަކީ، ދެއިރު ދެދަޅައަށް މުއައްސަސާތައް ކޮމިޓީއަށް ހާޒިރުކޮށް "މައުލޫމާތު" ސާފު ކުރުމެވެ.\nމައްސަލަ އޮތްތާގައި ބާއްވާފައި މޮޅު ވާހަކަ ދައްކާ "ކޮޅުގޮހޮރަށް ކެއީ" އޭ ކިޔަކިޔައި ނުތިބެ، އިންސާފު ގާއިމު ކުރާށެވެ. މިލިއަނުން މިލިއަނުން "ކާލައިގެން" ހުންނަ މީހާއަކީ ހީރޯއަކަށް ހަދާ "ވަނދު ބަނބުކެޔޮ" ނަގާ މީހާ ވާނުވާގައި ބާއްވާ އުސޫލު ނިމުމަކަށް ގެނެސް، ދައުލަތަށް ލިބެންޖެހޭ ފައިސާ ހޯދާށެވެ. އެއީ ރައްޔިތުންގެ ލާރިއެވެ.\nކޮރަޕްޝަން ކޮވިޑް ކޮރަޕްޝަން ކޮލަމް ސިޔާސީ\n2019 ގެ ބަޖެޓް 32 ބިލިއަން ރުފިޔާ ރީނދޫ ސަރުކާރުން ދިރުވާލި ކަން ނޭނގޭ މީހުންވެސް އެބަތިބި. އެމްއެމް ޕީއާރުސީ މައްސަލައިގައި ސަތޭކަ އެތައް މީހަކު ޝާމިލްވާކަން އެނގޭއިރު އެބަޔަކާ މެދު ދަޢުވާ ކުރެވެންނެތީ އެއީ މުޅިންވެސް ރީނދޫ ސަރުކާރަށް ނިސްބަތް ވާ މީހުން ކަމަށްވާތީ ކަން ނޭނގޭ މީހުން އެބަތިބި. ރައީސް ޔާމީންގެ ދައުރުގައި މާލިއްޔާއަށް ފައިސާ އިތުރު ކުރިކަމާ، ގައުމީ ރިޒާވް އިތުރު ކުރިކަމާ ގައުމުގައި ތަރައްގީގެ ބޮޑެތި މަޝްރޫޢުތައް ހިންގިކަމާ އެކަންކަމުން ރައްޔިތުންނަށް ފައިދާތަކެއް ލިބުނުކަމާ އިންޑިއާ އަށް ގައުމު ވިއްކައިގެން އަމިއްލަ ޖީބު ބޮޑުނުކުރާ ކަމާ، ބޭރުގެ ނުރަގަޅު ނުފޫޒުން ރާއްޖެ ސަލާމަތް ކުރިކަމާ ރައްޔިތުންނަށް ބޯހިޔާވަހިކަން ދޭން ގެދޮރުވެރި ކުރުވަން މަސައްކަތް ކުރިކަމާ އެކަންކަން ފެންނަން ހުރިކަމާ، މިސަރުކާރު ގެ ދައުރު ދެބައިވީއިރު ހިންގި މަޝްރޫޢެއް ނެތްކަމާ ކެއި ފައިސާ މަދެއް ނޫންކަމާ ދައުލަތާ ރައްޔިތުންނަށް ކޮށްދިން ފައިދާއެއް ލާބައެއް މަންފާއެއް ނެތްކަމާ ބޭރުގެ ނުފޫޒު އިންތިހާއަށް އޮތްކަމާ އިންޑިއާގެ އަޅުވެތިކަމަށް ރާއްޖެ ވެއްޓިފައިވާ ކަމާ މިކަންކަމަކީ ވަކި ފިކުރެއްގެ ބަޔަކު ގަބޫލު ނުކުރިޔަސް ޙަގީގަތްކަން އެނގެއެވެ.\nޔާމީނު ވެރިކަމުގަ ދައުލަތުގެ ތިޖޫރީ ދޮވެލައިގެން ދިޔައީ. މި ސަރުކާރަށް ވަރަށް ކޮރަޕްޝަން ނުހިންގޭ. އެއީ އިބޫ ބަލަހައްޓާވަރުން. އިބޫ ބަރާބަރު. ޔާމީނު ވެރިކަމުގައި ދޮވެލީ ރޯމާ ދުވާލުވެސް ބަލަހައްޓައިގެން ތިއްބާ. މި ސަރުކާރުން އެކަހަލަ ކަންކަން އެބަ ހިފާ. އިބޫ އެބަ ވިދާޅުވޭ މައްސަލަ ބަލާނެ ކަމަށް. އަދި ބަލަންވެސް ބަލާ. ކިތައް ކުންފުނީގެ އެމްޑީން މިހާރުވެސް ބުރައިގެން ގިސްފި ވައްކަމާ ކޮރަޕްޝަނުގަ. އިބޫ އޯކޭ.\nދެރަކަމަކީ ތިއިން އެއްވެސް ކަމެއް އިބޫއަށް ނޭނގޭކަށް. އޭނާ ޒީރޯ އޭ ކިޔަކިޔަ ހުންނަނީ. ހަރާން ކުރެވޭ ކަމެއް. އޭނާ ހުންނަނީ ބާރުގަދަ ވަޒީރުގެ ދަށުވެފައި.\nއަންނި އެ ބުނަނީ ބަރާބަރަށް. މި ސަރުކާރުގަވެސް ބްރޯ ހެދެން އުޅޭ މީހުން. އިބޫއަކަށް ނުކުރެވޭނެ އެއްކަމެއް ވެސް.\nކޮންމެ ސަރުކާރެއް އަޔަސް އޮންނަނީ ކެއުން. ސަރުކާރުގެ ނުފޫޒު ގަދަ މަގާމުތަކުގައި ތިބޭ މީހުން، އެމީހުންގެ ފްރެންޑުން ލައްވާ ޖަރީމާ ހިންގަނީ ބައި އެޅޭ ގޮތަށް. ކޮންމެ ސަރުކާރެއްގައިވެސް މި ބާވަތުގެ މީހުންގެ އަތުގައި ކޮންޓްރޯލް އޮންނަނީ. ފިނޭންސްއާ އިކޮނޮމިކްސަ އާ ރައީސް އޮފީހުގަ އޮންނަ އިކޮނޮމިކް ކައުންސިލްތައް. އެ ތަންތާނގައި ތިބެނީ މި މީހުން. ބޮޑުލާރި ގަނޑެއް ނުވަތަ ބޮޑު އިންވެސްޓްމަންޓެއް ނުދާނެ މިމީހުންގެ އަތް ދަށުން ނޫނީ.\nހިތާމަ ހުރި ކަމެއް..މިލިއަނުން ބިލިއަނުން ހިޔާނާތްތެރިވާ އިރު ބެލޭނެ ގޮތެއް ނެތުމަކީ ހިތާމައެއް. ތިޔަ ބުނާހެން ބަނބުކޭލެއް ނަގާ މީހާ ދިހަ ބާރަ އަހަރަށް ޖަލަށް ލާނެ އުސޫލު ހުރޭ. ހައިރާނެއް ނުވާނެ!\nތިކަމުގައު އުަލެނޫ އެކެއް ދެމީހެއް ނޫން. ފަޔާއާ ތަސްލީމާއާ އީސައާ އަމީންއާ އަދި އެ ޔޫއެންޑީޕީ މީހާވެސް އުޅޭ. ތިހުރިހާ ކަމެއް ކުރުވީ ވެލިދޫ ކުއްޖެއް ލައްވާ.\nބަރާބަރު ވާހަކައެއް. ރައްޔިތުން ކައިރީ ގެއަށް ވަންނާށެ ކިޔާފައި މި ބައިގަނޑު ކުރި ކަމަކީ ދައުލަތް ލޫޓުވާލުން. އިސްތިއުފާ ދީ\nއަސަރު ހުރި ވާހަކަތައް ތިހުންނަނީ... އިންތިހާ ދެރަ\nމިކަމުގަ އަމީން ފިޔަވައި ސަރުކާރުގެ ބާރުގަދަ ބަޔަކު ހިމެނޭތީ ހިންދާލީ އަޖައިބެއް ކަހަލަ ކަމެއް. ކޮން އުންސުރެއްތަ ސަރުކާރުގެ ފައިސާ އެވަނީ ހަވާލުކޮށްފަ އެކަމުގެ ލިޔުންތައް އެބަހުރި މުދަލެއް ނުލިބޭ ދެން ކޮން އުންސުރެއްގެ ވާހަކަ މި ދައްކަނީ ރޯމާ ދުވާލު މީ ރޭގަނޑޭ ކިޔުން ކަހަލަ ކަމެއް ތިޔައީ ޕީީޖީއެއް ކަމަކު މީހުންގެ ބުއްދި ގަބޫލުކުރާ ޒާތުގެ ވާހަކަ ދައްކަބަލަ. ޓޮލަރެންސް ޒީރޯވާނީ ދެން މިހާކަށްހާ ވަރަށް\nތިކަމުގެ މުގުލުގަ ހުރީ ފަޔާ. އޭނާ ބޮއްވަން ގެންގުޅޭ ބަހާރު ބޯއީ ލައްވާ ތިކަން ހިންގުވީ.


Beyrah Nugos Geygai Thibenvee Keehve? | FenvaruOnline\nބޭރަށް ނުގޮސް ގޭގައި ތިބެންވީ ކީއްވެ؟\n19:06 - 20 މާޗް 2020 -0comment\nގޭގައި ތިބެންވީ ކީއްވެ ހެއްވެ؟ ސަބަބުތައް ވަރަށް ގިނައެވެ. ނަމަވެސް ގެއިން ބޭރަށް ނުގޮސް ގޭގައި ތިބެން ދިވެހިންނަށް ވަރަށް އުނދަގޫ ވާނެއެވެ. އެއީ ކީއްވެގެން ތޯއެވެ. ސަބަބަކީ ދިވެހިންނަކީ އަބަދުވެސް ގެއިން ބޭރުގައި އުޅުމަށް އާދަވެފައިވާ ބަޔަށްކަށް ވާތީ އެވެ. ނަމަވެސް މިފަދަ ނާޒުކު ދަނޑިވަޅެއްގައި ގޭގައި މަޑުކުރަން ޖެހެނީ ކީއްވެތޯ ބަލައިލަން ޖެހެއެވެ. ނޭންގޭ ނަމަ އެނގޭ މީހެއްގެ ގާތުގައި އަހައި އޮޅުން ފިލުވައި ލުން ވަރަށް މުހިންމެވެ. ކޮވިޑް-19 ނުވަތަ ކޮރޯނާ ވައިރަސް އަކީ ވަރަށް ނުރައްކައުތެރި ވައިރސް އަކަށޤ ވީތީ އެވެ. ރައްކއުވެ ތިބިއްޔާ ދަތުރެވެ.\nކޮވިޑް-19 ނުވަތަ ކޮރޯނާ ވައިރަސް އަކީ ވިސްނައި ފިކުރު ކުރާ ބަޔަކަށް ނުހަނު ބޮޑު އިބުރެއް ލިބިގެންދާ ވަބާއެކެވެ. ލޮލަށް ނުފެންނަ ކުޑަކުޑަ މަޚްލޫގެއްގެ ކުރިމަތީގައި ދުނިޔޭގެ ބާރުގަދަ ޤަޤުމުތަކުން މިވަނީ ކަކޫ މައްޗަށް ތިރިވެ ހަދާނެގޮތް ހުސްވެފަ ހަތަރު އުދަރެސް ފެނުޖެހިފަ އެވެ. މިކަމުން ސަލާމަތް ވާނޭ ގޮތެއްނޭންގި މުޅި ދުނިޔެ މިވަނީ ބިރުވެރިކަމުގެ ފުން އަނދަވަޅެއްގެ ތެރެއަށް ވެއްޓިފައޭ ދެންނެވުމަކީ ކުށަކަށް ނުވާނެ އެވެ.\nއޭ ލޮބުވެތި މުސްލިމް އަޚުންނާއި އުޚުތުންނޭވެ. ﷲ އަށް ބިރުވާށެވެ. މި ނުބައި ވަބާއިން ސަލާމަތް ވުމަށް އެދި ގިނަގިނައިން ނަމާދު ކޮށް ﷲ ގެ ޙަޟްރަތުން ވާގި އެދޭށެވެ. ޑޮކްޓަރުންނާއި ޟިއްްޙީ މާހިރުން ދެއްވާ ލަފަޔާއި ސަރުކާރުން އަންގަވާ އެންގުންތަކަށް ބޯލަނބައި ކިޔަމަން ގަންނާށެވެ. އަހަރެމެންނަށް ކުރިމަތިވެފައިމިވާ ނުރައްކައުތެރި ވަބާއިން ސަލާމަތް ވުމަށް އޮތް ހަމައެކަނިމަގަކީ މިއީ އެވެ. އެއްބާރުލުން ދެއްވާށެވެ.\nކިތަންމެ ބާރުގަދަ ހަތިޔާރަކާއި އާރާއި ބާރު ހުރިނަމަވެސް އަހަރެމެން އިންސާނުންނަނީ ކިހައި އެކަނިވެރި ނިކަމެތި ބައެއްކަން ކޮވިޑް-19 ނުވަތަ ކޮރޯނާ ވައިރަސް އަހަރެމެންނަށް އަންގައި ޔަޤީންކޮށްދީފި އެވެ. ދޮގެއް ތޯއެވެ. ކަން މިހެން ހުރި އިރު އެކަކު އަނެކަކަށް އެހީތެރިވެދެއްވާށެވެ. ﷲ އެންގެވި މަގުން އެއްކިބާ ނުވާށެވެ. އެންމެ ހިނދުކޮޅަކަށް ނަމަވެސް އަހަރެމެންގެ ނިކަމެތިކަން ހަނދާން ނައްތައި ނުލާށެވެ. މިފަދަ ކޮންމެ ކަމަކުން އިބްރަތް ޙާޟިލްކުރައްވާށެވެ. ތެދުވެރިވާށެވެ. ސާފުތާހިރުކަމަށް ލޯބި ކުރައްވާށެވެ. ސައިބޯނި ލައިގެން ގިނަގިނައިން ދެއަތްދޮވެ ސާފުުރައްވާށެވެ. ސެނިޓެއިޒަރ ބޭނުން ކުރައްވާށެވެ. ސާފުތާހިރު ޠޯހިރުކަންމަތީގައި ތިބުމަށް މާތްވެގެންވާ އިސްލާމް ދީނުގައިވެސް ވަނީ އަންގަވާފައެވެ.\nއެކުވެރި މިތުރުންނޭވެ. ކޮންމެހެން ނުކުންނަށް ޖެހިއްޖެ ޙާލަތެއްގައި މެނުވީ ގެއިން ބޭރަށް ދިއުން މަދު ކުރައްވާށެވެ. ގެއިން ބޭރަށް ނުކުމެ އުޅުމުގެ ހުއްދަ އޮތް ނަމަވެސް ފުރަނާއަށް ރައްކައުތެރިވުމަކީ ކޮންމެހެން ކުރަން ޖެހޭކަމެއް ކަމުގައި ވިސްނަމާހިނގާށެވެ. ޑޮކްޓަރުންނާއި ޞިއްޙީ މާހިރުން ދެެއްވާ އަގުހުރި އިރުޝާދު ތަކަށް ހުރުމަތްތެރިކޮށް ހިއްތަވާށެވެ. ކޮރޯނާ ވައިރަސް އިން ސަލާމަތްވުމަށްޓަކައި ސަރުކާރުން ނިންމަވާ ނިންމެވުންތަކަށް ބޯލަނބައި ކިޔަމަން ގަންނާށެވެ. ސަލާމަތާއި ރައްކައުތެރިކްން ލިބޭނީ އޭރުންނެވެ.\nކޮވިޑް-19 އިގެ ނުރައްކައުތެރިކަމާއި ބެހޭގޮތުން ދިވެހިރާއްގެ ކުރީގެ ރައީސުލްޖުމްހޫރިއްޔާ އަލްއުސްތާޛް މައުމޫން ޢަބުދުލް ޤައްޔޫމް އިލްތިމާސް ކުރައްވާފައިވަނީ ކޮވިޑް-19 ގެ ނުރައްކާތެރިކަމުން ސަލާމަތްވުމަށްޓަކައި ކަމާބެހޭ ފަރާތްތަކުން ދެމުންދާ އިރުޝާދުތަކަށް ބޯލަނބައި، ހުރިހާ އެންމެން ވެސް ގޭގައި ތިއްބެވުމަށެވެ.\nރައީސް މައުމޫން މިއަދު ކުރެއްވި ޓްވީޓް މެސެޖްއެއްގައި ވިދާޅުވެފައިވަނީ މި ބަލީގެ ނުރައްކަލުން ގައުމާއި ރައްޔިތުން ސަލާމަތްކުރުމަށް ކަމާބެހޭ ފަރާތްތަކުން ދެމުންދާ އިރުޝާދުތަކަށް ބޯލެނބުމަކީ ކޮންމެ މީހަކަށްވެސް ލާޒިމު ކަމެއް ކަމުގަ އެވެ. އަދި ފަރުދީ ޒިންމާ އަދާކޮށް ގޭގައި ތިބުމަށްވެސް ރައީސް މައުމޫން ވަނީ އިލްތިމާސް ކުރައްވާފަ އެވެ.\nރައީސް މައުމޫން މިހެން ވިދާޅުވެފައި ވާއިރު ޒަރޫރީ ބޭނުމެއް ނެތި މަގުތަކަށް ނިކުމެ ނޫޅުމަށް ސަރުކާރުން މީގެކުރިންވެސް ވަނީ އިލްތިމާސް ކުރައްވާފަ އެވެ. އަދި ފުލުހުންވެސް ވަނީ އެފަދަ ބޭނުމެއް ނެތި މަގުތަކަށް ނިކުމެ އުޅޭ ފަރާތްތަކަށް ނަސޭހަތްދެއްވައި ގެއަށް ފޮނުވާލުމުގެ މަސައްކަތްތަކެއް ފައްޓަވާފަ އެވެ.\nޤައުމުގެ ޙާލަތު މިވަނީ ނުހަނު ނާޒުކު ފައްތަރެއްގަ އެވެ. ދިވެހި ސަރުކާރުންވެސް ވަނީ މި ރޭ 00:00 އިން ފެށިގެން މާލެ ސަރަހައްދުގައި ހުންނަ ކެއުން ބުއިމުގެ ޚިދުމަތްދޭ ހުރިހާ ތަނެއް ބަންދުކުމަށް ނިންމަވާފަ އެވެ. ސަރުކާރުން މިފަދަ ފިޔަވަޅެއް އަޅުއްވާފައި މިވަނީ ރައްޔިތުންގެ ސަލާމަތާއި ރައްކައުތެރިކަމަށްޓައި ކަން ޔަޤީނެވެ. ނަމަވެސް ހިތާމައަކީ މިފަދަ އެންގުންތަކަށް ދިވެހިން ހުރުމަތްތެރިކޮށް ހިތާނެކަމާއި މެދު ޝައްކު އުފެދޭތީ އެވެ. ސަރުކާރުން މިފަދަ ނިންމުމެއް ނިންމާފައި މިވަނީ، ދިވެހި ލޮބުވެތި ރައްޔިރުން ސަލާމަތާއި ރައްކައުތެރިކަމަށްޓަކައެވެ.\nރާއްޖޭގައި ކޮވިޑް-19 ނުވަތަ ކޮރޯނާ ވައިރަސް ފެތުރުން ކޮންޓްރޯލް ކުރުމަށްޓަކައި މިސްކިތްތަކުގައި ޖަމާއަތުގައި ނަމާދުކުރުން މަނާކޮށް މިސްކިތްތައް ބަންދުކޮށް، ގޭގައި ނަމާދު ކުރަން ސަރުކާރުން އަންގާފައއެވެ. ނަމަވެސް ކެފޭ ރެސްޓޯރެންޓުތައް ބަންދު ކުރަން ނުނިންމާތީ އެކަމުގެ ފާޑުކިޔުންތައް އަމާޒުވެފައި ވާ މިދަނޑިވަޅުގައި އިކޮނޮމިކް މިނިސްޓަރު ފައްޔާޒު އިސްމާއިލް ކުރެއްވި ޓުވީޓެއްގައި ވިދާޅުވެފައިވަނީ، މި ރޭ 00:00 އިން ފެށިގެން އަންނަ އާދީއްތަ ދުވަހުގެ ނިޔަލަށް މާލެ ސަރަހައްދުގައި ހުރި ކެއުން ބުއިމުގެ ޚިދުމަތްދޭ ހުރިހައި ތަންތަން ބަންދުކުރަން ނިންމާފައިވާ ކަމުގަ އެވެ.\nނަމަވެސް އެތަންތަނުން ޓޭކްއަވޭގެ ޚިދުމަތް ދިނުމުގެ ހުއްދަ ދެވޭނެ ކަމަށާއި އެކަމާ ގުޅޭ އިތުރު މައުލޫމާތު ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ދެއްވާނެ ކަމަށް ވެސް މިނިސްޓަރ ވިދާޅުވެފައިވެއެވެ.\nކޮރޯނާ ވައިރަސް ފެނިފައިވަނީ މިދިޔަ 2019 ވަނަ އަހަރުގެ ފަހުކޮޅު ޗައިނާގެ ވޫހާން ސިޓީ އިންނެވެ. ނަމަވެސް، މިހާރު މި ބަލި ދުނިޔޭގެ 100 އަށް ވުރެ ގިނަ ގައުމަށް ވަނީ ފެތުރިގެން ގޮސްފަ އެވެ. ހިތާމަހުރި ކަމެކެވެ. ހިތްތަކަށް ބިރުވެރި އިހްސާސްތަކެއް ކުރުވަމުންދާ ދަނޑިުވަޅެކެވެ. މި ބަލީގައި މިހާތަނަށް އެންމެ ގިނަ މީހުން މަރުވެފައިވަނީ އިޓަލީ ވިލާތުން ނެވެ. އެގައުމުން މި ބަލީގައި މިހާތަނަށް 3،405 މީހުން ވަނީ މަރުވެފަ އެވެ. ނަމަވެސް މި ބަލި އެންމެ ފުރަތަމަ ފެނުނު ޤައުމު ކަމުގައިވާ ޗައިނާ އިން މި ބަލީގައި މަރުވެފައިވަނީ 3،245 މީހުންނެވެ.\nމީޑިއާ ރިޕޯޓްތައް ބުނާގޮތުގައި ކޮރޯނާ ވައިރަސް ޖެހިގެން މިހާތަނަށް މުޅި ދުނިޔެއިން ވަނީ 10،000 މީހުން މަރުވެފައި އެވެ. އަދި މި ބަލި ޖެހުނު މީހުންގެ އަދަދު ވަނީ ދެ ލައްކަ އަށް ވުރެ މައްޗަށް އަރާފަ އެވެ.\nރާއްޖެއިން މިހާތަނަށް 13 މީހަކު ޕޮޒިޓިވް ވެފައިވާއިރު، ސަރުކާރުން މިހާރު ވަނީ ރާއްޖޭގައި 30 ދުވަހަށް ސިއްހީ ކުއްލި ނުރައްކަލުގެ ހާލަތު އިއުލާން ކުރައްވާފަ އެވެ.\nއައިޓީއެފްސީ އިން 100 މިލިއަން ޑޮލަރުގެ ފައިނޭންސް ފެސިލިޓީސް އެސްޓީއޯ އަށް\nމިނަން ތިހިތުން ފިލުވާލަނީހޭ...08\nއަދީބުގެ ޝަރީއަތް ނިމެންދެން ބަންދުގައި ބެހެއްޓުމަށް އަމުރުކޮށްފި\nމީ މިހިތުގެ ޝަކުވާއޭ...02 (ފަހުބައި)\n23 މާޗް 2020\nވެކްސިނެއް އުފައްދަން ދޮޅުއަހަރު ނަގައިފާނެ ކަމަށް ޑަބްލިއުއެޗްއޯ އިން ބުނެފި\nފުޅަދޫ ރައްޔިތުން ފާނައަށް ގޮސް ރޮހިންގާ ފަންޑަށް ހަތްދިހަ ހާހަށްވުރެ ގިނަ ފައިސާ\n21 ސެޕްޓެމްބަރު 2017\nނިދީން ހޭލެވުމާއި އެކު އަދާކުރެވޭ ސުންނަތް (2)\nމަގު ހުރަސް ކުރަނިކޮށް އަންހެނެއްގެ ގައިގައި ޓެކްސީއަކުން ޖެއްސި މައްސަލަ ޕީޖީ އަށް


Iguraaru Gai Oeh Gothah Ali Waheed Court Ah Haaziru Kohdhinin - Adubarey - Vaguthu\nޖިންސީ ގޯނާ އާއި ޖިންސީ ފުރައްސާރައިގެ ދައުވާތައް އުފުލާފައިވާ ކުރީގެ ޓްއަރިޒަމް މިނިސްޓަރު އަލީ ވަހީދު ރާއްޖެ އިން ބޭރަށް ފުރާތާ ހަތަރު މަސް ދުވަސް ފަހުން އޭނާ ކޯޓަށް ހާޒިރު ކޮށްދިނުމަށް ސޮއި ކުރި އިގުރާރުގައި ބުނެފައި އޮތްގޮތައް އަލީ ވަހީދު ކޯޓަށް ހާޒިރު ކޮށްދީފައި ވާނެ ކަމަށް ޔޫތު މިނިސްޓްރީގެ ސްޓޭޓް މިނިސްޓަރު އަސްހަދު އަލީ (އަޑުބަރޭ) ވިދާޅުވެއްޖެއެވެ.\nއަލީ ވަހީދު ކޯޓަށް ހާޒިރު ކޮށްދީފައި ވާނެ ކަމަށް އަސްހަދު ވިދާޅުވީ އަލީ ވަހީދު ކޯޓަށް ހާޒިރުވެފައި ނުވާތީ އަސްހަދަށް ފިޔަވަޅު އަޅަން ނިންމިކަން އަންގަން މިއަދު ކްރިމިނަލް ކޯޓުގައި ކުރިއަށް ގެންދިޔަ ޝަރީއަތުގައި ވާހަކަ ދައްކަމުންނެވެ.\nގާޒީ ހަސަން ސައީދު މިއަދުގެ އަޑުއެހުމުގައި ވިދާޅުވީ 72 ގަޑިއިރުގެ ތެރޭގައި އަލީ ވަހީދު ކޯޓަށް ހާޒިރުނުކޮށްދީފިނަމަ އަސްހަދު އާއިމެދު ކޯޓުގެ ހުރުމަތް ރައްކާތެރިކޮށްދިނުމުގެ ގަވައިދުގެ ދަށުން ފިޔަވަޅު އެޅޭނެ ކަމަށެވެ.\nއެކަމާއި ގުޅޭ ގޮތުން އެއްވެސް އެއްޗެއް ބުނަން އެބައޮތްތޯ ގާޒީ އެއްސެވުމުން އަސްހަދު ވިދާޅުވީ އޭނާ ގަބޫލު ކުރާ ގޮތުގައި ހަތަރު މަސް ދުވަސް ވުމުން އަލީ ވަހީދު ވަނީ ކްރިމިނަލް ކޯޓަށް ހާޒިރު ކޮށްދެވިފައި ކަމަށެވެ. "އަޅުގަނޑު ގަބޫލު ކުރާ ގޮތުގައި ހަތަރު މަސް ވުމުން އަލީ ވަހީދު ވަބީ މިކޯޓަށް ހާޒިރު ކޮށްދެވިފައި. އޮންލައިންކޮށް ކުރިއަށް ގެންދިޔަ ޝަރީއަތެއްގައި." އަސްހަދު ވިދާޅުވިއެވެ.\nއަސްހަދު އެހެން ވިދާޅުވުމުން ގާޒީ ހަސަން ސައީދު ވަނީ އިގުރާރާއި ހިލާފު ވެވިފައިވާ ކަމަށް ގަބޫލު ކުރެވޭތޯ އަސްހަދު އާއި ސުވާލު ކޮށްފައެވެ. "ތިބޭފުޅާގެ ބަހަށް އިތުބާރު ކޮށްފައި ކޯޓުން އޭނާ ފުރުމަށް ހުއްދަ ދެވިފައި ވަނީ." ގާޒީ ހަސަން ސައީދު ވިދާޅުވިއެވެ.\nގާޒީ އެހެން ވިދާޅުވުމުން އަސްހަދު އަނެއްކާވެސް ވިދާޅުވީ "އަޅުގަނޑު އަލީ ވަހީދު ކޯޓަށް ހާޒިރު ކޮށްދިނީމެއްނޫންތޯ؟" އެވެ.\nއަސްހަދު އެހެން ވިދާޅުވުމުން ގާޒީ ވިދާޅުވީ އޮންލައިންކޮށް ކޯޓަށް ހާޒިރުވީ ކަމަށް ބަލައި ނުގަނެވޭނެ ކަމަށާއި ސުޕްރީމް ކޯޓުގެ ނިންމުމަށް ބަލާއިރު ވެސް އެކަން ސާފު ކަމަށެވެ.\nގާޒީގެ ވާހަކަތަށް ފަހު އަސްހަދު ވިދާޅުވީ އޭނާ އިގުރާރުވި ގޮތަށް ހަތަރު މަސް ދުވަހުގެ ތެރޭގައި އަލީ ވަހީދު ކޯޓަށް ހާޒިރު ކޮށްދީފައި ވާނެ ކަމަށެވެ.\nއަސްހަދުގެ ވާހަކަ ތަކުރާރު ކުރަން ފެށުމުން ގާޒީ ވިދާޅުވީ "72 ގަޑިއިރުގެ ތެރޭގައި (އަލީ ވަހީދު) ކޯޓަށް ހާޒިރުކޮށް ނުދީފިނަމަ ފިޔަވަޅު އަޅާނެކަން އަންގަން." ކަމަށެވެ.\nއަސްހަދު އާއި މެދު ފިޔަވަޅު އަޅާނެ ކަމަށް ގާޒީ ވިދާޅުވި ނަމަވެސް އަޅާނެ ފިޔަވަޅެއް މިއަދު ވިދާޅެއް ނުވެއެވެ.\nމިއަދުގެ އަޑުއެހުން ނިންމާލީ އަސްހަދު ކޯޓުން ދޭ ބަޔާނެއްގައި ސޮއި ކުރަން ޖެހޭނެކަން އެންގުމަށް ފަހުއެވެ.\nނޮވެމްބަރު 28, 2021 13:04\nއޭނާ ހައްޔަރު ކުރޭ. މިފަދަ މީހުން ޒިންމާ ނަގަން ޖެހޭކަން ގަބޫލް ކުރެވޭވަރު ހަދާލާ. އަދި އަންނިގެ ކޮށްކޮ ނާޒިމްސައްތާރު ވެސް ހައްޔަރުކުރޭ، އެއީ އޭނަވެސް ޖާމިނުވެ އަންނި ކުރިން ގެނެވިފަ ނެތިމަ. .\nނޮވެމްބަރު 28, 2021 13:09\nއަޑޭ ތިބުނީ ތެދެއް. އަޑޭވި އިޤްރާރުގަ އޮތްތޯ އަލީ ވަހީދު އަޑޭ ކޮނޑަށް ލައިގެން ކްރިމިނަލް ކޯޓަށް ހާޒުރު ކުރަން ސަރުތު ކޮށްފަ؟ ނޫނީ ދިވެހިރާއްޖޭގެ މާލޭގައި ހުރި ކްރިމިނަލް ކޯޓަށް ހާޒިރު ކުރަން؟ ކޯޓަށް ހާޒިރު ކުރަނީ ޝަރީއަތަށް ދެއްތޯ؟ ޣާޒީގެ މޫނު ބަލާކަށް ނޫން ދެއްތޯ؟ އޮންލައިންކޮށްވެސް ކުރީ އަލީވަހީދާ ސުވާލު އޮންލައިން ފިލްމުކުޅުނީކީ ނޫން ދެއްތޯ؟\nނޮވެމްބަރު 28, 2021 13:15\nގާޒީގެ ޒަމާން ތިޔަ ދިޔައީ\nނޮވެމްބަރު 28, 2021 14:30\nތިކަލޭގެވެސް މި ސަރުކާރުން ފިލުވާނެ\nނޮވެމްބަރު 28, 2021 20:38\nހުރިހާ ނުބަޔެއް މާލެ ތެރޭ ގޭންގް ގުރޫޕް ތަކަށް ބައި އަޅައިގެން ލާރި އަޅާ ޖައްލާދު މީ!! މީނަ އަކީ މިސަރުކާރުގެ ބޮޑުން ގެ ބޯއި އެއް، މީ ރައްޔިތުން ހައްދަން ވެގެން ކުޅޭ ގޭމެއް!


Asiage most inspiring excustive award Mughunee ah\nއޭޝިއާގެ މޯސްޓް އިންސްޕަޔަރިން އެގްޒެކެޓިވްސްގެ އެވޯޑް މުޣުނީއަށް\nސްޓެލްކޯގެ އެމްޑީ މުޣުނީ. އޭޝިއާގެ މޯސްޓް އިންސްޕަޔަރިން އެގްޒެކެޓިވްސްގެ އެވޯޑް މުޣުނީއަށް ވަނީ ލިބިވަޑައިގެންފައި -- ފޮޓޯ: އެންއީއޯސީ\nއޭޝިއާ ބައްރުގެ މޯސްޓް އިންސްޕަޔަރިން އެގްޒެކެޓިވްސްގެ އެވޯޑް ސްޓެލްކޯގެ މެނޭޖިން ޑިރެކްޓަރު ހަސަން މުޣުނީއަށް ލިބިވަޑައިގެންފި އެވެ.\nމުޣުނީއަށް ލިބިވަޑައިގެންފައިވަނީ އޭޝިއާ ބައްރުގެ އެންމެ ޝަރަފުވެރި އެއް އެވޯޑް ކަމުގައިވާ "އޭޝިއާސް ކޯޕަރޭޓް އެކްސެލެންސް އެންޑް ސަސްޓެއިނަބިލިޓީ އެވޯޑްސް 2021 "ގެ މޯސްޓް އިންސްޕަޔަރިން އެގްޒެކެޓިވްސް އެވޯޑު އެވެ.\nއޭޝިއާ ސަރަހައްދުގައި ފާހަގަކޮށްލެވޭ މެލޭޝިއާގެ މޯސް ގްރޫޕުން އިންތިޒާމްކޮށްގެން ދޭ އެވޯޑު ދިވެއްސަކަށް ލިބުނު މިއީ ފުރަތަަމަ ފަހަރެވެ.\nވޭތުވެދިޔަ އަހަރުތަކުގައި ދުނިޔޭގެ ފާހަގަކޮށްލެވޭ ބޮޑެތި ކުންފުނިތައް ކަމަށްވާ ސެމްސަންގް، އެއާރ އޭޝިއާ، ޓާޓާ ގްރޫޕް، ޑީއެޗްއެލް، ކެސްޕަރސްކީގެ އިތުރުން، ނެސްލޭ ފަދަ ބޮޑެތި ކުންފުނިތަކުންވެސް ވަނީ އެކި ކެޓަގަރީތަކުން މި އެވޯޑް ހާސިލްކޮށްފައި ވެއެވެ.\nމުޣުނީއަށް މި އެވޯޑް ލިބިވަޑައިގެންފައިވަނީ ފާއިތުވެދިޔަ ތިން އަހަރު ސްޓެލްކޯގެ މެނޭޖިން ޑިރެކްޓަރުގެ ހައިސިއްޔަތުން ކުންފުންޏާއި އެނާޖީ ސެކްޓާގެ ކުރިއެރުމަށް ކުރައްވަމުންގެންދަވާ މަސައްކަތްތަކާއި ކުރިއާއި އަޅާބަލާއިރު ތިން އަހަރުގެ ތެރޭ ކުންފުނި ކުރިއަރައިގެންގޮސްފައިވާ ސްޕީޑާއި ގުޅިގެން ނެވެ.\nމީގެ ކުރިން މުޣުނީއަށް ވަނީ އޭޝިއަން އެޗްއާރު ލީޑަރޝިޕް އެވޯޑްސްގެ "އެގްޒެމްޕްލަރީ ލީޑާ އޮފް ދި އިޔާ" އަދި އޭޝިއާސް ބެސްޓް އެމްޕްލޯޔަރ ބްރޭންޑް އެވޯޑްސްގެ "އިމާޖިން ލީޑާ އޮފް ދި އިޔާ"ގެ އެވޯޑްވެސް ލިބިވަޑައިގެންފަ އެވެ.\nސްޓެލްކޯއަށް ދިން ހަމަލާ ތަހުގީގުކުރަން ފުލުހުންނަށް ހުށަހަޅައިފި\nމެދުކެނޑުނު ހިދުމަތްތައް ސްޓެލްކޯއިން ފަށަނީ\nސްޓެލްކޯގެ އޮންލައިން ހިދުމަތްތަކެއް މެދުކެނޑިއްޖެ


BREAKING: Sifain hathiyaaraa eku Male gai operation eh fashaifi\nމާލޭގައި މިރޭ ސިފައިިން ހަތިޔާރާއެކު ހަރަކާތްތެރިވަނީ --\nމިރޭ މާލޭގެ މަގުތަކުގައި ހަތިޔާރާއެކު ސިފައިން އޮޕަރޭޝަނެއް ފަށާފައިވާ ކަމަށް އެމްއެންޑީއެފްއިން ބުނެފި އެވެ.\nސިފައިން ހަތިޔާރާއެކު މާލޭގެ މަގުތަކަށް ނުކުތްއިރު، ފުލުހުން ވަނީ ބަލާ ފާސް ކުރުމުގެ ބޮޑު އޮޕަރޭޝަނެއް ފަށާފަ އެވެ. އެ އޮޕަރޭޝަނަކީ މަރާލާފައިވާ ނޫސްވެރިޔާ އަހުމަދު ރިލްވާންގެ މައްސަލާގައި ހިމެނޭ ބައެއް މީހުންނާ ގުޅޭ ތަންތަން ފާސްކުރުމަށް ހިންގާ އޮޕަރޭޝަނެކެވެ.\nއެ އޮޕަރޭޝަނުގައި މިރޭ މާލޭގެ ހަތަރު ތަނަކާއި އައްޑޫގެ ދެ ތަނެއް ފާސްކޮށްފައިވެ އެވެ. އަދި ޖުމްލަ ތިން މީހަކު ފުލުހުންގެ ބެލުމުގެ ދަށަށް ގެންގޮސްފައިވެ އެވެ. ނަމަވެސް އެމީހުން ހައްޔަރުކުރި ކަމަކަށް ފުލުހުން ނުބުނެ އެވެ.\nމި އޮޕަރޭޝަނާ ގުޅިގެން ފުލުހުން ވެސް ވަނީ މާލެ އާއި އައްޑޫގެ ސަލާމަތީ ކަންކަން ވަރުގަދަކޮށްފަ އެވެ.\nރައީސް އިބްރާހިމް މުހައްމަދު ސޯލިހު އިއްޔެ ވަނީ ރިލްވާންގެ މައްސަލާގައި އަޅުއްވާ ފިޔަވަޅުތައް ފެންނާނެ ކަމަށް ވިދާޅުވެފަ އެވެ. އަދި ހައްދުފަހަނައަޅާ މީހުންނާ ދެކޮޅަށް އަޅުއްވާ ފިޔަވަޅުތައް މިއަދުން މިއަދަށް ފެންނާނެ ކަމަށް ވިދާޅުވެފަ އެވެ. ހައްޔަރުކުރަން ޖެހުނު ކޮންމެ މީހަކު ހައްޔަރު ކުރާނެ ކަމަށް ވެސް ރައީސް ވިދާޅުވެފައިވެ އެވެ.\nމޯލްޑިވްސް ޕޮލިސް ސާވިސް ރައީސް އިބްރާހިމް މުހައްމަދު ސޯލިހު އެމްއެންޑީއެފް + އިންކްއަރީ ކޮމިޝަން ޕްރޮސެކިއުޓާ ޖެނެރަލްގެ އޮފީސް އަހުމަދު ރިލްވާން ކުށްކުރުން ހުސްނުއް ސުއޫދު ރިލްވާން ރިޕޯޓް\nރިލްވާންގެ މަރު: މީހަކު ހައްޔަރުނުކޮށް އޮޕަރޭޝަން ނިންމާލައިފި


Mohamed Shafiu: ހެޔޮ ކަންކަމަށް ގޮވައިލުމުގެ އަދަބުތައް\nހެޔޮ ކަންކަމަށް ގޮވައިލުމުގެ އަދަބުތައް\nއައްޝައިޚް ޢަބްދުﷲ ފާރޫގް ޙަސަން\nޙިމްޔަރު ވަންހަ އަކީ ޤަދީމީ ޢަރަބި ކަރައިގެ ބާރުގަދަ ޤަބީލާއެކެވެ. އެ ޤަބީލާ އިން އެތަކެއް ސަތޭކަ އަހަރެއް ވަންދެން ޔަމަނު ކަރައިގައި ރަސްކަން ކުރިއެވެ. އިތުރު ސާހިބާ ޞައްލަﷲ ޢަލައިހި ވަ ސައްލަމަ ޙިމްޔަރު ވަންހައިގެ ޝާހީ ޢާއިލާގެ މެމްބަރުންނަށް ދީނަށް ގޮވައިލެއްވުމުގެ ފަތްކޮޅެއް ފޮނުއްވިއެވެ. ޞުލްޙުލް ޙުދައިބިއްޔާ އަށް ފަހު އެކި ދައުލަތްތަކުގެ ރަސްރަސްކަލުންނަށް ދީނަށް ގޮވައިލެއްވުމުގެ ފަތްކޮޅުތަކެއް ފޮނުއްވި ދުވަސްވަރުއެވެ. މި ޙާދިޘާގެ ތަފްސީލުތައް ޠަބަޤާތު އިބްނު ސަޢްދުގައްޔާއި، އަލްބިދާޔަތު ވައްނިހާޔަތުގައްޔާއި އަދި އެ ނޫން ވެސް ވަރަށް ގިނަ ފޮތްތަކުގައި އައިސްފައި ވެއެވެ.\nއިތުރު ސާހިބާ ޞައްލަﷲ ޢަލައިހި ވަސައްލަމަ ޙިމްޔަރު ވަންހައިގެ ޝާހީ ޢާއިލާ އަށް ފޮނުއްވި ފަތްކޮޅާއިގެން ދަތުރުފުޅު ކުރެއްވީ ޢައްޔާޝް ބިން ރަބީޢަތު ރަޟިޔަﷲ ޢަންހެވެ. ކައު ސާހިބާ ޞައްލަﷲ ޢަލައިހި ވަސައްލަމަ އެކަލޭގެފާނާ ފަތްކޮޅު ޙަވާލު ކުރެއްވުމަށް ފަހު ވަރަށް ގިނަ އިރްޝާދުތައް ދެއްވިއެވެ. އޭގެ ތެރޭގައި ވެއެވެ. "ދަތުރުފުޅު މަތީގައި އަޢޫޛު ވިދާޅުވަމުން ވަޑައިގަންނަވާށެވެ. ކަލޭގެފާނުގެ މަންޒިލަށް ވަޑައިގެންފައި އެންމެ ފުރަތަމަ ދެ ރަކްޢަތް ނަމާދެއް ކުރައްވާށެވެ. އެއާ ވިދިގެން ކަލޭގެފާނުގެ ދަޢުވަތުގެ ކާމިޔާބީ އަށް އެދިވަޑައިގެން ދުޢާ ކުރައްވާށެވެ. އެއަށްފަހު ވަޑައިގެން ސިޓީ ރައްދު ކުރައްވާށެވެ."\nޢައްޔާޝު ކަންތައް ކުރެއްވީ ކައު ސާހިބާ ޞައްލަﷲ ޢަލައިހި ވަސައްލަމަގެ ނަޞޭޙަތްޕުޅާ އެއްގޮތަށެވެ. ދަތުރުފުޅު މަތީގައި ގިނަގިނައިން އަޢޫޛު ވިދާޅުވިއެވެ. އެކަލޭގެފާނުގެ މަންޒިލަށް ވަޑައިގެން ދެ ރަކްޢަތް ނަމާދެއް ކުރެއްވިއެވެ. އެކަލޭގެފާނު ތެދުމަށް ގޮވާލައްވާ އަމީރުންގެ ޙައްޤުގައި ހެޔޮ ދުޢާފުޅު ކުރެއްވިއެވެ. ޙިމްޔަރު ވަންހައިގެ ޝާހީ ޢާއިލާގެ ބޭފުޅުންނާ ޢައްޔާޝު ބައްދަލު ކުރެއްވީ އެއަށްފަހުއެވެ. ތާރީޚުގައި ބަޔާން ކުރެވިފައި ވާ ގޮތުގައި ޢައްޔާޝުގެ ދަޢުވަތުން އެ ތިން އަމީރުންގެ ހިތްޕުޅަށް ވަރަށް ބޮޑަށް އަސަރު ކުރިއެވެ. ޢައްޔާޝުގެ ދަޢުވަތަށް ލައްބައިކަ އޭ ޖަވާބު ދެއްވައި އިސްލާމް ވެވަޑައިގެންނެވިއެވެ. މި ޙާދިޘާ ހިނގައިފައި ވަނީ ހިޖުރައިން ނުވަވަނަ އަހަރުއެވެ.\nމި ޙާދިޘާ އިން އެނގެނީ ހެޔޮ ކަންކަމަށް ގޮވައިލާ މީހުންގެ ސުލޫކު ހުންނަން ވާނެ ގޮތެވެ. މަގު އޮޅިފައި ވާ މީހަކަށް ހެޔޮ ކަމަކަށް ދަޢުވަތު ދޭ އިރު، ދަޢުވަތު ރައްދު ވާ މީހެއްގެ ގާތަށް ރުޅި އައުމުގެ އެކަށޭނަކަން ވެސް އޮވެއެވެ. އެ މީހެއްގެ "އަހަރެންވަންތަކަން" ހޭލައިގަތުމުގެ ފުރުސަތު ވެސް އޮވެއެވެ. އެ މީހަކު ނާތަހްޒީބު ގޮތަކަށް ޖަވާބު ދިނުމަކީ ވެސް ވެދާނެ ކަމެކެވެ. ހެޔޮ ކަންކަމަށް ގޮވައިލާ މީހުންނަށް އެ މީހަކު ހަރުކަށި ޖަވާބެއް ދިނުމުގެ އެކަށޭނަކަން ވެސް އޮވެއެވެ.\nމި ދެންނެވި ފަދަ ވަގުތު ވަގުތުތަކުގައި ދާޢީންނަށް ޖެހޭނީ ޙައްދެއް ނޯންނަ ވަރަށް ރުޅި މަޑު ކުރާށެވެ. ދަޢުވަތު ރައްދު ވާ ފަރާތުން ނާތަހުޒީބު ޢަމަލެއް ކުރިޔަސް އަދި އެޔާ ވިދިގެން ތިމާމެންގެ ހިތްތަކުގައި ރައްދު ޖަވާބެއް ދިނުމުގެ ޚިޔާލު އުފެދުނު ކަމުގައި ވިޔަސް އެއީ ޝައިޠާނީ ޙަރަކާތެއް ކަމުގައި ބަލައި މާތް ﷲ ގެ ޙަޟުރަތުން ރައްކާތެރިކަމަށް އެދޭށެވެ. ޝައްކެއް ނެތެވެ. ހެޔޮ ކަމަށް ގޮވައިލާ މީހުންގެ ހިތްތަކުގައި އެބައިމީހުންގެ ދަޢުވަތު ރައްދު ވާ ފަރާތާ މެދު އިޚްލާޞްތެރިކަމާއި ހެޔޮ އެދުމުގެ ޝުޢޫރު އޮންނަން ޖެހޭނެއެވެ. އެ ޝުޢޫރުގެ ބާރުގައި، ދަޢުވަތު ރައްދު ވާ ފަރާތަށް ހެޔޮ ދުޢާ ކުރެވެން ފަށާ ވަރަށެވެ. އެބައިމީހުންނަށް ހަމަ ވިސްނުން ލިބި ހެޔޮ މަގަށް އެޅުމަކީ ތިމާމެން އެ ކަމަކަށް ދަހިވެތި ވާ ކަމެއް ކަމުގައި ވާ ވަރަށެވެ.\nPosted by Mohamed Shafiu at 11:00 AM\nLabels: ރަޤާއިޤް, ޢަބްދުﷲ ފާރޫޤް ޙަސަން


މެންބަރުންގެ ޚިޔާލު: ގަބޫލުކުރެވޭނީ ގަބޫލުކުރެވޭ ވަރުގެ ވާހަކައެވެ! – Maldivian Democratic Party\nމެންބަރުންގެ ޚިޔާލު: ގަބޫލުކުރެވޭނީ ގަބޫލުކުރެވޭ ވަރުގެ ވާހަކައެވެ!\nދޮޅުއަހަރަށްފަހު ރާއްޖޭގެ ދީނީ އެއްބައިވަންތަކަން ހިމާޔަތް ކުރުމުގެ ގަވާއިދު މިހާރު އެންމެފަހުން މިވަނީ ގެޒެޓުގައި ޝާއިއުކޮށް އަމަލު ކުރާން ފެށިފައެވެ. މިކަމާ ގުޅިގެން ތަފާތު ފަރާތްތަކުން ތަފާތު ގޮތްގޮތަށް އެގެންދަނީ ވާހަކަ ދައްކަމުންނެވެ. މިއަދު މިރާއްޖޭގެ ކަންކަން ހިނގަމުން ދާގޮތަށް ބަލާލާއިރު މިކަމަކީ އާކަމެއްވެސް ނޫނެވެ. ސަރުކާރުން ނިންމާ ކޮންމެ ކަމަކާ ބަސްކިޔާލައި އަދި އެކަންކަމާ އިންކާރުކޮށް ބަސްބުނެ އުޅޭނެ ބަޔަކު ނެތީވިއްޔާ މިނިޒާމު ފުރިހަމައެއްވެސް ނުވާނެއެވެ. ނަމަވެސް ދިވެހި ރާއްޖޭގައި އިސްލާމީ ކަންކަން ހިންގައި ބެލެހެއްޓުމަކީ ސިޔާސީ ޕާޓީއަކުން ނުވަތަ އުފައްދާފައިވާ ކޮންމެސް އަމިއްލަ ޖަމިއްޔާއަކުން ކުރާންޖެހޭނެ ކަމެއް ކަމުގައި ބަޔަކުދެކިގެން އެގޮތަށް އެވާހަކަ ދައްކާނަމަ ގަބޫލުކުރުމަކީ މާފަސޭހަ ކަމެއް ނޫނެވެ. މިދައުލަތުގެ ކަންކަން ހިނގާނީ ގާނޫނުއަސާސީގައި ބަޔާން ކުރެވިފައިވާ ގޮތެއްގެ މަތީން އެއިރަކު އޮންނަ ސަރުކާރެއްގެ ސިޔާސަތާ އެއްގޮތްވާ ގޮތެއްގެ މަތީންނެވެ. މިސަރުކާރުން އެންމެފުރަތަމަ ފަހަރަށް އިސްލާމިކް މިނިސްޓްރީގެ ނަމުގައި ވުޒާރާއެއް އުފައްދަވައި ދީނީގޮތުން އެކަށީގެންވާ ފަރާތްތަކަކާ އެވުޒާރާ ހިންގުން އެވަނީ ހަވާލުކޮށްފައެވެ. އެވުޒާރާގެ ދަށުން ދީނީ މަޖިލިސްތައް އަދި ފިގުހު އެކަޑަމީއެއްވެސް ހިންގަވަމުން އެބަގެންދަވައެވެ. އަދި އެވުޒާރާއިން ކުރައްވަމުން ގެންދަވާ ކަންކަމުގައި ޖަވާބުދާރީވާނެ ވަޒީރަކުވެސް ގައިމު އައްޔަން ކުރެވި ރައްޔިތުންގެ މަޖިލީހުގެ ރުހުމާއެކު އެބަހުރިކަން އެންމެންވެސް ދަނެއެވެ. ކޮންމެ ވަޒީރަކު ކަންކުރާގޮތްވެސް ސަރުކާރުންނާއި މަޖިލީހުންވެސް ބަލަމުން ގެންދާނެތާއެވެ.\nއަދާލަތު ޕާޓީއަކީ މިގައުމުގައި ބަޔަކު ރަޖިސްޓަރީ ކޮށްގެން އުޅޭ ސިޔާސީ ޕާޓީއެކެވެ. އަދި މިހާރު ބައެއް ދީނީ ޖަމިއްޔާތައްވެސް މިގައުމުގައި ހިންގަމުން އެބަގެންދެއެވެ. ނަމަމެސް އިސްލާމިކް މިނިސްޓްރީގެ ބެލެނިވެރިކަން ސިޔާސީޕާޓީއަކަށް ނުވަތަ ދީނީ ޖަމިއްޔާއަކަށް ދިނުމެއް ގާނޫނުއަސާސީ ލާޒިމެއް ނުކުރެއެވެ. އެހެންކަމުން އިސްލާމިކް މިނިސްޓްރީން ނިންމާ ނިންމުންތަކުގެ ތެރެއަށް ވަކިޖަމާއަތަކުން ވަދެ ބޭނިގަނެގެން އުޅުމަކީ ހަމަޖެހޭކަމެއް ނޫނެވެ. ސަރުކާރުގެ ސިޔާސަތުތައް ތަންފީޒު ކުރުމުގައި ސަރުކާރާ އެކުގައި ބައިވެރިވެގެން ކަމުގައި ހެދިގެން އުޅޭބަޔެއްގެ މައްޗަށް އިތުބާރުކޮށް ކަންކަން ދޫކުރާނަމަ ފަހަރެއްގައި އެމީހުންގެ ރޭވުމެއްގެ ދަށުން މިގައުމުގައި ފިތުނައުފެދޭނެހައި ގޮތްގޮތަށް ކަންކަން ކުރެވޭތޯ ބަލާވެސް ފާނެއެވެ.\nމިއަދު ގާނޫނުއަސާސީން ދުލުގެ މިނިވަންކަން އޮތަތީއޭބުނެ ދީނުގެ ހުކުމެއް އަމުދުން ނުދަންނަ ކިތަންމެ ބަޔަކު ބޮޑުތުނބުޅި ލައިގެން މިގައުމުގައި ދީނީ ފަތުވާ ދެމުން ގެންދާކަމީ އޮޅިފައި އޮތްކަމެއް ނޫނެވެ. އެކަމުގެ ސަބަބުން ދީނުގެ ހުކުމްތައް ތަފާތުގޮތްގޮތަށް ބުނަމުން އެބަގެންދެއެވެ. މީގެ ސަބަބުން މީސްތަކުންގެ މެދުގައި ބައިބައިވުން އުފެދި ފިތުނަވަމުން ދާކަމުގައިވެސް ބުނާންޖެހެއެވެ. އެހެންކަމުން ދީނީ އެއްބައިވަންތަކަން ހިމާޔަތް ކުރުމުގެ ގަވާއިދެއް ހަދައި އަމަލުކުރުމަކީ ކޮންމެހެން ކުރާންޖެހޭނެ ކަމެކެވެ. މިގޮތުން ހަދާ ގަވާއިދެއްގައި ވަކިފެންވަރެއްގެ ބަޔަކަށް މެނުވީ ދީނުގެ ފަތުވާތައް ނުދެވޭނެ ކަމުގައި ބުނެފައިވާ ބުނުމަކީ ދެން މިގައުމުގެ ދަރިޔަކަށް ޝަހާދަތް ކިޔައިދިނުން ވެސް މައިން ބަފައިންނަށް މަނާވީ ކަމުގައި ބަލާނަމަ މިދައްކާ ވާހަކަޔަކީ ދެކޮޅުޖެހޭނެ ވާހަކައެއް ނޫންތާއެވެ. އިސްލާމް ދީނުގެ ހުކުމެއް ލިޔެފައިވާ ފޮތެއް ކިޔުމަކީ ވަކި ޑިގުރީއެއް ނެތިއްޔާ ނުކުރެވޭނެ ކަމެއް ކަމުގައި ހަދާންއުޅުމަކީ ހަޖުލެކެވެ. މިވާގޮތަކީ ހަމަ ކޮންމެ ކަމެއް ސަރުކާރުން ކުރާއިރަށް ނުކުމެ ހަޅޭއްލަވާން ނޫޅެވިއްޖިއްޔާ ތިމާމެންގެ ވިދުވަރު ފަނޑުވެދާނެ ކަމުގައި ބަޔަކަށް ހީވަނީއެވެ. އަދި އެކޮޅެއް މިކޮޅެއް ބަލައިލުމެއްނެތި މީހުންއެއްކޮށް އަޑުގަދަ ކުރާން ފަށަނީއެވެ. ކޮންމެ ކަމަކުންވެސް ފިތުނައިގެ ހުޅުގަނޑެއް ގައުމުގައި ރޯކޮށް ނުލެވުނިއްޔާ ތިމާމެންނަށް ކަމެއް ނުކުރެވުނީ ކަމުގައި ދެކިގެން ބަޔަކު މިއަދު މިގައުމުގައި އުޅެމުން ގެންދާކަމީ އެންމެން ދަންނަ ހަގީގަތެކެވެ. އެކަމަކު ކޮންމެ ބޭނުމެއްގައި ކޮންމެބަޔަކު ކަމެއް ކުރާން އުޅޭއިރުވެސް ދައްކާ ވާހަކަ ދެކޮޅުޖެހެން ވާނެއެވެ. އެހެންނޫނީ އެދައްކާ ވާހަކައެއް މީހުންނަށް ގަބޫލުކުރާން ވަރަށް ދަތިވާނެއެވެ. އެކަމަކު ކަންކަމުގައި ޚިޔާލުތަފާތުވުމުން އެކުގައި އިށީނދެ ކަންކަމުގައި އެއްބަސްވުމަކަށް އާދެވޭތޯ ބެލުމަކީ ގައުމަށް މާބޮޑަށް މަންފާކުރާނެ ކަމެކެވެ


Enmen hevvaaly "Space Parade" ge aa video in!\nއެއްމެން ހެއްވާލީ "ސްޕޭސް ޕެރޭޑް"ގެ އާ ވީޑިއޯއިން!\nޔޫޓިއުބް ވީޑިއޯ --\n"ސްޕޭސްޕެެރޭޑް" މިއީ ތަފާތު ބަޔަކެވެ. ޒުވާނުން ތަކެއްގެ އިސްވެ ހުރެ އަމިއްލައަށް ވީޑިއޯ އުފައްދާ ބަޔެކެވެ. ތަފާތު ހެއްވާ މަޖާ ވީޑިއޯތަކެއް ހަދާ މި މީހުން ސޯޝަލް މީޑިއާ ދޫކޮށްލަނީ އެންމެން ހެއްވާލުމުގެ ބޭނުމުގަ އެވެ. މިހާތަނަށް މިކަހަލަ އެތައް ވީޑިއޯ ހަދާ ގިނަ ފޭނުން ހޯދާފައިވާ ސްޕޭސް ޕެރޭޑްގެ އާ ވީޑިއޯއަށް ވެސް ހިތް ދަމައިގަތެވެ.\nސްޕޭސް ޕެރޭޑް އިން މީގެ ފަސް އަހަރު ކުރިން އުފެއްދި ޔޫޓިއުބް ޗެނެލްގައި ހުންނަނީ މުނިފޫހިފިލުވުމުގެ ތަފާތު ވީޑިއޯ ތަކެކެވެ. ކޮންމެ ކަހަލަ ކަމެއްވެސް އެމީހުންގެ ސްޓައިލުގައި މަޖާ ކޮށްލާ، އާއްމުންނާ ގުޅޭނެ ކަހަލަ ގޮތަކަށް ވީޑިއޯ ކޮށް ދޫކޮށްލަނީ އެވެ.\nއަހަރަކަށްފަހު މިފަހަރު "ދަ ޓޯކް" ކިޔާ ވީޑިއޯ އެއް ނެރެފައިވާ އިރު ފަސް މިނެޓުގެ މި ކުރު ވީޑިއޯ ބަލާލާ ކޮންމެ މީހަކަށްވެސް ހިނިގަނޑެއް ޖަހާ ނުލާ ނުހެރެވޭނެ ކަން ޔަގީނެވެ.\nވީޑިއޯގައި ދައްކުވާދެނީ ސްޕޭސް ޕެރޭޑްގެ ދެ އެކްޓަރުން އަދި ވީޑިއޯ އުފެއްދުމުގައި މަސައްކަތްވެސް ކުރާ އަހުމަދު އިޔާޝް މި ޓީމުގެ ދެވަނަ ބައިވެރިޔާ އާތީކް އެވެ. އިޔާޝް ފެންނަނީ ގައްޔޫމްގެ ގޮތުގަ އެވެ. އާތީކް އަކީ ގާސިމް އެވެ. ވީޑިއޯ ފަށަނީ ގާސިމް މެން ގެޔަށް ގައްޔޫމް ދާ ހިސާބުންނެވެ. އޭނާ އަންނަނީ ގާސިމް ކައިރީ ބޮޑު ވާހަކަ އެއް ބުނާށެވެ. ވަރަށް ސީރިއަސް ވާހަކަ އެކެވެ.\nގައްޔޫމް ދައްކަން އުޅޭ ވާހަކަ އަކީ އަދި ގާސިމް އުއްމީދުކޮށްގެން ހުރި ވާހަކަ އަކަށް ނުވިޔަސް އޭނާ އެ ވާހަކަ ދައްކަން ފަށައެވެ. އޯފަޕް އެއާ ޓެރަސް އެއްގައި މި "ބޮޑު ވާހަކަ" ދައްކަން ފަށާއިރު ދިމާވަނީ ތަފާތު ކަންކަމާ އެވެ.\nގާސިމްގެ ޓެރަސްގައި ވާހަކަ ފަށަމުން -- ވީޑިއޯގެ ސްކްރީންޝޮޓް އެއް\nގާސިމް ގޭ ކައިރީ ބާސްކެޓް ކުޅޭތީ ޖަހާފައި ހުރި ލަވައިގެ އަޑު ގަދަ ކަމުން ގައްޔޫމް އަށް މި ވާހަކަ ދެއްކޭ ގޮތެއް ނުވެ އެވެ. ނަމަވެސް، ގާސިމް ވަރަށް ކޫލް ވެލާފައި އެ ވާހަކަ ދެއްކިދާނެ ކަމާއި މިއުޒިކާ ފައިޓް ނުކޮށް ވައިބް ވެލުމަށް ބުނެލަ އެވެ. ގޮތް ގޮތަށް ބޯ ތަޅުވާލަމުން ދިޔަ ވަރަކަށް "އެބަ ރަނގަޅު ވޭ" "އެބަ ރަނގަޅުވޭ" ބުނެލާ ގާސިމްގެ ހިތްވަރުވެސް ގައްޔޫމަށް ދެ އެވެ. ނަށަމުން ދިޔައިރު ދައްކަން އުޅޭ ވާހަކައިގެ ބޮޑު ކަމެއް އަދި ގާސިމަށް ރޭކާވެސް ނުލަ އެވެ.\nގައްޔޫމް އެގެއަށް އައި އިރުވެސް ގާސިމް ހުރީ މީހެއްގެ މެސެޖެއްގެ އިންތިޒާރުގަ އެވެ. އޭނާގެ ކުރީގެ ލޯބިވެރިޔާގެ މެސެޖަކަށެވެ. ގައްޔޫމްގެ ބޮޑު ވާހަކަ އަކީ ވެސް މި އެވެ. އެ ގެޔަށްގޮސް ގައްޔޫމް ގާސިމް ގާތު ބުނަން އުޅޭ ވާހަކައަކީ ގައްޔޫމު މިހާރު ރައްޓެހިވެގެން އުޅެނީ ގާސިމްގެ ކުރީގެ ލޯބިވެރިޔާ އާ ކަމުގަ އެވެ.\nގައްޔޫމް އާއި ގާސިމް ނަށަން ފަށަނީ -- ވީޑިއޯގެ ސްކްރީންޝޮޓް އެއް\nގާސިމްގެ ހިތް މަރާލަންވިޔަސް އެ ވާހަކަ ބުނަން، މިއުޒިކާ އެކު ނަށަމުން ގައްޔޫމް މަސައްކަތް ކުރެ އެވެ. މަޝްހޫރު މަހޭނެތިދާނޭގެ ސްޓެޕްތައްވެސް ދޭތެރެއަކުން ޖައްސާލަ އެވެ. މި ހުރިހާ ސްޓެޕްތަކާއެކު ގާސިމްގެ ބޮލަށް ވަރަށް އެރެވޭތޯ ގައްޔޫމް ބަލަ އެވެ. އަދި ބިޓުން ވާނެ ކަމާއި ކުރީގެ ލޯބިވެރިންނާ ހެދި އުޅޭނެ ކަމެއް ނެތް ކަމަށްވެސް އޮޅުވަ އޮޅުވާފައި ބުނެ އެވެ. އެހިސާބުން، ގާސިމް އަށް ކުޑަ ހިންޓެއް ލިބި ދައްކަން އުޅޭ ވާހަކަ ދެއްކުމަށް ބުނެ އެވެ. އެވާހަކަ ބުނުމުން ދެން ގާސިމް އަށް ވީ ގޮތް ބަލަން ވީޑިއޯ ބަލާލާށެވެ.\nވީޑިއޯ އަކުން ގެނެސްދިން މި ކުރު ތިނެސްކަން ލޯބީގެ މަޖާކަން ގެނެސްދިނީ ތަފާތު ސްޓައިލެއްގަ އެވެ.\nމަހޭނެތިދާނޭ ލަވައިގެ ސްޓެޕެއް -- ވީޑިއޯގެ ސްކްރީންޝޮޓް އެއް\nސްޕޭސް ޕެރޭޑުން ވާހަކަ ދައްކަމުން އިޔާޝް ބުނިގޮތުގައި މިއީ އަތީކް އާ އެކު ކެފޭއެއްގައި ވަރަށް ސީރިއަސް ވާހަކައެއް ދެއްކުމަށް ތިއްބާ އަސްލުވެސް ދިމާވި ކަމެއް ކަމަށެވެ. ކައިރީގައި ބާރަށް ލަވަޖެހުމުގެ ސަބަބުން ވާހަކަދައްކަން އުނދަގޫވެ ވީޑިއޯއެއް ހަދަން ހިޔާލު އައީ ކަމަށެވެ.\n"ހިތަށްއެރީ މިއީ ސަޅި ކަމެކޭ ވީޑިއޯއެއްގަ ހިމަނާލަން، އެހެންވެ "ދަ ޓޯކް" ހެދީ. ސްޕޭސްޕެރޭޑްގައި މަސައްކަތް ކުރާ އެންމެންނަކީ ތަފާތު އެކި މަސައްކަތް ކުރާ މީހުން. މިގޮތަށް ވީޑިއޯ ހެދުމުގެ މަސަައްކަތަކީވެސް އެއްމެން އެއްކޮށް ޝައުގުވެރިކަމާއި އެކު ކުރާ ކަމެއް"\nސްޕޭސްޕެރޭޑްގެ ޓީމުން ބުނީ މިކަހަލަ އާ ވީޑިއޯތަކެއްގެ މަސައްކަތްވެސް ކުރިއަށް ދާ ކަމަށާއި ވަރަށް އަވަހަށް ދައްކާލާނެ ކަމަށެވެ.\nމީގެ ހަފްތާއެއް ކުރިން އާންމުކުރި މި ވީޑިއޯ ތިން ހާހަށް ވުރެ ގިަ މީހުން ވަނީ ބަލާފަ އެވެ. ހާއްސަކޮށް ގާސިމް އާއި ގައްޔޫމްގެ މި "ޓޯކް" ޒުވާނުނެގެ މެދުގައި ވަރަށް މަގުބޫލުވި އެވެ.\nރާމާމަކުނެއް ސިފައިގެ ބަކައްޓެއް އަޖައިބަކަށް


Adeeb dhauvaa ah ebbas vumun massala nimmanee | Mihaaru\nއަދީބު: ފިލި މައްސަލާގައި އޭނާގެ މައްޗަށް ދައުލަތުން ކުރި ދައުވާއަށް އޭނާ ވަނީ އެއްބަސްވެ ވަޑައިގެންފައި -- ފޮޓޯ/ މިހާރު\n17 ސެޕްޓެމްބަރ 2019 - 13:59 13 comments\nއަދީބާ ދެކޮޅަށް ދައުލަތުން ސުޕްރީމް ކޯޓުގައި އިސްތިއުނާފް ކޮށްފައިވާ މައްސަލައަކާ ގުޅިގެން އޭނާގެ ޕާސްޕޯޓް ހިފަހައްޓަން އަމުރު ކޮށްފައި ފިއްލަވަން އުޅުވީ މިދިޔަ އޮގަސްޓް މަހު އެވެ. އޭނާ ހުންނެވި ޓަގު ބޯޓެއްގައި އިންޑިއާގެ ކަނޑުގެ ސިފައިން ހުއްޓުވައި، ރާއްޖެއަށް އަނބުރާ ފޮނުވާލީ އެވެ.\nއެ މައްސަލައާ ގުޅިގެން އަދީބުގެ މައްޗަށް ދައުލަތުން އަދީބުގެ މައްޗަށް މިއަދު އުފުލީ ގާނޫނު ހިންގަން ހުރަސް އެޅުމުގެ ދައުވާ އެވެ.\nކޯޓުގައި އަދީބު ވިދާޅުވީ ދައުވާއަށް އިއުތިރާފްް ވެފައިވާނެ ކަމަށާއި ފުލުހުންގެ ތަހުގީގުގައި ވެސް އެކަމަށް އެއްބަސްވެ، މައާފަށް އެދިވަޑައިގެން، ބަޔާން ދެއްވާފައިވާނެ ކަމަށެވެ. އެކަމަކު މައްސަލަ ނިންމާއިރު އޭނާގެ ސިއްހީ ހާލަތަށް ރިއާޔަތްކޮށް ދިނުމަށް އެދިވަޑައިގަތެވެ.\nއަދީބު ދައުވާއަށް އިއުތިރާފްވުމުން ގާޒީ ވިދާޅުވީ އަވަސް ނިޔާގެ މައްސަލައެއްގެ ގޮތުގައި ފަސް ދުވަހުގެ ތެރޭގައި މައްސަލަ ނިންމަވާނެ ކަމަށެވެ.\nޖިނާއީ އިޖްރާއާތުގެ ގާނޫނު ބުނާ ގޮތުން އިބްތިދާއީ މަރުހަލާގައި ދައުވާއަށް އިއުތިރާފް ވެއްޖެ ނަމަ، އަވަސް ނިޔާގެ މައްސަލައެއްގެ ގޮތުގައި އެކަން ނިންމަން ޖެހެނީ ފަސް ދުވަހުގެ ތެރޭގަ އެވެ.\nގާނޫނު ހިންގަން ހުރަސް އެޅުމުގެ ކުށުގެ އަދަބުގެ އަސާސީ މިންގަނޑަކީ ހަތަރު މަހާއި 24 ދުވަހަށް ޖަލަށްލުމެވެ. އެކަމަކު ކުށަށް އިއުތިރާފްވުމުން އަސާސީ މިންގަނޑުން އެއް ދަރަޖަ ދަށްވާނެތީ އެ މައްސަލާގައި އަދީބަށް އަންނާނީ ތިން މަހާއި 18 ދުވަހުގެ ޖަލު ހުކުމެކެވެ.\nއަދީބާ ދެކޮޅަށް ދައުލަތުން ސުޕްރީމް ކޯޓުގައި އިސްތިއުނާފް ކުރި މައްސަލާގެ ޝަރީއަތް ނިމެންދެން އޭނާ ބަންދުގައި ބަހައްޓަން ސުޕްރީމް ކޯޓުން އޮތީ އަމުރުކޮށްފަ އެވެ. ކަރެކްޝަންސް އިން މިހާރު ވަނީ އަދީބު ގޭ ބަންދަށް ބަދަލުކޮށްފަ އެވެ.\nއިތުރު ލިޔުންތައް ކުށްކުރުން ކްރިމިނަލް ކޯޓް ކުރީގެ ނައިބު ރައީސް އަދީބު އެމްއެމްޕީއާރްސީގެ ކޮރަޕްޝަން


Raees Yaameen ah hukum ivvun live kuraane: High Court - One Online\nޖުލައި 8، 2020، މާލެ، އިސްތިއުނާފުގެ އަޑުއެހުމަށް ކުރީގެ ރައީސް އަބްދުﷲ ޔާމީން ހައިކޯޓަށް ހާޒިރު ކުރުމަށްފަހު އަނބުރާ ޖަލަށް ގެންދިއުމަށް ލޯންޗަށް އެރުވުމުގެ ކުރިން އެމަނިކުފާނުގެ ސަޕޯޓަރުންނަށް ހަނާ އަޅުއްވަނީ --- ވަން ފޮޓޯ\nކުރީގެ ރައީސް އަބްދުﷲ ޔާމީން މަނީ ލޯންޑަރިންގެ ކުށުގައި ފަސް އަހަރަށް ޖަލަށް ލައި ފަސް މިލިއަން ޑޮލަރުން ޖޫރިމަނާ ކުރުމަށް ކޮށްފައިވާ ހުކުމުގެ އިސްތިއުނާފު މައްސަލައިގެ ހުކުމް އިއްވުމަށް މިއަދު ބާއްވާ ޝަރީއަތުގެ މަޖިލިސް ލައިވް ކުރާނެ ކަމަށް ހައިކޯޓުން ބުނެފިއެވެ.\nހައިކޯޓުގެ މީޑީއާ އޮފިޝަލް އަމީން ފައިސަލް މިއަދު ވިދާޅުވީ، ރައީސް ޔާމީންގެ ޝަރީއަތް ހައިކޯޓުގެ ޔޫޓީއުބް ޗެނަލުން ލައިވް ކުރާނެ ކަމަށެވެ. އަދި އެ ޝަރީއަތް އަޑު އަހަން ވަޑައިގަންނަވާ ނޫސްވެރިންނަށް އެ ފުރުސަތު އެބައޮތް ކަމަށާއި، އޮތީ ވަރަށް މަދު ޖާގައެއް ކަމަށްވެސް އޭނާ ވިދާޅުވިއެވެ.\nރައީސް ޔާމީންގެ މައްސަލައިގެ ހުކުމް އިއްވުން އޮތީ މިއަދު މެންދުރުފަހު 2:15 ގައެވެ.\nމި މައްސަލައިގެ ހުކުމް އިއްވުން މީގެކުރިން މިމަހުގެ 14 ވަނަ ދުވަހަށްވެސް ތާވަލު ކުރިއެވެ. ނަމަވެސް ފަހުން ކެންސަލް ކުރީއެވެ.\nއެ މައްސަލައިގެ އސިްތިއުނާފީ އަޑުއެހުންތައް ހައިކޯޓުން ނިންމާލާފައިވަނީ މިދިޔަ އަހަރުގެ ސެޕްޓެމްބަރު މަހުގެ އެއްވަނަ ދުވަހުއެވެ. ނަމަވެސް މައްސަލައިގައި ހުކުމް ނުކޮށް ދިގުލައިގެންދާތީ ރައީސް ޔާމީންގެ ވަކީލުންނާއި އާއިލާއިން އަދި އެމަނިކުފާނު ނިސްބަތްވެވަޑައިގަންނަވާ ޕްރޮގްރެސިވް ކޮންގްރެސް ކޯލިޝަނުން އަންނަނީ ކަންބޮޑުވުން ފާޅުކުރަމުންނެވެ.\nއެންމެ ފަހުން ބޭއްވި ޝަރީއަތުގެ މަޖިލީހުގައި ރައީސް ޔާމީންގެ ފަރާތްޕުޅުން ހުލާސާ ބަޔާން ހުށަހަޅުއްވަމުން ރައީސް ޔާމީންގެ ގާނޫނީ ވަކީލު ޑރ. މުހައްމަދު ޖަމީލް އަހުމަދު ފާހަގަކުރައްވާފައި ވަނީ ރައީސް ޔާމީންގެ އެކައުންޓަށް ޖަމާކޮށްފައިވާ ފައިސާއަކީ، ވޮޑަމުލާގެ ކުލީގެ ފައިސާ ކަމަށް ދައުލަތުން ބުނާ އިރު، އެ މައްސަލައިގެ ތަހުގީގުގައި ވޮޑަމުލާއާ ބެހޭގޮތުން އެއްވެސް ސުވާލެއް ރައީސް ޔާމީންއާ ކޮށްފައި ނުވާ ކަމަށެވެ.\nއޭގެ އިތުރުން ރައީސް ޔާމީންގެ އެކައުންޓަށް ފައިސާ ޖަމާކޮށްފައިވާ އެސްއޯއެފް ކުންފުންޏަކީ، ގާނޫނާ ހިލާފު ވިޔަފާރިއެއް ކުރާ ކުންފުންޏެއް ކަމަށް އެއްވެސް އިދާރާއަކުން ނިންމާފައި ނުވާ އިރު އެ ފައިސާއަކީ ގާނޫނާ ހިލާފު ފައިސާއެއް ކަމަށް ބުނުމަކީ ހަމަޖެހޭ ކަމެއް ނޫން ކަމަށްވެސް ވިދާޅުވިއެވެ.\nއެހެންކަމުން ޖަމީލު ވިދާޅުވި ގޮތުގައި، ހައިކޯޓުން މި މައްސަލަ ދަމަހައްޓައިފިނަމަ ގާނޫނާ ހިލާފަށް ތަހުގީގު ހިންގުމަށްފަހު ވެސް ދައުވާ އުފުލުމަކީ މައްސަލައެއް ނޫން ކަމުގައި އިގުރާރު ވެވިގެންދާނެއެވެ.\nރައީސް ޔާމީންގެ އިތުރު ދެ ޝަރީއަތެއް މިހާރުވެސް ދަށު ކޯޓުގައި ކުރިއަށް އެބަ ދެއެވެ. އެއީ މަނީ ލޯންޑަރިން ކުށުގެ ދައުވާ އާއި ރިޝްވަތު ގަބޫލު ކުރުމުގެ ދައުވާއެވެ. މި ދެ ދައުވާގެ ޝަރީއަތް ފެށީ ނޮވެމްބަރު މަހުގެ 25 ވަނަ ދުވަހުއެވެ.\nގުޅޭ ޓެގު ރައީސް ޔާމީން ހައިކޯޓު ޝަރުއީ ދާއިރާ މަނީލޯންޑަރިންގް\nއާޒިމާގެ މައްސަލައިގައި ނިހާޔަތަށް ވަކާލާތު ނުކުރެވޭނެ ކަމަށް ކަނޑައަޅައިފި


މަސްތުވާތަކެއްޗާއި ދެކޮޅަށް ފުލުހުން ކުރަމުންގެންދާ މަސައްކަތްތަކުގެ ތެރެއިން ތ.ހިރިލަންދޫގައި މަސައްކަތްކުރާ ފުލުހުންނާއި ފުލުހުންގެ އިންޓެލިޖެންސް ގުޅިގެން ހިންގި އޮޕަރޭޝަނެއްގައި މަސްތުވާތަކެއްޗާއެކު މީހަކު ތ.ހިރިލަންދޫން ހައްޔަރުކޮށްފިއެވެ.\nހިރިލަންދޫގައި މަސްތުވާތަކެތި ގެންގުޅެ އެތަކެތި ބޭނުންކޮށް އަދި އެތަކެތީގެ ވިޔަފާރިކުރާކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާއި ގުޅިގެން ޖޫން 27 ވަނަ ދުވަހުގެ 12:00 ހާއިރު ހިންގި މި އޮޕަރޭޝަނުގައި ހައްޔަރުކޮށްފައިވަނީ 20 އަހަރުގެ ފިރިހެނެކެވެ.\nއެރަށުގެ ބަނދަރުމަތިން މިމީހާ ހައްޔަރުކޮށް، ބަލައިފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއްހުރި 110 ރަބަރު ޕެކެޓް ފެނިފައިވެއެވެ.\nމި މައްސަލައިގައި ހައްޔަރުކޮށްފައިވާ މީހާގެ ބަންދާއިމެދު ގޮތެއް ނިންމުމަށް ތ.ވަންދޫ މެޖިސްޓްރޭޓް ކޯޓަށް ހާޟިރުކުރުމުން މިނިސްޓްރީ އޮފް ހޯމް އެފެއަރޒުން ކަނޑައަޅާ ތަނެއްގައި ބަންދުގައި ބެހެއްޓުމަށް 15 ދުވަހުގެ މުއްދަތެއް ވަނީ ދީފައެވެ.\nމިމައްސަލަ ތ.ހިރިލަންދޫ ޕޮލިސް ސްޓޭޝަނުން ދަނީ ތަޙްޤީޤް ކުރަމުންނެވެ.


ފިއްލަވައިގެން އުޅުއްވާ ނަވާޒް ޝަރީފުގެ ޕާސްޕޯޓު އައުކޮށް ނުދޭނެ...\nނަވާޒް ޝަރީފް މައްސަލަ\nފިއްލަވައިގެން އުޅުއްވާ ނަވާޒް ޝަރީފުގެ ޕާސްޕޯޓު އައުކޮށް ނުދޭނެ ކަމަށް ޕާކިސްތާނުން ބުނެފި\nޕާސްޕޯޓުގެ މުއްދަތު މިދިޔަ އަންގާރަދުވަހު ވަނީ ހަމަވެފައި\nކޯޓުން އެންގުމުންވެސް އެނބުރި ގައުމަށް ވަޑައިނުގެންނެވި\nބޭސްފަރުވާ ހޯއްދެވުމުގެ ނަމުގައި ނަވާޒް ޝަރީފު ހުންނެވީ އިނގިރޭސިވިލާތުގައި\n19 ފެބްރުއަރީ 2021 | ހުކުރު 21:18\nޕާކިސްތާނުގެ ކުރީގެ ބޮޑުވަޒީރު ނަވާޒް ޝަރީފު\nބޭސްފަރުވާ ހޯއްދެވުމުގެ ނަމުގައި އިނގިރޭސިވިލާތަށް ވަޑައިގެން އެތާގައި މިހާރު ހުންނެވި ޕާކިސްތާނުގެ ކުރީގެ ބޮޑުވަޒީރު ނަވާޒް ޝަރީފުގެ ޕާސްޕޯޓު އައުކޮށްނުދޭނޭ ކަމަށް ޕާކިސްތާނުގެ ސަރުކާރުން ބުނެފިއެވެ.\nމިހާރުގެ ބޮޑުވަޒީރު އިމްރާން ޚާންގެ ސަރުކާރުން މިހެން ބުނެފައި މިވަނީ ހުސްވި ހަފުތާގެ އަންގާރަދުވަހު ނަވާޒް ޝަރީފުގެ ޕާސްޕޯޓުގެ މުއްދަތު ހަމަވުމާ ގުޅިގެންނެވެ. ދާޚިލީ ވަޒީރު ޝައިޚު ރާޝިދު ވިދާޅުވީ ޖަލު ހުކުމެއްގެ ތެރެއިން ބޭސް ފަރުވާޔަށް އިނގިރޭސިވިލާތަށް ވަޑައިގެންނެވުމުގެ ހުއްދަ ސަރުކާރުން ދިނުމުން ނަވާޒް ވަނީ ފިއްލަވާފައި ކަމަށެވެ. ކޯޓުން އެންގުމުންވެސް އެނބުރި ގައުމަށް ވަޑައިގެންފައިނުވާ ކަމަށެވެ.\nޝައިޚު ރާޝިދު އިތުރަށް ވިދާޅުވީ ޕާސްޕޯޓު އައުކޮށް ނުދިނަސް ނަވާޒް ޝަރީފު އެނބުރި ޕާކިސްތާނަށް ވަޑައިގަންނަވަން ބޭނުންފުޅުވާނަމަ އެކަމަށް އެދިވަޑައިގަތުމުން ޚާއްސަ ލިޔުމެއް ދޫކުރާނޭ ކަމުގައެވެ. އެއްވެސް މީހަކު ގައުމަށް އެނބުރި އައުން ނުހުއްޓުވާނޭ ކަމަށް އޭނާ ވިދާޅުވިއެވެ.\nޚިޔާނާތުގެ މައްސަލަތަކެއް ސާބިތުވެ ނަވާޒް ޝަރީފު ޖަލުގެ ހުކުމެއް ތަންފީޒު ކުރައްވަމުން ގެންދަވަނިކޮށް އޭނާގެ ޑޮކްޓަރުންނާއި ވަކީލުން އެދިގެން ކޯޓު އަމުރެއްގެ ދަށުން ސަރުކާރުން ވަނީ އިނގިރޭސިވިލާތަށް ވަޑައިގަތުމުގެ ހުއްދަ ދީފައެވެ. އެކަމަކު 2019 ވަނަ އަހަރުގެ ނޮވެމްބަރު މަހު ލަންޑަނަށް ވަޑައިގެންނެވި ގޮތަށް ބޭސްފަރުވާ ނިމުމަށްފަހުވެސް ނަވާޒް ޝަރީފު އެނބުރި ޕާކިސްތާނަށް ވަޑައިނުގެންނެވިއެވެ.\nދާޚިލީ ވަޒީރު ވިދާޅުވީ ނަވާޒް ޝަރީފުގެ ޕާސްޕޯޓު ދޫކުރީ ކޯޓުން އަމުރު ކުރުމުން ކަމަށާއި އެކަމަކު ކޯޓާއި ޕާކިސްތާނުގެ ރައްޔިތުންނަށްވެސް ނަވާޒް ޝަރީފު ހެއްދެވީ އިތުރުފުޅު ކަމުގައެވެ. ޕާކިސްތާނުން ލިބެން ނެތް ފަރުވާއެއް ހޯއްދަވަން ޖެހޭކަމަށް ސާބިތުކޮށްދެއްވަން ހެއްދެވީ މުޅިން އިތުރުފުޅު ކަމަށާއި ނަވާޒް ޝަރީފުގެ ގަސްތަކީ ފިއްލެވުންކަން އެންމެނަށްވެސް މިހާރު އެބައެނގޭ ކަމަށް ޝައިޚު ރާޝިދު ވިދާޅުވިއެވެ.\nނަވާޒް ޝަރީފުގެ މައްޗަށް ކުރެވުނު ދައުވާތަކާއި ގުޅިގެން ނަވާޒް ޝަރީފާއި އޭނާގެ ދަރިކަނބަލުން މަރިޔަމް ނަވާޒްގެ ޕާސްޕޯޓް ހިފެހެއްޓުނެވެ. މީގެތެރެއިން މަރިޔަމް ނަވާޒްގެ މައްޗަށް އިއްވުނު ޖަލުގެ ހުކުމް ހައިކޯޓުން ވަނީ ސަސްޕެންޑްކޮށްފައެވެ. ނަވާޒް ޝަރީފުގެ މައްޗަށް 2018 ވަނަ އަހަރު އިއްވުނު ދިހަ އަހަރުގެ ޖަލު ހުކުމް އަދިވެސް ދެމިއެބައޮތެވެ.


OPEC Fund in Airport ah dhey 50 million dollar ge ehbasvumugai soikohfi\nއޮފިޑްއިން އެއާޕޯޓަށް ދޭ 50 މިލިއަން ޑޮލަރުގެ އެއްބަސްވުމުގައި ސޮއިކޮށްފި\nއެއީ ސެމީ ކޮންސެޝަނަލް ލޯނެއް\nލޯނު ދައްކަން 14 އަހަރު ލިބޭނެ\nލޯނުން ހަރަދު ކުރާނީ ޓާމިނަލްގެ މަސައްކަތަށް\nއޯޕެކް ފަންޑާ އެކު ލޯނުގެ އެއްބަސްވުމުގައި މިއަދު ސޮއި ކުރަނީ: އެއާޕޯޓްގެ ތަރައްގީގައި އޯޕެކް ފަންޑްގެ އެހީތެރިކަން ވަރަށް ބޮޑު. -- ފޮޓޯ: ޕީއެސްއެމް\nއިބްރާހިމް ނާސިރު އިންޓަނޭޝަނަލް އެއާޕޯޓް، އައިއެންއައިއޭ ތަރައްގީ ކުރުމަށް، އޯޕެކް ފަންޑް ފޯ އިންޓަނޭޝަނަލް ޑިވަލޮޕްމަންޓް، އޮފިޑް އިން ރާއްޖެއަށް ދޭ 50 މިލިއަން ޑޮލަރު (771 މިލިއަން ރުފިޔާ) ގެ ލޯނު އެއްބަސްވުމުގައި މިއަދު ސޮއިކޮށްފި އެވެ.\nމިއަދު ހޮޓަލް ޖެންގައި ބޭއްވި ރަސްމިއްޔާތެއްގައި މި ލޯނު އެއްބަސްވުމުގައި ދިވެހި ސަރުކާރުގެ ފަރާތުން ސޮއި ކުރެއްވީ ފިނޭންސް މިނިސްޓަރު އަހުމަދު މުނައްވަރެވެ. އޮފިޑްގެ ފަރާތުން ސޮއިކުރެއްވީ ޑިރެކްޓަރު ޖެނެރަލް ސުލައިމާން ޖާފިރު އަލް ޖާސިރު އެވެ. އެ ލޯނު ރާއްޖެއަށް ދިނުމަށް އޯޕެކް ފަންޑްގެ ގަވަނިން ބޯޑުން ފާސްކޮށްފައި ވަނީ މިދިޔަ ސެޕްޓެމްބަރު މަހު އޮސްޓްރޭލިޔާގައި ބޭއްވި އެ ފަންޑްގެ ގަވަނިން ބޯޑްގެ ބައްދަލުވުމުގަ އެވެ.\nއެއާޕޯޓްގެ ތަރައްގީއަށް އޮފިޑް އިން ދޭ ލޯނަކީ ފިނޭންސް މިނިސްޓަރު ވިދާޅުވި ގޮތުގައި ހަތަރު އަހަރުގެ ގްރޭސް ޕީރިއަޑަކާ އެކު 14 އަހަރު ދުވަހުގެ ތެރޭގައި އަނބުރާ ދައްކާ ގޮތަށް ދޫކުރާ ސެމީ ކޮންސެޝަން ލޯނެކެވެ. މި ލޯނަކީ އެއާޕޯޓްގެ ޓާމިނަލް އެޅުމަށް ބޭނުން ކުރާނެ ލޯނެއް ކަމަށް ފިނޭންސް މިނިސްޓަރު ރަސްމިއްޔާތުގައި ވިދާޅުވި އެވެ.\nމިނިސްޓަރު ވިދާޅުވީ އެއާޕޯޓްގެ މަޝްރޫއަކީ މި ސަރުކާރުގެ އެންމެ މުހިންމު އެއް މަޝްރޫއު ކަމަށެވެ. އަންނަ މަހުގެ ތެރޭގައި އަބޫ ދާބީ ފަންޑުން ދޭ 40 މިލިއަން ޑޮލަރުގެ އެއްބަސްވުމުގައި ސޮއި ކުރެވޭނެ ކަމަށް ވެސް މިނިސްޓަރު ވިދާޅުވި އެވެ. މިނިސްްޓަރު ވިދާޅުވި ގޮތުގައި އެއާޕޯޓް ތަރައްގީ ކުރުމަށް ސަރުކާރުން ނަގަނީ ވަރަށް ކުޑަ އިންޓަރެސްޓް ރޭޓެއްގައި އަނބުރާ ދެއްކޭވަރުގެ ލޯނުތަކެކެވެ. އަދި ރާއްޖޭގެ އެއާޕޯޓްގެ ތަރައްގީގައި އޯޕެކް ފަންޑުން މީގެ ކުރިން ވެސް އެހީތެރިވެދީފައިވާކަން ފާހަގަ ކުރައްވައި މިނިސްޓަރު ވަނީ އެ ފަރާތަށް ޝުކުރު އަދާ ކުރައްވައިފަ އެވެ. އެއާޕޯޓް ތަރައްގީގެ އިތުރަށް އެހެން މަޝްރޫއުތަކަށް ވެސް އެ ފަންޑުން ފައިސާ ދޭނެ ކަމުގެ ފެހި ސިގްނަލް މިހާރު ލިބިފައި އޮތްކަމަށް ވެސް މިނިސްޓަރު ވިދާޅުވި އެވެ.\nމިނިސްޓަރު ވިދާޅުވީ ހިތަދޫ ރީޖަނަލް ހޮސްޕިޓަލް ތަރައްގީ ކުރުމާއި ރައްކާތެރި ބޯފެން ރަށްތަކުގައި ގާއިމްކުރުމުގެ ފަދަ މުހިންމު މަޝްރޫއުތައް އޯޕެކް ފަންޑްގެ އެހީގައި ކުރިއަށް ގެންދާ ކަމަށާއި އެ ފަންޑާ އެކު ކުރިއަށް ގެންދާ ހުރިހާ މަޝްރޫއުތަކެއް ވެސް ވަރަށް ކާމިޔާބު ކަމަށް ވެސް މިނިސްޓަރު ވިދާޅުވި އެވެ.\n"އޮފިޑް އަކީ އަޅުގަނޑުމެންގެ ތަރައްގީގެ ވަރަށް ބޮޑު ބައިވެރިއެއް. އެ ފަރާތާ އެކު މަސައްކަތް ކުރުމަކީ އަޅުގަނޑުމެންނަށް ލިބޭ އުފަލެއް. މިފަދަ އިތުރު މަޝްރޫއުތަކަށް އޮފިޑް އިން އެހީތެރިކަން ދޭނެ ކަމަށް އަޅުގަނޑު އުންމީދު ކުރަން،" މިނިސްޓަރު ވިދާޅުވި އެވެ.\nއެއާޕޯޓްގެ ޓާމިނަލް އަޅަން 300 މިލިއަން ޑޮލަރަށް ހަވާލުކޮށްފައި ވަނީ ސައުދީ އަރަބިއްޔާގެ އެންމެ ބޮޑު ކޮންސްޓްރަކްޝަން ކުންފުނި ބިންލާދިން ގްރޫޕާ އެވެ. ޓާމިނަލްގެ ކުރެހުން ނިންމުމުގެ މަސައްކަތް އެ ކުންފުންޏާއި އެމްއޭސީއެލް ގުޅިގެން މިހާރު ވަނީ ފަށައިފަ އެވެ.\nމީގެ ކުރިން ފިނޭންސް މިނިސްޓްރީ އިން ވަނީ ސައުދީ ފަންޑުން ދޭ 100 މިލިއަން ޑޮލަރުގެ އަދި ކުވައިތު ފަންޑުން ދޭ 50 މިލިއަން ޑޮލަރުގެ ލޯނުގެ އެއްބަސްވުމުގައި ސޮއިކޮށްފަ އެވެ. މުޅި އެއާޕޯޓްގެ ތަރައްގީގެ މަޝްރޫއަށް 800 މިލިއަން ޑޮލަރު ހަރަދުވާނެ ކަމަށް ސަރުކާރުން ވަނީ ލަފާކޮށްފަ އެވެ.\nވެލާނާ އިންޓަނޭޝަނަލް އެއާޕޯޓް ފިނޭންސް މިނިސްޓްރީ އަހުމަދު މުނައްވަރު\nސީޕްލޭން ޓާމިނަލް ބަޔަކަށް ދޭކަށް ނުނިންމާ: އަމީރު\nޓާމިނަލް މަސައްކަތް އަލުން ފަށަން ސައުދީ ފަންޑާއި މަޝްވަރާކޮށްފި\nއިބޫ ހުށަހެޅި ބަޖެޓުގެ އަކުރެއް ވެސް ބަދަލުނުކުރަން: މިނިސްޓަރު\nސްކޫލް ފޮތްތަކުގެ ބަދަލުގައި ހުރިހާ ކުދިންނަށް ޓެބްލެޓް ދެނީ


Maamigili rayyithunge aadheyhaai karuna | Mihaaru\nމާމިގިލީގައި ބޭއްވި މުޒާހަރާއަށް ފަހު، މުޒާހަރާގެ ބައިވެރިން މިއަދު ދުއާ ކުރަނީ. ---ފޮޓޯ: ހުސެއިން ވަހީދު/ މިހާރު\n21 ޖެނުއަރީ 2018 - 20:06\nމި ރަށުގެ ބައެއް މީހުން ގަބޫލު ކުރާ ގޮތުގައި ރަށަަށް ވަންނަ ޖުމްލަ އާމްދަނީގެ އެންމެ ބޮޑު ބައެއް ހިއްސާ ކުރަނީ ވިލާގެ ޗެއާމަން ގާސިމް އިބްރާހިމް އެވެ. އޭނާގެ އެކި ވިޔަފާރިތަކުގެ ތެރޭގައި ަދ. މާމިގިލީގެ ވަޒީފާ އަދާކުރާ އާބާދީގެ ވަރަށް ބޮޑު އާބާދީއެއް ހަރަކާތްތެރިވެ އެވެ. އޭގެ ތެރޭގައި ޒުވާނުންގެ އިތުރުން ދުވަސްވީ މުސްކުޅިން ވެސް ހިމެނެ އެވެ.\nމާމިގިލީ މަގުތަކުގައި އިދިކޮޅު ފަރާތަކުން މިއަދު ބޭއްވި މުޒާހަރާގައި ވެސް ފެނިގެން ދިޔައީ އެ މަންޒަރެވެ. ބައެއް މީހުން ގާސިމަށާއި އޭނާގެ ވިޔަފާރި އަށް ހެޔޮ ދުއާ ކުރަމުން ގެންދިޔައިރު، ލޮލުން ކަރުނަ އައީ ސަބަބުތަކެއް ހުރެގެންނެވެ. އެންމެ ބޮޑު ސަބަބަކީ، ވިލާގެ ރިސޯޓުތަކަށް ކުރިމަތިވެފައިވާ ބަނަ ދުވަސްވަރުގެ ސަބަބުން ރިސޯޓްތައް ހުއްޓުމަކަށް ހިނގައިދާނެތީ އެވެ. އޭރުން އޭގެ އެންމެ ބޮޑު ތަކުލީފެއް އުފުލަން ޖެހޭނީ މި ރަށު މީހުން ކަން ޔަގީނެވެ.\nގާސިމްގެ ނަފްސާއި މުދަލަށް ގެއްލުންދީ ވިލާ ކުންފުންޏަށް ގެއްލުންދޭން ކުރާ ކޮންމެ ކަމެއް ނާކާމިޔާބުކޮށް، ބަލި ކުރުމަށާއި ހައްގަކާ ނުލައި ގާސިމްގެ މައްޗަށް ކޮށްފައިވާ ހުކުމުން މިންޖުކޮށް ދެއްވައި މިނިވަނެއްގެ ގޮތުގައި ބައްދަލުވާނެ ގޮތެއް މެދުވެރިކޮށްދިނުމަށް އެދި ދުއާ ކޮށްފައި ވެ އެވެ.\nމާމިގިއްޔަކީ ގާސިމްގެ އުފަން ރަށެވެ. މި ރަށުގައި އެއާޕޯޓެއް އަޅައި، އެ އެއާޕޯޓް ހިންގައި، އަދި މާމިގިއްޔާ ކައިރީގައި ދެ ރިސޯޓު ވިލާއިން އޮޕަރޭޓް ކުރެ އެވެ. މާމިގިލީގައި ކިޔަވާ ނިންމާ އެތަކެއް ކުދިންނަށް އިންޓާންޝިޕް ދެ އެވެ. ކައިރީގައި އޮތް ސަން އައިލެންޑް ރިސޯޓް ކުނި ކަހަން ކޮންމެ ދުވަހަކު އެތަކެއް ބައިވަރު އަންހެނުން މާމިގިއްޔާއި ފެންފުށިން ދެ އެވެ. އަދި، ސަން އަށް ބޭނުންވާ ރޮށި ވެސް ފިހެދެނީ މި ދެ ރަށު މީހުންނެވެ.\nމާމިގިލީގައި ބޭއްވި މުޒާހަރާގައި ސަރުކާރާ ދެކޮޅަށް މިއަދު އަޑުއުފުލަނީ. ---ފޮޓޯ: ހުސެއިން ވަހީދު/ މިހާރު\nމިއަދުގެ މުޒާހަރާގައި ވަރަށް ގިނަ މީހުން ވަނީ ވިލާގެ ރިސޯޓްތައް ހުއްޓިދާނެތީ އެ މީހުންގެ އާއިލާތަކަށް ދިމާވެދާނެ ދަތިތަކާ މެދު ކަންބޮޑުވުން ފާޅުކޮށްފަ އެވެ. މުޒާހަރާގެ ބައިވެރިން މައިގަނޑު ގޮތެއްގައި ގޮވާލީ ރައީސް އަބްދުﷲ ޔާމީންގެ އިސްތިއުފާއަށާއި ރައްޔިތުންނަށް އަނިޔާވެރިވުން ސަރުކާރުން ނިމުމަކަށް ގެނައުމަށެވެ. ހާއްސަކޮށް، ގާސިމްގެ މުދަލަށް ގެއްލުން ދިނުން ހުއްޓާލުމަށާއި ވިޔަފާރި ފުނޑާނުލުމަށް އެ މީހުން ގޮވާލި އެވެ.\nމީގެއިތުރުން މި އަހަރު އޮންނަ ރިޔާސީ އިންތިހާބާ ގުޅިގެން މާމިގިއްޔަށް ވޯޓު ހޯދުމަށް ވަޑައިނުގަތުމަށާއި "މާމިގިލިން ފަސް ޕަސަންޓު ވޯޓު ވެސް ނުލިބޭނެ" ކަމަށް ވެސް އެމީހުން ބުނަމުން ދިޔަ އެވެ.\nމާމިގިލި ކައުންސިލްގެ ރައީސް އަބްދުﷲ މުފީދު މާމިގިލީގައި ހުންނަވައި "މިހާރު" އަށް މިއަދު ވިދާޅުވި ގޮތުގައި ގާސިމްގެ ރިސޯޓުތައް ހުއްޓާލަން ޖެހިއްޖެނަމަ، އެ ރަށުގައި އުޅޭ އެތައް ބައެއްގެ ވަޒީފާ ގެއްލިގެންދާނެ އެވެ. އެހެންކަމުން މިއީ ރައްޔިތުންނަށް ކެތްކޮށްގެން ގޭގައި ނުތިބެވުނު ސަބަބެއް ކަމަށާއި ގާސިމްގެ ވިޔަފާރި ފުނޑާލުމަށް ކުރާ މަސައްކަތް ސަރުކާރުން ހުއްޓާލަން ޖެހޭ ކަމަށް އޭނާ ވިދާޅުވި އެވެ.\n"އަޅުގަނޑުމެން މާމިގިލީ ރައްޔިތުން މިތިބީ ރިސޯޓުތައް ހިމާޔަތް ކުރުމަށާއި އެތަންތަނުގެ ދިފާއުގައި ރިސޯޓުތަކަށް އަރަން ޖެހުނަސް، އެކަން ކުރަން ތައްޔާރަށް،" އަބްދުﷲ ވިދާޅުވި އެވެ.\nގާސިމްގެ އުފަން ރަށުގައި މިއަދު ބޭއްވި މުޒާހަރާގެ ބައެއް ބައިވެރިން. - ފޮޓޯ: މިހާރު\nމުޒާހަރާގެ ބައިވެރިން ތިބީ، ގާސިމަށް ކުރާ އަނިޔާ ހުއްޓާލުމަށް ގޮވާލާ ތަފާތު ޝުއޫރު ލިޔެފައިވާ ބޯޑުތައް ހިފައިގެންނެވެ. އެގޮތުން ގިނަ މީހުން ތިބީ "ގާސިމް މިނިވަން ކުރޭ" މިހެން ޖަހާފައިހުރި ބޯޑުތައް ހިމެނެ އެވެ. އަދި ގިނަ ބަޔަކު ތިބީ ސަރުކާރުގެ އަމަލުތަކާ މެދު ވަރަށް ބޮޑަށް ހިތްހަމަނުޖެހިފަ އެވެ.\nގާސިމްގެ ރިސޯޓުތަކަށް ސަރުކާރުން އަޅަމުންދާ ފިޔަވަޅުތަކާ ދެކޮޅަށް އެ ރިސޯޓުތަކުގެ މުވައްޒަފުން ވެސް ވަނީ މުޒާހަރާކޮށްފަ އެވެ. އެ މުޒާހަރާތަކުގައި ވިލާ މުވައްޒަފުންގެ ގިނަ ބަޔަކު ވަނީ ބައިވެރިވެފަ އެވެ.\nކަސްޓަމްސްގެ ތަހުގީގު ޓީމުތައް ގާސިމްގެ ރިސޯޓުތައް ފާސްކުރަނީ، ރޯޔަލް އައިލެންޑް ރިސޯޓަށް ގެންދަން ހުއްދަ ދީފައިވާ، އޫރު މަހާއި ރާ، އެ ކުންފުނީގެ އެހެން ރިސޯޓުތަކަށް ގެންގޮސް ބޭނުން ކުރަމުން ދާ ކަމުގެ ތުހުމަތުގަ އެވެ. އެގޮތުން ކަސްޓަމްސްއިން ވަނީ ކޯޓު އަމުރަކާއެކު ފަން އައިލެންޑް ރިސޯޓަށް އަރައި، އެ ރިސޯޓުގައި ހުރި ގިނަ އަދަދެއްގެ ރާ، އެ އިދާރާގެ ބެލުމުގެ ދަށަށް ގެންގޮސްފަ އެވެ.\nބަނގުރަލާއި އޫރުމަސް އެތެރެކުރުމަށް ރޯޔަލް އައިލެންޑް ރިސޯޓަށް ދީފައިވާ ހުއްދަ މިއަދުން ފެށިގެން ހަ މަސް ދުވަހަށް އިކޮނޮމިކް މިނިސްޓްރީން މިހާރު ވަނީ ހިފަހައްޓައިފަ އެވެ. އެހެންކަމުން، ގާސިމްގެ ރިސޯޓުތަކަށް ބަނގުރަލާއި އޫރު މަސް އެތެރެކުރުން ނިމުމަކަށް ވަނީ އައިސްފަ އެވެ.\nމިއީ، ގާސިމަށް ބިރު ދައްކައި އޭނާގެ މުދާ ފޭރިގަތުމަށް ހިންގާ އަމަލެއް ކަމަށް ބުނެ އިދިކޮޅު ސިޔާސީ ފަރާތްތަކުން ދަނީ ވަރަށް ބޮޑަށް ފާޑުކިއަމުންނެވެ. ނަމަވެސް ކަސްޓަމުން ބުނާ ގޮތުގައި ވިލާގެ ރިސޯޓްތައް ބަލައި ފާސްކުރުމަށް މިހާރު ހިންގާ އޮޕަރޭޝަނަކީ ވަކި ކުންފުންޏެއްގެ ރިސޯޓްތަކަށް އަމާޒުކޮށްގެން ހިންގާ އޮޕަރޭޝަނެއް ނޫނެވެ. ރާފުޅިތައް ގެންދިޔަ މައްސަލަ ވިލާ އިން ވަނީ ކްރިމިނަލް ކޯޓަށް ހުށަހަޅައިފަ އެވެ.\nމުޒާހަރާ މެމްބަރު ގާސިމް އިބްރާހިމް (މާމިގިލި) ވިލާ ހޮޓެލްސް އިދިކޮޅު ފަރާތްތައް ވިލާ ގްރޫޕް އދ. މާމިގިލި ސަން އައިލެންޑް ރިސޯޓް އެންޑް ސްޕާ ޕެރެޑައިސް އައިލެންޑް ރިސޯޓް ރޯޔަލް އައިލެންޑް ރިސޯޓް އެންޑް ސްޕާ ހޮލިޑޭ އައިލެންޑް ރިސޯޓް އެންޑް ސްޕާ ފަން އައިލެންޑް ރިސޯޓް\n37 ކޮމެންޓް, 83 ރިއެކްޝަންސް\nގާސިމްގެ އުފަންވީ އދ. ދިއްދޫއަށް\nކަންމަތީ ފިހާރަ ހިންގާ އާދައިގެ މީހާ 100 އިން 1000 ހުން ޓެކްސް ދައްކަން ޖެހޭ . ނުދައްކާ ފި ނަމަ ޖުރިމަނާ ކުރޭ ބޮޑެތި ރިސޯޓް ތައް ހިންގާ މީހާ މިލިޔަނުން ބިލިޔަނުން ޓެކްސް ދައްކަން ވީމާ ޓެކުހަށް ފިލާގެން. މަވެސް ބޭޏުން ޓެކްސް ނުދައްކާ ވިޔަފާރިކުރަން. މާމިގިލީ މީހުން މަގޭ ދިފާުގަ ނުކުންނާނެބާ؟\nއަނިޔާލިބެމުންދާ މީހާގެ ދުއާއާއި މާތްﷲ އާ ދެމެދު އެއްވެސް ހުރަހެއް ފަރުދާއެއް ނުވާނެކަމަށާއި އެފަދަ ދުއާތަކުން ރައްކާތެރިވެތިބުމަށް އަޅުގަނޑުމެންގެ ރަސޫލުސވ ބަސްފުޅުން ސާބިތުވެފައިވާކަމަށް ދީނީ އިލްމުވެރިން ވިދާޅުވެފައި ވެއެވެ.\nދައުލަތަށް ދައްކަން ހުރި ފައިސާ ދައްކާނެ ހިތެއްޖައްސަވާތޯ ދުއާކޮށްދިނުން އެދެން ކޮންމެ ސަރުކާރެއްގައިވެސް ނާޖާއިޒް ފައިދާ ނެގޭތޯ އުޅޭ ބައެއް ތިޕާޓީއައި ތިޕާޓީގެ ވެރިންނަކީ މިގައުމު ރަގަޅުކުރެވޭނީ ހަމަ ޔާމީނަށް ފަރުދަކަށް ވުރެ އަދި ކުންފުންޏަކަށްވުރެ މުހިންމު ވާނީ ގައުމު ދައުލަތް ރައްޔިތުން\nރަނގަޅު އާޒިމާ ޝަކޫރުމެން ބުނާހެން ކާސިމަކަސް އާދަނަކަސް ދައްކަން ޖެހޭ ލާރިއެއް ވިއްޔާ ދައްކަން ޖެހޭނެ. އެކަމަކު ހަމައާ އުސޫލު އޮންނަން ޖެހޭނެ. 10 މަސްވ ވީއިރު މީރާ ނިދާފަތަ؟ ނޯޓިސް ފޮނުވިބާ؟ އިންޒާރު ދިންބާ؟ ވާހަކަ ދައްކައިގެން ހައްލުކުރަން އުޅުނުބާ. ހަމަ ރޭގަނޑު ދަންވަރު ބޭރި އަރާހެން އޯވަރ ބުކްވެފަ އޮތް ރިޒޯޓަކަށް އަރާ ތިކަން ތިކުރާ ގޮތުން ސަރުކާރުގެ ނުނިޔަތެއް އޮތްހެން ހީވޭ.\nގާސިމް ޓެކްސް ދައްކާ ގަވާއިދުގައި ހުރޭތޯ ދުއާ ކުރާނަން\nމާމިގިލީ ރައްޔިތުންގެ އާދޭހާއި ކަރުނަ އަކީ އެއީ ޓެކްސް ނުދައްކާ މީހުންނަށް ޓެކްސް ނުދައްކާ ރާއްޖޭގައި ވިޔަފާރި ކުރުން ކަމަށް ވާނަމަ މަމެންނަށް އިނގެއޭ ދީސް އާރ ދަ ރާއްޖެތެރޭ ސްޓޭންޑަރޑް ކަން. މި ސްޓޭންޑަރޑް އެއް އެޕްލައި ނުކުރެވޭނެއޭ އެއް ގޮތަކަށް ވެސް. ދީސް އާރ ދަ ތިންގްސް އައި ކާންޓް އިގްނޯރ.\nމަހުޖަނަށްވީމާ ވަކިޤާނޫނެއް! ދެރަ ސޮރަށް ވަކިޤާނޫނެއް! މިއީތަ ތިބުނާ ޑިމޮކްރެސީއަކީ؟ އެބުނާހެން އަހަރެމެން ގަންނަ އެންމެ އާދައިގެ އެއްޗެތިންވެސް ޓެކުސް ދައްކަން، އެމީހުން ހިންގާ ރިސޯޓުތަކުން ފަރަންޖީންގެ އަތުން ނަގާ ޓެކުސްކޮޅުވެސް ދައްކަން ދެކޮޅު! މާމިގިލީ ރައްޔިތުން އެދައްކަނީ މުޅިން ތެދުވާހަކައެއް ނޫން! އެމީހުންނެއް ނޫޅޭ ތިވަރަކުން އެކަމަކާހެދިއެއް! ބަޔަކު ސައިދީ ކާންދީ ލާރިބަހާފަ ހިންގާލަން ހިގާށޭ ބުނީމާ ހަވީރު ފިންޏަށް ބުރެެއް ޖަހާލަން ގޮސްދާނެ ދޯ! ފުރަތަމަ ދައްކަންޖެހޭ ޓެކުސް އެމީހުންގެ އަތުން އަތުލާކަށް ނޫންތަ މުޒާހަރާ ކުރަންވީ؟\nރާއްޖޭގެހެދިފަ ހުރި ގާނޫންތަކާ ގަވާއިދުތަކުގެ ތެރެއިން ހުރިހާ ވިޔަފާރިވެރިންވެސް ވިފާރިތައް ކުރިއަށްގެންދިއުމަށް ގޮވާލަން ދައްކަންޖެހޭ ޓެކްސް ފައިސާދެއްކުމަށްވެސް ގޮވާލަން. ވަރަށްސަލާމް.\nއާދޭސް ކުރަންވީ އެންމެ ފަގީރު މީހަވެސް ދައްކާޓެކުސް ސާދާގަރުންވެސް ތެދުވެރިކަމާއެކު ދައްކަވާތޯއެވެ


ޑރ. ޖަމީލަކީ ސިޔާސީ ޕްލެޓް ފޯމުތަކުގައި ގަދަ ބަސް ވިދާޅުވާން ކެރޭ އެކަމަކު ހަޤީޤަތާ ކުރިމަތިލާން ނުކުރޭ ބޭފުޅެއް – ފުވައްމުލަކު ރަށު ކައުންސިލްތަކުގެ އިދާރާތައް – Maldivian Democratic Party\n17 ޖެނުއަރީ 2012\nޑރ. ޖަމީލަކީ ސިޔާސީ ޕްލެޓް ފޯމުތަކުގައި ގަދަ ބަސް ވިދާޅުވާން ކެރޭ އެކަމަކު ހަޤީޤަތާ ކުރިމަތިލާން ނުކުރޭ ބޭފުޅެއް – ފުވައްމުލަކު ރަށު ކައުންސިލްތަކުގެ އިދާރާތައް\nފުވައްމުލަކު ރައްޔިތުންގެ އަރިހުން މަޢާފަށް އެދުމަށްވެސް މި ނޫސްބަޔާނުގައި ޑރ.ޖަމީލަށް ގޮވާލާފައިވޭ\nގައުމީ ޕާޓީގެ ނައިބު ރައީސް ޑރ.މުޙައްމަދު ޖަމީލު އަޙުމަދަކީ ސިޔާސީ ޕްލެޓްފޯމްތަކުގައި ރައީސް ނަޝީދު ޖަލަށްލާނަމޭ ވިދާޅުވެ ގަދަބަސް ވިދާޅުވާން ކެރޭ، އެހެން ނަމަވެސް ހަގީގަތާ ކުރިމަތިލާން ނުކެރޭ ބޭފުޅެއް ކަމަށް ފުވައްމުލަކު ބައެއް ރަށު ކައުންސިލްތަކުގެ އިދާރާތަކުން ބުނެފިއެވެ.\nދިވެހި މުޖުތަމަޢުގައި ފިތުނަވެރިކަމާއި އަރައިރުންވުން އުފެދޭ ގޮތަށް، އަދި ރާއްޖޭގެ ދީނީ އެއްބައިވަންތަކަމާއި ސުލްހަ މަސަލަސް ކަމަށް ބުރޫ އަރާގޮތަށް ފުވައްމުލަކަށް ނިސްބަތްވާ ފަރާތެއް ކަމަށްވާ ޤައުމީ ޕާޓީގެ ނާއިބު ރައީސް ޑރ. މުހައްމަދު ޖަމީލު އަހްމަދު ވާހަކަ ދައްކަވަމުން ދާތީ އެކަން އެންމެ ހަރުކަށި އިބާރާތުން ކުށްވެރި ކުރާކަމަށް މި ނޫސް ބަޔާންގައި ވެއެވެ.\n” އެނގިވަޑައިގަންނަވާނެ ފަދައިން ހިޔާލު ފާޅު ކުރުމާއި އެއްވެ އުޅުމުގެ މިނިވަންކަމަކީ ދިވެހިރާއްޖޭގެ ޤާނޫނު އަސާސީއިން ދިވެހި ކޮންމެ ފަރުދަކަށް ލިބިދީފައިވާ ޙައްޤެކެވެ. ނަމަވެސް، ޤާނޫނީ ގޮތުން މަތީ ތަޢުލީމު ހާސިލުކޮށްގެން ހުރި، ޑރ. މުހައްމަދު ޖަމީލު، ޤާނޫނު އަސާސީގައި ބަޔާން ކުރެވިފައިވާ ޙައްޤުތަކުގެ ބޭނުން ހަމަ ނޫން ގޮތުގައި ހިފައި، ލިބިދީފައިވާ މިނިވަންކަމުގެ އިންތަކުން ފަހަނައަޅައި، ދިވެހި ސަރުކާރަކީ ލާދީނީ ފިކުރު ތައް ގެންގުޅޭ، އަދި ފާދިރީންނާއި ގުޅުން އޮންނަ ސަރުކާރެއްކަމަށް ރައްޔިތުންނަށް ވިސްނައި ދިނުމަށް ކުރާ މަސައްކަތްތަކަކީ އަމިއްލަ އެދުމުން ފުރިގެންވާ، އެއްވެސް އަސްލެއް ނެތް، ހަމަ އެކަނި ސިޔާސީ މަޤްސަދު ހާސިލު ކުރުމަށް ދައްކާ ދޮގު ވާހަކަތަކެކެވެ. ސާބިތު ނުހިފޭ ދޮގު ވާހަކަ ތަކެއް ދައްކަވާތީ ޑރ. މުހައްމަދު ޖަމީލު ފުލުސް އޮފީހަށް ހާޒިރު ކުރުމުން އެއްވެސް އެއްޗެކޭ ނުބުނެ ހަނު ހުރުމުންވެސް ދައްކުވައި ދެނީ ޑރ. ޖަމީލަކީ ހަމައެކަނި ސިޔާސީ ޕްލެޓް ފޯމުތަކުގައި، ރައީސް ނަޝީދު ޖަލަށްލާނަމޭ ބުނެ ގަދަ ބަސްވިދާޅުވާން ކެރޭ، އެކަމަކު ހަޤީޤަތާ ކުރިމަތިލާން ނުކުރޭ ބޭފުޅެއްކަމެވެ.” ނޫސްބަޔާނުގައި ވެއެވެ.\n” ރާއްޖޭގެ ރަޖިސްޓްރީވެފައިވާ ސިޔާސީ ޕާޓީއެއްގެ ނާއިބް ރައީސްކަމުގައި ހުރެމެ، ޤާނޫނީ އިލްމުން ޕީއެޗްޑީ ނަންގަވައި ހުރެމެ، ދިވެހި ދައުލަތުގެ މަތީ މަޤާމުތަކެއް ފުރުއްވާފައި ހުރެމެ، ތިމާގެ ދުލުގެ ބޭނުން މުޖުތަމަޢުގެ ފައިދާއާއި ލާބާއަށް ކުރެވޭނެ ކިތަންމެ ގޮތެއް އޮތް އިރު، ދުލުގެ ބޭނުން ގެއްލުން ދެނެވި ގޮތުގައި ޖަމީލު ކުރައްވާތީ މި ކައުންސިލުން އެކަން އެގޮތަށް ނުކުރެއްވުމަށް އިލްތިމާސް ކުރަމެވެ. އަދި، ވަކިން ހާއްސަކޮށް، ޑރ. ޖަމީލަކީ ފުވައްމުލަކަށް ނިސްބަތްވާ ބޭފުޅަކަށް ވާއިރު، މި ރަށުގެ އެއްވެސް މީހަކު މިފަހުގެ ތާރީޚެއްގައި މިހާ ހުތުރުކޮށް އަމަލުތަށް ބަހައްޓާފައި ނުވާއިރު، ޑރ. ޖަމީލު ފުވައްމުލަކުގެ ރީތިނަމަށް ހުތުރު އަރުވައި ކިލަނބު ކޮށްފައިވާތީ، ފުވައްމުލަކު ރައްޔިތުންގެ އަރިހުން މަޢާފަށް އެދުމަށްވެސް ގޮވާލަމެވެ.” ފުވައްމުލަކު ދިގުވާނޑު، ހޯދަޑު، މާދަޑު އަދި ފުނާޑު ހިމެނޭ ރަށުކައުންސިލްތަކުން ނެރެފައިވާ ނޫސްބަޔާނުގައި ވެއެވެ.\nކުރީ ސަރުކާރުގެ ޖަސްޓިސް މިނިސްޓަރު ކަމާއި، މި ސަރުކާރުގެ ސިވިލް އޭވިއޭޝަން މިނިސްޓަރުކަން ވެސް ކުރައްވާފައިވާ ޑރ.ޖަމީލަކީ މި ސަރުކާރާ ދެކޮޅަށް އެންމެ ފާޅުކަން ބޮޑު ގޮތެއްގައި ފާޑުކިޔަމުންދާ އެއް ފަރާތެވެ. އަދި ޑރ.ޖަމީލް ސަރުކާރާއި މެދު ސާބިތު ނުހިފޭ ދޮގު ވާހަކަ ދައްކަވަމުންދާތީ އޭނާ އާއި ދެކޮޅަށް ސަރުކާރުން ވަނީ ދައުވާކޮށްފައެވެ.


O'level adhi SSC ge natheejathah center thakah dhookohfi\nސީއެޗްއެސްއީގެ ދަރިވަރުންތަކެއް އިމްތިހާން ހަދަނީ: އޯލެވެލް އަދި އެސްއެސްސީ އިމްތިހާނުގެ ނަތީޖާތައް މިއަދު ސެންޓަރުތަކަށް ލިބޭނެ\nމިއަހަރު ކުރިއަށް ގެންދިޔަ އޯލެވެލް އަދި އެސްއެސްސީ އިމްތިހާނުގެ ނަތީޖާތައް، އިމްތިހާނު ސެންޓަރުތަކަށް ދޫކުރަން ފަށައިފި އެވެ.\nއެޑިޔުކޭޝަން މިނިސްޓްރީން ބުނީ އޯލެވެލް ނަތީޖާތައް މިއަދު ހެނދުނު 10:00 އިން ފެށިގެން އިމްތިހާން ސެންޓަރުތަކަށް ލިބޭނެ ކަމަށެވެ. އަދި އެސްއެސްސީ އިމްތިހާނުގެ ނަތީޖާތައް މިއަދު މެންދުރުފަހު 1:00 އަށް ސެންޓަރުތަކަށް ލިބޭނެ ކަމަށެވެ.\nއިމްތިހާނުގެ ނަތީޖާތައް ދަރިވަރުންނަށް ދޫކުރުމުގެ މަސައްކަތް ސެންޓަރުތަކުން އިންތިޒާމުކުރާ ގޮތެއްގެ މަތީން ކުރިއަށް ދާނެ ކަމަށް އެޑިއުކޭޝަން މިނިސްޓްރީން މައުލޫމާތުދެ އެވެ. ނަމަވެސް ދަރިވަރުންނަށް ނަތީޖާ ދޫކުރާނެ ދުވަހެއް ނުބުނެ އެވެ.\nމިއަހަރުގެ އޯލެވެލް އިމްތިހާނު ކުރިއަށް ގެންގޮސްފައި ވަނީ މޭ މަހުގެ ދެވަނަ ދުވަހުން ފެށިގެން ޖޫން މަހުގެ 11 ވަނަ ދުވަހުގެ ނިޔަލަށެވެ. އިމްތިހާން ކުރިއަށް ގެސްގޮސްފައި ވަނީ މާލޭގެ 22 ސެންޓަރަކާއި އަތޮޅު ތެރޭގެ 213 ސެންޓަރެއްގަ އެވެ.\nމިއަހަރުގެ އިމްތިހާންގައި މާލެ އާއި އަތޮޅުތަކުން ޖުމްލަ 5،955 ދަރިވަރުން ބައިވެރިވެފައިވެ އެވެ. އެއީ މާލޭގެ ސްކޫލްތަކުން 2،196 ދަރިވަރުންނާއި، އަތޮޅުތެރޭގެ ސްކޫލުތަކުން 3،759 ދަރިވަރުންނެވެ.


Anhenunah Fandiyaarukan Dhinumah Adhaalath Ge Ithuru Memebraku Thaaeeedhu Koffi - Vaguthu\nއަންހެނުންނަށް ފަޑިޔާރު ކަން ދިނުމަށް އަދާލަތުގެ އިތުރު މެންބަރަކު ތާއީދު ކޮށްފި\nއަންހެނުންނަށް ފަޑިޔާރު ކަން ދިނުމަށް އަދާލަތުގެ އިތުރު މެންބަރަކު ތާއީދު ކޮށްފިއެވެ.\nމިއަދު އަދަލާތު ޕާޓީގެ ކުރީގެ ކައުންސިލް މެންބަރު އަދި ހައުސިންގް މިނިސްޓްރީގެ ސްޓޭޓް މިނިސްޓަރ އަހުމަދު ނަޝިދު ކުރެއްވި ފޯސްބުކް ޕޯސްޓެއްގައި ވިދާޅުވީ ޖިންސާއި ނަސްލަށް ނުބަލާ ބަލަންވީ ގާބިލަ ކަމަށް ކަމަށް ވިދާޅުވެފައެވެ.\nރައީސް އިބްރާހިމް މުހައްމަދު ސާލިހު ސުޕްރީމް ކޯޓުގެ ބެންޗަށް ދެ އަންހެން ފަނޑިޔާރުންގެ ނަން ހުށަހެޅުމަށް ޖޭއެސްސީގެ ލަފަޔަކަށް އެދުމާއި، ގުޅިގެން އެކަމަށް މަރުހަބާ ވިދާޅުވެ އަދާލަތަށް ނިސްބަތްވާ ޖެންޑާ މިނިސްޓަރ ޝިދާތާ ޝަރީފް ވެސް ވަނީ މަރުހަބާ ވިދާޅުވެފައެވެ. ޝިދާތާ ވިދާޅުވީ، މިއަދަކީ ތާރީހީ ދުވަހެއް ކަމަށާއި، ހުޅިވިގެން މި ދަނީ ފަހި ފުރުސަތުތަކެއް ކަމަށެވެ.\nއޮގަސްޓް 24, 2019 16:17\nމުޅި ގައުމު އެކަށް ތާއީދު ކުރިޔަށް ހުއްދަ ނޫން ކަމެއް ހުއްދަ ވާނެ ގޮތެއް ނޯންނާނެ...ތި އެންމެންނަށްވެސް އެނގޭ އިސްލާމްދީނުގައި ހުއްދަ ކަމެއް ނޫންކަން އެއީ...އެކަމަކު ގައުމު ގައުމުން ފައިސާ ހޯދާފަ ހުރީ މިކަހަލަ ދީނުގެ ކަން ކަން ވިއްކައިގެން...\nއޮގަސްޓް 24, 2019 22:55\nކުލަ ޖެހުން ހަރާމް. އަންހެން ފަނޑިޔާރުހަލާލު. ފެންކުޅިވަޒީރުގެ ރައުޔު\nއޮގަސްޓް 24, 2019 16:23\nމަށަކީ ދިވެއްސެކޭ ބުނާހާ ވަރަށް މިހާރު އެބަ ލަދުގަނޭ.\nއޮގަސްޓް 24, 2019 16:41\nއޮގަސްޓް 24, 2019 17:00\nޢަޅަމެންގެ ކަންކަމާ ހަވާލުވެ ތިބި ވެރިންނަށް މާތް ﷲ ތެދުމަގު ދައްކަވާފާންދޭވެ... ??\nމީ އީދުގަ ކުލަ ޖެހީމަ ތީ ހިންދީން ކުރާ ކަމެކޭ ކިޔާފަ ރުޅި ގަދަވި ސޮރު. ނިކަން ތާހިރު ވާހަކަ އެއްނު މިހާރު ތި ދެއްކީ. ކަނޑައެޅިގެން އިސްލާމް ދީނުގަ ހަރާމް ކަމެއްކަން އެނގޭ އިރު އެކަމުގެ ދިފާއުގަ މިއަދު ތިޔަ ނިކުތީ. ކުލަ އެއްނޫން. ހުރިހާ އެއްޗެއްވެސް މިކަލޭގެ ގަޔަށް ޖަހަންވީ.\nވަގުތު މީހުން މި ކޮމެން ނިކަން ޖަހާލަ ދީބަލަ.\nއޮގަސްޓް 24, 2019 17:20\nހޫނ އެކަމަކު މިބެއްޔާގެ ގަޔަށް ކުލަޖެހި ދުވަހު ބުނި އެކަމަކީ ލާދީނީ ކަމެކޭ. މިކަން ހަމަ ބަރާބަރުދޯ. ހަމަ އެއްކަހަލަ މުނާފިގުން ވިއްޔަ.\nއޮގަސްޓް 24, 2019 17:27\nއަދާލަތު ޕާޓީ ލާދީނީ އެމްޑީޕީގެ ފަހަތަށް ދިޔަހިސާބުން އެ ޕާޓީ އެއޮތީ ޕާޓީ އުފެއްދި މަގްޞަދާ ޚިލާފުވެފަ. އެހެން ކަމުން މިހާރު އެޕާޓީ އޮތީ އޮޓޮމެޓިކަލީ ރިބްރޭންޑް ވެފަ. މިހާރު އެޕާޓީގެ ނަމަކީ ޖަހާލަތު ޕާޓީ. ޖަހާލަތު ޕާޓީ އެއްގަ ތިބޭނީވެސް ޖާހިލުން ވީމާ މިހާރު އިސްލާމް ދީނަށް ނަޞްރު ދިނުމުގެ ބަދަލުގައި އެޕާޓީއިން ނަޞްރު ދެނީ ލާދީނީ އެމްޑީޕީ އަށް.\nއެދުވަހު އެހެންބުނީ އެކަލޭގެ ގަޔައްކުލަޖެހީމަ އެކުލަތައްފެންނަންހުންނާތީ މިއަދު އެހެންއެބުނީ މަޤާމްގެބިރަށް މާއްދިއްޔަތައްގޮސް ހުސްވެފަ\nއޮގަސްޓް 24, 2019 18:48\nއެންމެ ފުރަތަމަ ފަނޑިޔާރުކަމަށް އަންހެނަކު އިސްކުރެވުނީ އިސްލާމީ ކޮންވެރިކަމެއްގައިތޯ؟ ނަބިއްޔާގެ ޒަމާނުގައި ފަނޑިޔާރުކަމަށް އަންހެނަކު އިސްކުރިތޯ؟ އޭގެ ފަހުން އައި ޚުލަފާއުއް ރާޝިދޫންގެ ޒަމާނުގައި ފަނޑިޔާރުކަމަށް އަންހެނުން އައްޔަން ކުރިތޯ؟ ނުކުރާނަމަ ނުކުރި ސަބަބަކީ ކޮބައިތޯ؟ މިއީ ޖަވާބު އެނގެންޖެހޭ ސުވާލުތަކެއް ކަމަށް ދެކެން.\nއޮގަސްޓް 25, 2019 11:01\nހަމަ ގައިމުވެސް އަންހެނުން މަތި މަގާމްތަކަށް އިސްކުރަން ފެށިހިސާބުގައި "މުސްލިމް" ވެރިން ރާބޮއެ މިނޫން ފިތުނަވެރި އަަމަލުތައް ކުރަންފެށި. ދީނީ އިލްމުވެރިން އެވެރިން ރަނގަޅު ކުރަން އުޅެފިއްޔާވެސް ޖަލަށްލާނެ. ދެން މިވަރުން ގަބޫލުކުރެވޭނެތޯ ފަހުން ނުކުތް "އިލްމުވެރިން" އަންހެނުންނަށް ގާޒީކަން ކުރެވޭނެޔޭ ކިޔާ ފަތުވާދިނީމަ؟\nއަދާ ލަތު ޕާޓީއަކީ މިގައުމު ފަސާދަކުރާ ޕާޓީ އެވެ. ތިޔައީ އަމިއްލަ އެދުމުން ފުރިފައިވާ ބައެއް\nއޮގަސްޓް 24, 2019 19:49\nތިޔައީ އަނެއްއަތު އެއްޗެއް. ތި ނުދައްކާނެ ރަނގަޅު ވާހަކައެއް. އެހެރީ މަގާމުގެ ދަހިވެތިކަން ބޮލަށްއަރާ ނިމިފަ. ޝޭހު އިމްރާނާ ކަލޭ ވެސް ތިހިރީ މަގާމުގެ ބިރަށް އަނގައިގަ ޓޭޕްއަޅައިގެންތަ؟ މި ކަލޭގެ ލާދީނީ އެއްޗެއް ބުންޏަސް ކަލޭ ޝޭހު ބޯޑުއަޅުވަިގެންހުރެ އެކަހަލަ އެއްޗެއް ބުނެފިއްޔާ ވަރަށް ގޯސްވާނެތީ ކަލޭ ތިހުންނަނީ އަނގައިން ބުނަން ނުކެރިފަ.\nއޮގަސްޓް 24, 2019 20:20\nމުޑުދާރު ޖަހާލަތު ޕާޓީ މަގާމުގައި ދެމިތިބެން ދީންވިއްކަނީ!\nއޮގަސްޓް 24, 2019 20:49\nމުސްލިމުން ﷲ ގެ ޝަރީޢަތް މުގުރަމުން ދަނީ އެމީހުންގެ އަމިއްލަ އަތްތަކުން. ދެން ކޮން ﷲ އަކްބަރެއްތޯ ތިކިޔުއްވަނީ؟\nއޮގަސްޓް 24, 2019 20:56\nތީ ހައްތާވެސް މަގާމައް އުޅޭމީހުން ... އެދާލަތުގަ ތިނޫންމީހަކު ނޫޅޭނެ އަމިއްލަ އަމިއްލަ އެދުމުން ފޯވެފަ\nއޮގަސްޓް 24, 2019 21:39\nއޮގަސްޓް 24, 2019 22:27\nކައޭ އިންނަން ގާބިލް ފިރިހެނަކު ހޯދާތި\nއޮގަސްޓް 24, 2019 22:46\nޤާބިލް ކަން ހުންނާނެ ..... ގެ އައް ވަންނަ ތަނުން އަންހެނުން ބުނެފާނެ ތިހުރީ ވަރިކޮއްފައޭ އޯކޭ.\nއޮގަސްޓް 24, 2019 22:47\nމި ބައިގަނޑު ވެސް އެމްޑީޕީ އާ ޖެހުނީމަ ލާދީނީ ވީ މި ، މާދަމާ ބުނާނެ ސިދާތާ ވަރަށް މޮޅަށް ހުތުބާ ކިޔައޭ ، ސިދާތާ ހުކުރުކުރަން މާ މޮޅުވާނެއޭ. ބަޔަކު އަވަދި ވެދާނެ އެއްނު !!!!\nއޮގަސްޓް 25, 2019 00:03\nމިހާރު ޢަދާލަތު ޕާޓީގެ މެމްބަރުންވެސް ފަތަވާ ދެނީ މާދަމާ ޢަދާލަތު ޕާޓީގެ ދިދަ އުފުލާ މީހާވެސް ފަތަވާދީފާނެ\nއޮގަސްޓް 25, 2019 01:30\nއަދާލަތުން ދެން ބާއްވާ ޖަލްސާއެއްގައި ޑާންސު ކުރުމާއި ލަވަޖެހުމާއި މުނިފޫހި ފިލުވުންވެސް އޮންނާނެދޯ.. ދެން ނޯންނަން ޖެހޭ ސަބަބެއްވެސް ނެތްތާ.. ވްޓް ޓީޝާޓު ކޮމްޕެޓިޝަންވެސް ބާއްވަންވާނެ ޝިދާތާގެ ބެލުމުގެ ދަށުން.\nއޮގަސްޓް 25, 2019 07:36\nސާބަހޭ ކަލޯ ތިޔަހެން ތާއިދު ނުކުރާނަމަ . ފޮލެޓާ ގޯއްޗާ މަގާމާ ދޫކޮށްލާފަ ގޮސް އިންނަން ޖެހޭނީ ލޯކަލް މަރުކޭޓް ބޭރު ކަނުގައެވެ.\nއޮގަސްޓް 25, 2019 11:42\nއަދާލަތު ޕާޓީ އަކީ މި ދުނިޔެއިން ޝަރަފާއި އިއްޒަތާއި ބާރާއި ފައިސާ ބޭނުން ވެގެން ތިބި ނުބައި ބަޔަކު ދީނުގެ ނަމުގައި ހަދައިގެން އުޅޭ ޕާރޓީއެއް. އަދާލަތު ޕާޓީގެ ސަބަބުން ދީނީ އިލްމުވެރިން ދެކެ މީހުން ރުޅި އަންނަނީ. މިއީ ގައުމު ފަސާދަ ކުރާ ޕާޓީ


Anehkkaaves Ethah Baehgge Thaureef Amitabh Bachan Ah - Vaguthu\nބޮލީވުޑްގެ ވެޓެރަން އެކްޓަރ އަމީތާބް ބަޗަންއަކީ ހުރިހާ ތަރިންނަށްވުރެ އެތައް ގޮތަކުން ތަފާތު ތަރިއެކެވެ. އޭނާއަށް އެތައް ބަޔަކު ގަދަރު ކުރެއެވެ. އޭނާގެ ނަން އިންދިއާގެ ގިނަ ސިޓީތަކުގައި ފެވިފައި ވަނީ އާއްމު ރައްޔިތުންނަށް އެހީވަމުންދާ ތަރިއެއްގެ ގޮތުގައެވެ.\nހާއްސަކޮށް ދަނޑުވެރިންގެ ލޯނުތައް ދެއްކުމާއި، ހާލުގައި ޖެހިފައި ތިބި މީހުންނަށް އެހީވުމުގައި އަމީތާބަކީ ނަމޫނާއެކެވެ.\nއަމީތާބް އަނެއްކާވެސް މި ވަނީ އެތައް ބައެއްގެ ތައުރީފް އަންނަ ވަރުގެ ކަމެއް ކޮށްފައެވެ. އޭނާއަށް މަސައްކަތްކޮށްދިނުމުގައި އުޅޭ މީހަކު މަރުވުމުން ދެން ކުރަން ޖެހޭ ހުރިހާ ކަމެއް ކުުރުމުގައި އެންމެ ކުރީގައި ހުރީ އަމީތާބް އާއި ދަރިފުޅު އަބީޝޭކްއެވެ.\nއެކަން އާއްމުންގެ ސަމާލުކަމަށް އައީ މީސް މީޑިއާގައި ދައުރުވަމުންދިޔަ ފޮޓޯއެއް ފެނިގެންނެވެ. އެ ފޮޓޯ އިން ފެންނަނީ މަރުވި މީހާގެ ހަށިގަނޑު އަންދާލުމަށް ގެންދިއުމުގައި އެންމެ ކުރީގައި އަބީތާބް އާއި ދަރިފުޅު ހަރަކާތްތެރިވާ މަންޒަރެވެ.\nއެއީ އަބީޝޭކްއަށް މަސައްކަތްކޮށްދިނުމުގައި އުޅުނު 40 އަހަރުގެ މީހެކެވެ.\nއަބީތާބް މިހާރުވެސް ދަނީ ފިލްމްތަކުގެ މަސައްކަތުގައި އުޅެމުންނެވެ.\nއަމީތާބުގެ ފުރަތަމަ ފޮޓޯޝޫޓުގެ ހަނދާންތައް - "އެދުވަހު ހުރީ ވަރަށް ލަދުން"\nއައިޝްވާރިއާ ބަނޑުބޮޑެއް ނޫން\nޖޫން 27, 2019 15:04\nޢެއީ އަމީތާބްގެ މެނޭޖަރެއްގެ ގޮތުގަ ވަރަށް ގިނަދުވަހު އުޅުނު މީހެއްކަމަށް ވަނީ އަބީޝޭކްއަކަށް މަސައްކަތެއް ކޮށެއްނުދޭ\nޖޫން 27, 2019 19:05\nއަމީތާބަށްވުރެ ބޮޑަށް ތައުރީފް ލިބުނު ޢަބްދުﷲ ބުނު ޖަދުޢާނަށް! އެކަމަކު އެ ތަޢުރީފްގެ އެއްވެސް ފައިދާއެއް ކުރިޔަށް އޮތް ދުނިޔެއަކު ނެތް!


(4 ޖޫން 2019 އާ ގުޅޭ)\nއިކަރޯސްއާއި ޒޮރައިދާގެ ދެމެދުގައި ދެކެވެމުން ދިޔަ ވާހަކަތައް ރައުލްގެ ގާތުގައި ތިބި ޠަލަބްއާއި ސިއްތާއާ ދެ މީހުންނަށް ވެސް އަޑުއިވެއެވެ. އިކަރޯސްއޭ ކިޔާ ޒުވާނާ އައުމުގެ ކުރީން ރައުލް ފޮރުވަން އެ މީހުން ބޭނުންވިއެވެ. ނަމަވެސް އެ ތަނުން ނެރެގެން އޭނާ ގެންދެވޭނީ ހިލަހިލާގަނޑުން ރައުލް މިނިވަން ކޮށްގެންނެވެ. އެކަން ކުރަން ހަދައިގެން އެމީހުންނަށް ސަމާލުކަން ހުއްޓޭނެކަން އެނގެއެވެ. ދެން ހަދާނޭ ގޮތަކާމެދު ޠަލަބް ވިސްނަން ހުއްޓެވެ. ސިއްތާ ހުރީ ދަނގަޑު ތޭރިތަކުގެ ދޭތެރެއަކުން ބޭރު ބަލާށެވެ. މީހަކު އަންނަކަމުގެ ހިލަންވުމުން އޭނާ ޠަލަބްގެ ގާތަށް އައެވެ. ހެދޭނެ މާބޮޑު ގޮތެއް ނެތުމުން ޠަލަބް ޚިޔާލުދިނީ ރައުލްގެ ހެދުމުގެ ތެރޭ ފޮރުވިގެން ތިބޭނީ ކަމުގައެވެ. އެ އަންނަ މީހަކު ރައުލްގެ މައްޗަށް އަނިޔާވެރިވާތަން ފެނިއްޖެނަމަ އަމިއްލަ ފުރާނައަށް ބެލުމެއްނެތި ރައުލް ސަލާމަތްކުރުމަށް ޠަލަބްއާއި ސިއްތާ ނުކުންނާނީ ކަމުގައެވެ.\n"ތީ ކާކު؟ ކޮންއިރަކު މިތަނަށް ގެނެވުނީ؟" އަރިއަކަށް އޮތް ޒުވާނެއް ފެނި އިކަރޯސް ސުވާލުކުރިއެވެ. އެއްވެސް ހަރަކާތެއް ނުކުރުމުން އޭނާ އެތެރެއަށް ވަދެ ބެލި ބެލުމުން އެ މީހަކު އެ އޮތީ ޚަބަރު ހުސްވެފައިކަން އެނގުނެވެ. އޭނާ އެ ތަނުން ނުކުމެ އެނބުރި ޒޮރައިދާގެ ގާތަށް އައެވެ.\n"ހަރަކާތްކެނޑިފައި އޮތް ޒުވާނަކު އެބައޮތް، އޭނާގެ އަރިކަށީގައި ބޭސްގަނޑެއް އަޅާފައި އޮތީ..." އިކަރޯސް ބުންޏެވެ.\n"އޭނާ ސިފަކޮށްދީބަލަ" ޒޮރައިދާ އެދުނެވެ.\n"އެއީ އަލި މޫނެއް، ހަމުގެ ކުލަ އަލިވެފައި ބޮލުގައި ހުރީ ފަނޑު ނޫކުލައެއް، ކުރު އިސްތަށިގަނޑެއް، އަހަރެމެންގެ ތެރެއިން ފެންނަ ފަދަ ހެދުމެއްނޫން އަޅާފައި ހުރީ، ރިހި އެކުލެވޭ ހުދު ކުލައިގެ ދިގު ހެދުމެއް، އެކަމަކު އޭނާގެ ހެދުން ވަނީ ހަލާކުވެފަ" އިކަރޯސްގެ ވާހަކަ ނުނިމެނީސް ޒޮރައިދާ ވާހަކަދެއްކިއެވެ.\n"ބޭސްއަޅާފައޭ... ބޯލުގައި ފަނޑުނޫކުލަ... އިކަރޯސް!... ކޮއިފުޅާ!... އޭނާގެ ބުރަކަށިން ދިގު ލަކުނެއްގެ އަސަރު ދުށީންތަ؟ އޭނާގެ ލޮލުގެ ކަޅި ހުރީ ކިހިނެއް؟" ޒޮރައިދާ އަވަސްއަރުވާލާފައި ސުވާލުކުރިއެވެ.\n"އަހަރެން އޭނާގެ ގަޔަކު އަތެއްނުލަން" ފަރުވާކުޑަ ގޮތަކަށް އިކަރޯސް ބުންޏެވެ.\n"ރައުލް..." ސިއްރުން ޒޮރައިދާގެ ހިތް ގޮވާލިއެވެ.\n"ޒޮރައިދާ، އަހަރެންނަށް ތި ވިސްނާކަމެއް ކިޔައިދީބަލަ، ކަލޭ އިންތިޒާރު ތިކުރަނީ ކަލޭގެ ދަރިއަކަށްތަ؟ ނޫނީ ޢާއިލާ މީހަކަށްތަ؟ މިއަދު ކަލޭ ފެންނަނީ ތަފާތުކޮށް... ކަލޭގެ ފުށުން ކެތްތެރިކަން ކުޑަވެފައިވާކަމުގެ އަސަރު އަހަރެންނަށް އެބަފެނޭ، ޒޮރައިދާ!... އެއީ ކާކުކަން ބަލަން ކަލޭ ތިހާ ވަރަށް ބޭނުންވަނީ ކީއްވެތަ؟... ކަލޭގެ އަހުލުންގެ ތެރެއިން މީހަކީތަ؟" ވަގުތުކޮޅަކަށް ޒޮރައިދާ ހިމޭންވުމުން އިކަރޯސް ވާހަކަދެއްކިއެވެ.\n"މިވަގުތު އަހަރެން ހިތަށް އަރަނީ އެ ޒުވާނާގެ ގާތަށް އަހަރެންނަށް ދެވޭނެނަމައޭ، އިކަރޯސް، އަހަރެންނަށް ޓަކައި ކަލޭ ކަމެއްކޮށްދޭނަމަ، އާދޭސްކުރަން... އަހަރެން މިބުނު ކަންކަން އެ ޒުވާނާގެ ފުށުން ފާހަގަވޭތޯ ބަލައިދީބަލަ" ދޮރާދިމާއަށް އެނބުރިއިން ޒޮރައިދާގެ ދެއަތް ދިއްކޮށްލައިގެން އިނދެ ހަރަކާތްކުރިއެވެ. ލޮލަށް ނުފެނުނަސް އޭނާގެ އެހެން ޚިއްސުތައް އިކަރޯސް ހުރި ތަނެއް ދެނެގަތީއެވެ.\n"އެކަމަކު މީ ފަހުފަހަރު، ކަލޭ ހުރިހާ ވާހަކައެއް ކިޔައިނުދޭނަމަ ދެން އަހަރެން އޭނާގެ ގާތަކަށް ނުދާނަން" އިކަރޯސް ބުނެލިއެވެ. ޒޮރައިދާ އެއްބަސްވެލުމަށް ނިކަން އަވަހަށް ބޯޖަހާލިއެވެ.\nއިކަރޯސް އައިސް ރައުލްގެ ލިބާހުން ކޮނޑާ ދިމާލުން އިރާލައި ބުރަކަށި ހާމަކޮށްލިއެވެ. އޭނާއަށް ހައިރާންކަން ލިބުނީ ރައުލްގެ ބުރަކަށީގައި ހުރި ލަކުނު ފެނިފައެވެ. އެވަގުތު ރައުލްގެ ގާތުން އިތުރު ބަޔަކު އުޅޭކަމުގެ ހިލަންވިއެވެ. އިކަރޯސް ކުއްލިއަކަށް ރައުލްއާ ދުރަށް ޖެހުނެވެ. ޠަލަބްއާއި ސިއްތާ ތިބީ ޖެހިލުންވެފައެވެ. ބިރުންނެވެ. އިފްރީތުންގެ ފުށުން ފެންނަ ފަދަ ބާރެއް އެތަނުގައި ހުރި އިކަރޯސްގެ ފުށުން އިޙްސާސް ކުރެވޭތީއެވެ. އަނެއްކޮޅުން އިކަރޯސްގެ މުޅިގައިގާ ހީވަނީ ދިޔާ އަލިފާނުގެ އާރެއް ދައުރުވާހެނެވެ. އެ ކަޅު ހަންގަނޑު ފަޅިފަޅިވެ ދޭތެރެތަކުން އަލިފާން ކުލަ ފާޅުވޭވޭ ހުއްޓެވެ. ދެ ލޮލުގެ ކަޅިއާއި މުޅި ލޯ ވެސް ހުރީ ގިނި ރަތް ކުލައިގައެވެ. ލޮލުގެ ހިމަކޮޅުންނާއި ނޭފަތުގެ ހިނދުރިން ދޭތެރެއަކުން ދުމުގެ އަސަރު ފާޅުވެލައެވެ. ބޮލުގައިވަނީ ރިހި އިސްތަށިގަނޑެކެވެ. ބޮލުގެ މަތިން ފެށިގެން ފަހަތަށް ވާގޮތަށް ފޯލިފޯޔަށް ގަތާފައި ދޫކޮށްލައި ހުއްޓެވެ. ނިތްކުރިމަތިން އުފުލިފައި ހުރި ދެ ދަޅު ތިރިވެފައި ފަހަތަށް ލެނބިފައި އޮތްބައި ކުރެވެ. އިކަރޯސްގެ މޭމަތީގައި ކަނޑާނަގާފައި ހުރި ނިޝާނެއް ފެންނަން ހުއްޓެވެ. ހަމައެކަނި އެ ހަށިގަނޑި ނިވާކޮށްފައިވަނީ ހަރުވާޅަކުންނެވެ. އެ ހަރުވާޅު ހަދާފައި ވަނީ ފެންނަފެނުމަށް ކިނބުލުގެ ތޮށިންނެވެ. ކިނބުލުގެ ހަމުގައި އުފުލިފައި ހުންނަހެން ފިތް ފިތް އުފުލިފައި ހުއްޓެވެ.\n"މީ ކަލޭ ކުރާކަމެއްތަ؟" ވަށައިގެން ހޯދަމުންދިޔަ އިކަރޯސްގެ ނަޒަރު ރައުލްއަށް ހުއްޓާލިއެވެ. އަދި ދުރުގައި ހުރެ ފައިން ރައުލްގެ ގައިގާ ޖައްސާ ކޮއްޕާލިއެވެ. އެހިނދު ރައުލްގެ ހަށިގަނޑު ބަންޑުން ޖެހުނެވެ. އިރުކޮޅަކު ރައުލްއަށް ބަލަން ހުރެފައި އަނެއްކާ ވެސް އޭނާއާ އިކަރޯސް ގާތްވިއެވެ. މިފަހަރު އޭނާ ބެލީ ރައުލްގެ ދެ ލޮލެވެ. އަދި އެ އޮތްގޮތަށް ރައުލް ދޫކޮށްލައިފައި އިކަރޯސް އެތަނުން ނުކުމެގެން ޒޮރައިދާގެ ގާތަށް އަތުވެއްޖެއެވެ.\n"އެއީ ކާކު؟" އިކަރޯސް އައިސް ޒޮރައިދާ އިން ގޮޅީގެ ކުރިމަތީ ހުއްޓުމާއެކު ވަގުތުން ސުވާލު ކުރިއެވެ.\n"އޭނާގެ ފުށުން އަހަރެން ކިޔައިދިން ކަންކަން ފެނުނުތަ؟" ޒޮރައިދާ އެއްސެވެ. އޭނާއަށް ޖަވާބުދިނުމުގެ ކުރީން އިރުކޮޅަކު އިކަރޯސް މަޑުކޮށްލިއެވެ. މުސްކުޅިވެފައިވިޔަސް އޭނާއަކީ ވިސްނުންތޫނު އަންހެނެއްކަން އިކަރޯސްއަށް އޮތީ ފާހަގަވެފައެވެ. އެހެންވެ އޭނާއަށް އޮޅުވާލަން އުޅޭނަމަ އެކަން ޒޮރައިދާ ދެނެގަންނާނޭކަން ވެސް އިކަރޯސްއަށް އެނގެއެވެ.\n"އެބަހުރި... ބޮޑުބައެއް ފިހިފައި ހުރިހެން ހީވަނީ" އިކަރޯސް ބުންޏެވެ.\n"އެއީ އޭނާ... އެއީ އެ ކުއްޖާފުޅު... ޖިލައްޔާ..." އުފާވެރިކަން ޒޮރައިދާގެ މޫނުން ފާޅުވެލިއެވެ. ނަމަވެސް އެ އުފާވެރިކަން ހިތްދަތިކަމަށް ބަދަލުވީ ދާދި ކުޑަ ހިނދުކޮޅެއްގެ ތެރޭއެވެ. ކަރުނަ ފޭބުމުގެ ބާރުނެތިފައިވާ ދެ ލޮލާއެކު އޭނާ ރޮނީއެވެ. ހިތުގައިޖެހިފާ މީހަކު ފަދައިންނެވެ. ޒޮރައިދާ އެފަދަ ހާލެއްގައި ވަނިކޮށް އިކަރޯސް ދުށް މީ ފުރަތަމަ ފަހަރެވެ. އަނިޔާވެރިކަން ހައްދުފަހަނައަޅާފައިވާ އެ ހުރަގޭގެ ތެރެއިން މި ނޫނީ ޒޮރައިދާގެ ރުއިމުގެ އަޑެއް އިކަރޯސް ނާހައެވެ. ކަންބޮޑުވުމާއި ރަހުމު އޭނާގެ ހިތަށް ވަނެވެ. ޒޮރައިދާގެ ގާތުގައި ކަކޫޖަހާލުމާއެކު އޭނާއަށް ގޮވާލިއެވެ.\n"ތި ރޮނީ ކޮންކަމަކާ؟ އަހަރެން ނުދެކެން ކަލޭ ހިތާމަކުރަނިކޮށް" އިކަރޯސް ބުންޏެވެ.\n"ކަލެއަށް ކެރޭނެތަ އަހަރެންގެ މި ހިލަހިލާގަނޑު ބުރިކޮށްލައި އަހަރެން މިނިވަންކޮށްދޭން" ޒޮރައިދާ އެދުނެވެ. އިކަރޯސް އަނގަޔަކުން ނުބުންޏެވެ. އޭނާ ތެދުވެގެން ދުރަށް ދިޔައީކަން ޒޮރައިދާ ދެނަހުއްޓެވެ. ފާރުގައި ހަށިގަނޑު ލައްކޮށްލެވުމާއެކު ބޮލުން މަޑުމަޑުން އެ ފާރުގައި ތަޅަން ފެށުނެވެ.\n"އެކުއްޖާފުޅުގެ ވަސް ޖެހޭހާ ގާތުގައި އަހަރެންވީއިރު، އެ ހިސާބަށް ދިއުމަށް އަހަރެން މިވަނީ ނުކުޅެދެވިފަ... މިއީކީނޫން އިންސާފަކީ، ޖިލައްޔާދެކެ ލޯބިވާކަމަށް ބޭރީތު ކުރި ދައުވާގެ އެއްވެސް އަގެއްނެތްކަން ސާބިތުވެއްޖެ، އެހެންނޫންނަމަ މިފަދަތަނަކަށް އެކުއްޖާފުޅު އެއްލައެއްނުލާނެ، ބޭރީތު!... ކަލޭ ބިރުގަތީތަ؟ ކަލޭގެ ބާރު އެކުއްޖާގެ މައްޗަށް ނުހިނގީކަން ޔަގީން" ރޮމުން ޒޮރައިދާގެ އަމިއްލަ ހިތާ ވާހަކަދެއްކުނެވެ. އޭނާ ސިހުނީ އިކަރޯސްގެ ހިލަން ވުމުންނެވެ. ދެން އިވުނީ އޭނާގެ ފައިގާވީ ހިލިހިލާގަނޑުގައި ބާރު އެއްޗަކުން ޖެހި އަޑެވެ.\n"އިކަރޯސް" ފަނޑު ހިނިތުންވުމަކާއެކު ޒޮރައިދާއަށް ގޮވާލެވުނެވެ.\n"އަހަރެންގެ މި ކޯރާޑިން ބުރި ނުވާނޭ ހިލިހިލާއެއް ނުވާނެ" އިކަރޯސް ފަޚުރުވެރިކަމާއެކު ބުނެލިއެވެ.\n"އިކަރޯސް، މިއަދަށްފަހު ކަލޭގެ ދިރިއުޅުން ބަދަލުވާނޭކަން ދަންނާތި" ޒޮރައިދާ ބުންޏެވެ. އިކަރޯސް ލުއިގޮތަށް ހީނލީއެވެ.\nހިލިހިލާގަނޑުން ޒޮރައިދާ މިނިވަންވެއްޖެކަމުގައި އިކަރޯސް ބުނެލިއެވެ. އަދި އޭނާ ބޭރަށް ޖެހިލީ ޒޮރައިދާ ނުކުތުމަށް ތަންދިނުމަށެވެ. ނަމަވެސް އޭނާ އަޖައިބުވީ ބިންމަތީގައި ޒޮރައިދާ ބަނޑުޖަހައި ކޫތެންފެށުމުންނެވެ. އޭނާގެ އަތްބުރީގެ އެހީގައި ކުރިއަށް ދެމިގަނެވެ. އެވަގުތު އޭނާގެ ބާވެ ހަސްފަސްނެތިފައިވާ ދިގު ހެދުމުގެ ފަސްމައި މައްޗަށް ހިއްލުނެވެ. އިކަރޯސްއަށް ފެނުނީ ޗިސްކޮށްލެވިފައިވާ ދެ ފައިތިލައެވެ. އޭނާ ކުރިއަށް ޖެހި ކުޑަކަކޫ މައްޗަށް ތިރިވެލައި ޒޮރައިދާގެ ދެ ކޮނޑުގައި ހިފެހެއްޓިއެވެ.\n"އަހަރެންގެ ދެއަތުގައި ކަލޭ ބޭނުންވާ ތަނަކަށް ގެންގޮސްދީފާނަން" އިކަރޯސް ބުންޏެވެ. އެހިނދު އިކަރޯސްގެ މޫނުގައި ޒޮރައިދާގެ އަތްބުރި ހިންގާލިއެވެ.\n"މީ ﷲގެ މިންވަރުފުޅު... މެދުވެރިއަކަށް އަހަރެންގެ ގާތަށް ކަލޭ ފޮނުވީ އެކަލާނގެ، އިކަރޯސް، ކަލޭގެ ތި ބާރުގަދަ ދެއަތުގެ ތެރޭ އަހަރެން އެ ޒުވާނާއާ ހަމައަށް އަވަހަށް ގެންގޮސްދީބަލަ" ޒޮރައިދާ އެދުނެވެ. ނުހަނު ފަސޭހަކަމާއެކު އިކަރޯސްގެ އަތްދަނޑި މައްޗަށް ޒޮރައިދާ ނެގިއެވެ. އަދި އޭނާގެ ގޮޅިން ނެރުނުތަން ފެނި އެތަނުގައި ދެން ތިބި ޤައިދީންގެ އަޑުފަށްގަނޑު ގަދަވިއެވެ. އެއަޑަށް އިކަރޯސް ހަޅޭލަވައިގަތެވެ.\n"ކަލޭމެން ހިމޭން ނުވެއްޖެނަމަ މިހާރު މިވަގުތު ކަލޭމެން ކޮންމެމީހެއްގެ ދުވަސް އަހަރެން ދުއްވާލާނަން" ހަރުކަށިކަމާއެކު އިކަރޯސް ބުންނެވެ. އެއާއެކު އަޑުތައް ކަނޑައިގެން ހިނގައްޖެއެވެ.\nރައުލް އިން ގޮޅިއަށް އިކަރޯސް ވަދެ ރައުލްގެ ގައިގާ ޖެހޭނޭހެން ޒޮރައިދާ ބެއިންދިއެވެ. ރައުލްގެ ގައިގާ ޒޮރައިދާ އަތް ޖެއްސިއެވެ. އަދި ގުދުވެ އެ ހަށިގަނޑުން އޭނާ ވަސްބެލިއެވެ. ފަނޑު ނަމަވެސް ހިނިތުންވުމެއް ޒޮރައިދާގެ ތުންފަތުން ފާޅުވެލިއެވެ.\n"ޒޮރައިދާ... މީ ކަލޭގެ ކާކުތަ؟ އަދިވެސް ނުބުނާނަންތަ" އިކަރޯސް ސުވާލުކުރިއެވެ.\n"ރައުލް... މީ ރައުލް... މި އަނދިރި ކިއްލާއިން ފާޅުވި އަލިގަދަ ދަންމަރެއް، އޭނާގެ ގައިން، އޭނާގެ އަހުލުންގެ ވަސް އަހަރެންނަށް އެބަދުވާ" ޒޮރައިދާ ބުންޏެވެ. އިކަރޯސްއަށް ލިބުނީ އިތުރު ހައިރާންކަމެކެވެ.\n"ތިޔައީ ކޮންބައެއްތަ؟... ތީ... ތީ ރައުލްގެ އެކުވެރީންތަ؟ ނޫނީ އޭނާގެ ހަށިފާރަވެރީންތަ؟" ޒޮރައިދާ ވާހަކަދެއްކިއެވެ.\n"އަހަރެންނަށް ވެސް ހީވި މިތަނުގައި އިތުރުބަޔަކު ތިބިހެން" ޒޮރައިދާގެ ވާހަކަ އިވި އިކަރޯސް ނިކަން އަވަހަށް ބުނެލިއެވެ.


Raajje match thah himeney gothah October gai qualifying fashanee | Mihaaru\nވޯލްޑް ކަޕް ކޮލިފައިންގައި ގުއާމާ ދެކޮޅަށް މިދިޔަ އަހަރު ރާއްޖޭން ކުޅުނު މެޗުގެ ތެރެއިން.-- ފޮޓޯ: ނިޝާން އަލީ/ މިހާރު\nރާއްޖެ މެޗުތައް ހިމެނޭ ގޮތަށް އޮކްޓޫބަރުގައި ކޮލިފައިން ފަށަނީ\n06 ޖޫން 2020 - 10:342comments\nއޭއެފްސީން މިއަަދު ނެރުނު ބަޔާނުގައި ބުނެފައިވަނީ މެޗުތައް އެ ތާރީހުގައި ބާއްވަން ނިންމާފައިވަނީ މެމްބަރު އެސޯސިއޭޝަންތަކާ އެކު ބޭއްވުނު ބައްދަލުވުންތަކަށް ފަހު އެވެ. އެގޮތުން މެޗުތައް އޮންނާނީ އޮކްޓޫބަރާއި ނޮވެމްބަރު މަހުގަ އެވެ.\n"އޭއެފްސީން ދާނީ ވަރަށް ރަނގަޅަށް ހާލަތު މޮނިޓާކުރަމުން. ސަލާމަތީ ހުރިހާ ކަމަކަށް ވިސްނާނަން. މީގެ ދަތުރު ފަތުރުގައި ހުރި ކަންތައްތަކާއި ގައުމުތަކުގެ ސަރުކާރުތަކުން ނިންމާ ނިންމުންތަކަށް ވެސް ބަލަން ޖެހޭ. ކޮވިޑް-19ގެ ސަބަބުން ބަދަލުވަމުންދާ ހާލަތުތައް ބަލާނަން،" އޭއެފްސީގެ އޮފިޝަލަކު އޭއެފްޕީ އަށް ދިން އިންޓަވިއުއެއްގައި ބުނެފައިވެ އެވެ.\nAFC announces proposed dates for upcoming Asian Qualifiers | Football News | Asian Qualifiers 2022\nރާއްޖޭގެ ގައުމީ ޓީމު ކޮލިފައިންގައި ދެން ކުޅޭ މެޗުގައި އޮކްޓޫބަރު އަށް ވަނަ ދުވަހު ރަށުން ބޭރުގައި ނުކުންނާނީ ޗައިނާއާ ދެކޮޅަށެވެ. މި މެޗަކީ ކުރިން މާޗް 26 ވަނަ ދުވަހު ކުޅެން ރޭވި މެޗެކެވެ. އޭރު ޗައިނާގައި ކޮވިޑް-19ގެ ނުރައްކާ ބޮޑުވުމުން އެ މެޗު ތައިލެންޑަށް ވެސް ބަދަލުކުރި އެވެ. އެހެން ނަަމަވެސް ކޮވިޑް-19 ވަރަށް ބޮޑަށް ފެތުރޭތީ ހުރިހާ މެޗެއް މެދުކަނޑާލީ އެވެ.\nކޮލިފައިންގައި ރާއްޖެ ދެން އެންމެ އަވަހަށް މާލޭގައި ކުޅޭ މެޗު އޮތީ އޮކްޓޫބަރު މަހުގެ 13 ވަނަ ދުވަހު އެވެ. އެ މެޗުގައި ބައްދަލުކުރާނީ ސީރިއާއާ އެވެ. ކޮލިފައިންގެ މި ގްރޫޕްގެ ފަހު މެޗުގައި ނޮވެމްބަރު މަހު 17 ވަނަ ދުވަހު ރަށުންބޭރުގައި ރާއްޖެ ބައްދަލުކުރާނީ ފިލިޕީންސާ އެވެ.\nގައުމީ ޓީމުގެ ޕްރެކްޓިހުގެ ތެރެއިން ކޯޗު ކޫޕްމަން. -- ފޮޓޯ: ނިޝާން އަލީ/ މިހާރު\nރާއްޖޭގެ ޓާގެޓަކީ 2023 ވަނަ އަހަރުގެ އޭޝިއަން ކަޕަށް ކޮލިފައިވުމެވެ. މި ގްރޫޕުގެ ގަދަ ދެ ޓީމު ތެރޭގައި ހިމެނިގެން އޭޝިއަން ކަޕްގެ ޖާގަ ހޯދުމުގެ ފުރުސަތު ރާއްޖެ އަށް އެބައޮތެވެ. މި ގްރޫޕުގެ ކޮންމެ މަގާމެއްގައި ނިންމި ނަމަވެސް ރާއްޖެ އަށް އޭޝިއަން ކަޕްގެ ހުރިހާ ދޮރެއް ބަންދެއް ނުވާނެ އެވެ. އެކަމަކު މި ގްރޫޕްގެ ނިންމާ މަގާމެއްގެ ސަބަބުން ރާއްޖެ އަށް ކޮލިފައިންގައި ކުރިއަށް ދިއުމުގައި ފަސޭހަތަކެއް ހޯދުމުގެ ފުރުސަތު އެބައޮތެވެ. އެ ގޮތުން ގަދަ ތިން ޓީމުގެ ތެރޭގައި ހިމެނިއްޖެނަމަ އޭޝިއަން ކަޕް ކޮލިފައިން ތިން ވަނަ ބުރުން ސީދާ ޖާގައެއް ލިބޭނެ އެވެ. ގްރޫޕުގެ ހަތަރެއްގައި ނިންމައިފިނަމަ އެންމެ ނަތީޖާ ރަނގަޅު ޓީމުތަކުގެ ތެރޭގައި ހިމެނިގެން އޭޝިއަން ކަޕް ކޮލިފައިން ތިން ވަނަ ބުރުގެ ޖާގައެއް ލިބިދާނެ އެވެ. ގްރޫޕްގެ އެންމެ ފުލުގައި ނިންމައިފިނަމަ ޖެހޭނީ ޕްލޭއޮފްގައި ކުޅޭށެވެ.\nކޮލިފައިންގެ މެދުތެރެއިން ރާއްޖޭން ވަނީ ގައުމީ ޓީމުގެ ކޯޗިން ސްޓާފުންނަށް ބަދަލު ގެނެސްފަ އެވެ. އެ ގޮތުން ކޯޗަކަށް ނެދަލެންޑްސްގެ މާޓިން ކޫޕްމަން ހަމަޖެއްސިއިރު، އެސިސްޓަންޓުންގެ ގޮތުގައި މަސައްކަތްކުރާނީ މަޝްހޫރު ކޯޗު ގޫސް ހިޑިންކްގެ ކޮއްކޮ ރެނޭ ހިޑިންކާއި ރާއްޖޭގެ އެންމެ ކާމިޔާބު އެއް ކޯޗު އަލީ ސުޒޭން އެވެ.\nއާ ކޯޗިން ސްޓާފުންގެ ބެލުމުގެ ދަށުން މިދިޔަ ފެބްރުއަރީ މަހުގެ ތެރޭގައި ވަނީ ޕްރެކްޓިސްތަކެއް ކުރިއަށް ގެންގޮސްފަ އެވެ. ކޮވިޑް-19ގެ ހާލަތުން އަރައިގަނެ މިހާރު އޮތް ލޮކްޑައުން އަށް ދޭ ލުއިތަކަށް ބެލުމަށް ފަހު ނިއު ނޯމަލްގެ ތެރެއިން ގައުމީ ޓީމުގެ ޕްރެކްޓިސްތައް ފަށަން އަންނަނީ މަސައްކަތްކުރަމުންނެވެ.\nއިތުރު ލިޔުންތައް ގައުމީ ފުޓްބޯޅަ ޓީމް އޭއެފްސީ ވޯލްޑް ކަޕް ކޮލިފައިން/ އޭޝިއާ


Terrorist hamalaathakah hushiyaaruve thibenjehey: Defence minister | Mihaaru\nް ޑިފެންސް މިނިސްޓަރު އާދަމް ޝަރީފް މިރޭ ނަސްރުގެ ދުވަހުގެ ޖަލްސާގައި ވާހަކަ ދައްކަވަނީ. -- ފޮޓޯ: ނިޝާން އަލީ/މިހާރު\nޓެރަރިސްޓު ހަމަލާތަކަށް ހުޝިޔާރުވެ ތިބެންޖެހޭ: ޑިފެންސް މިނިސްޓަރު\n03 ނޮވެމްބަރ 2017 - 22:22 14 comments\nދުނިޔޭގެ އެކި ގައުމުތަކަށް ޓެރަރިސްޓު ހަމަލާތައް ދެމުންދާއިރު، ރާއްޖެއަށް އެފަދަ ނުރައްކަލެއް ކުރިމަތިވޭތޯ ހުޝިޔާރުވެ ތިބެމަށް ޑިފެންސް މިނިސްޓަރު އާދަމް ޝަރީފް ގޮވާލައްވައިފި އެވެ.\nނަސްރުގެ ދުވަސް ފާހަގަކުރުމަށް އެމްއެންޑީއެފުން ކަޅުތުއްކަލާކޮށީގައި މިރޭ ބޭއްވި ޖަލްސާގައި މިނިސްޓަރު އާދަމް ވިދާޅުވީ ދުނިޔޭގެ ކުރިއަރާފައިވާ އެތައް ގައުމެއްގައި ޓެރަރިޒަމްގެ ނުރައްކާތެރި އަމަލުތައް ހިންގަނީ ފިލާ ތިބެގެން ކަމަށެވެ.\n"ދިވެހި އަސްކަރިއްޔާގެ ހުރިހާ ވަސީލަތެއް ބޭނުންކޮށްގެން ހުޝިޔާރުކަމާއެކު އަޅުގަނޑުމެންގެ ގައުމަށް އެފަދަ ނުރައްކަލެއް މެދުވެރިވަމުންދޭތޯ ބެލުމަކީ އަޅުގަނޑުމެން ކުރަން ޖެހިފައިވާ ކަމެއް،" އާދަމް ވިދާޅުވި އެވެ.\nމިނިސްޓަރު ވިދާޅުވި ގޮތުގައި ލާދީނީ ފިކުރާއި ހައްދުފަހަނައަޅައި ދިއުމުގެ ފިކުރާއި އިސްލާމް ދީން ދޫކޮށްލުމަކީ ކުރިން ރާއްޖޭގައި އަށެގެންފައިވާ ސިފަތަކެކެވެ. އެކަމަކު، ދިވެހިންނަކީ އިސްލާމް ދީނުގެ ތަރަހައިގެ ތެރޭގައި ތިބޭ ބައެއްގެ ގޮތުގައި ގަދައަޅައި މަސައްކަތް ކުރަން ޖެހޭނެ ކަމަށް މިނިސްޓަރު ވިދާޅުވި އެވެ. މީގެ އިތުރުން، މިނިސްޓަރު ވިދާޅުވީ، އެހެން ދީންތައް ރާއްޖޭގައި ފެތުރުމަށް ކުރާ މަސައްކަތާ ދޭތެރޭ ވަރަށް ބޮޑަށް ހުޝިޔާރުވެ، މުއައްސަސާތަކުން މިކަމަށް މިކަމާ ދެކޮޅަށް މަސައްކަތް ކުރަން ޖެހޭ ކަމަށެވެ. އޭނާ ވިދާޅުވި ގޮތުގައި، އެ މަސައްކަތް ނުކުރާ ނަމަ، އަމާންކަމާއެކީގައި ދިރިއުޅުމުގެ ފުރުސަތު ކުޑަވާނެ އެވެ.\nނަސްރުގެ ދުވަސް ނިސްބަތްވާ، ނޮވެމްބަރު 3، 1988 ގައި ރާއްޖެ އަށް ދިން ނުރައްކާތެރި އުދުވާނީ ހަމަލާގައި އެތައް ބަޔަކު ޝަހީދުވެގެން ދިޔައިރު، އެއީ ދިވެހިންގެ މިނިވަންކަމާއި އިސްތުގާލަށް ލޮޅުން އެރި، ބިރުވެރިކަމާއި ނާމާންކަމާއި މޮޅިވެރިކަމުގެ ދުވަހެއްގެ ގޮތުގައި މިނިސްޓަރު ސިފަކުރެއްވި އެވެ. ދިވެހިންގެ ބަޔަކާ ގުޅިގެން ސްރީ ލަންކާގެ ހަނގުރާމަވެރިންގެ ބަޔަކު ރާއްޖެއަށް ދިން ހަމަލާގައި، މާތްވެގެންވާ އިސްލާމް ދީނުގެ ހައްގުގައި ކެރިގެން ޖިހާދު ކުރި ހިތްވަރުގަދަ ސިފައިންގެ ފަހުލަވާނުންތަކެއް ފެނުނު ކަމަށް މިނިސްޓަރު ވިދާޅުވި އެވެ. މިނިސްޓަރު ވިދާޅުވީ އެ ދުވަހު ސިފައިން ވި މަތިވެރި ޖިހާދަކީ މިއަދު އެއްގޮތަކަށް ވެސް ވަޒަން ކުރެވޭނެ ކަމެއް ނޫން ކަމަށެވެ.\nއާދަމް ވިދާޅުވި ގޮތުގައި ސިފައިން ކުރި ޖިހާދުގެ ސަބަބުން މިނިވަންކަމުގެ ފޮނި މީރުކަން އިހްސާސް ކުރެވުނެވެ. އަދި ވިދާޅުވީ ގައުމަށް ހިޔާނާތްތެރިވެފައި ތިބި މީހުން މިނިވަންކަމުގެ ޖައްވަށް މިއަދުވެސް ނޭވާލަމުންދާ ކަމަށާއި ގައުމުގެ މިނިވަންކަމާއި އިސްތިގުލާލު ނަގާލައި، ގާނޫނީ ގޮތުން އުފެދިފައި އޮތް ސަރުކާރު ވައްޓާލުމަށް މަސައްކަތް ކުރަމުންދާ ބަޔަކު އެބަތިބި ކަމަށެވެ.\nމިނިސްޓަރު ވަނީ ގައުމުގެ އިސްތިގުލާލު ހިމާޔަތްކުރުމަށް ރައީސް އަބްދުﷲ ޔާމީން ހިކުމަތްތެރިކަމާ އެކު މަސައްކަތްކުރައްވާ ކަމަށް ވިދާޅުވެ ރައީސް އަށް ތައުރީފުކުރައްވައިފަ އެވެ.\nއިތުރު ލިޔުންތައް އެމްއެންޑީއެފް ޑިފެންސް މިނިސްޓަރު ދިވެހި ސިފައިން މެމްބަރު އާދަމް ޝަރީފް (މަޑުއްވަރި) ނޮވެމްބަރު3ބަޣާވާތް ނޮވެމްބަރު3ނަސްރުގެ ދުވަސް